ZAKON O JAVNIM NABAVKAMA

DIO PRVI – OPĆE ODREDBE

POGLAVLJE I. PREDMET, DEFINICIJE, PRINCIPI I UGOVORNI ORGANI

Član 1.

(Predmet Zakona)

1. Ovim zakonom uređuje se sistem javnih nabavki u Bosni i Hercegovini, utvrđuju pravila za postupke javnih nabavki, i to na način da se definiraju prava, dužnosti, odgovornosti i pravna zaštita učesnika u postupku javne nabavke, te nadležnosti Agencije za javne nabavke Bosne i Hercegovine (u daljnjem tekstu: Agencija) i Ureda za razmatranje žalbi Bosne i Hercegovine (u daljnjem tekstu: URŽ).
2. Javna nabavka u smislu ovoga zakona je nabavka putem ugovora o javnoj nabavci roba, usluga ili radova koje nabavlja jedan ili više:
3. ugovornih organa od privrednih subjekata koje su ti ugovorni organi odabrali provođenjem postupka javne nabavke, bez obzira na to da li su roba, usluge ili radovi namijenjeni javnoj svrsi, ili
4. sektorskih ugovornih organa od privrednih subjekata koje su ti sektorski ugovorni organi odabrali provođenjem postupka javne nabavke, pod uslovom da su roba, usluge ili radovi namijenjeni obavljanju neke od djelatnosti navedenih u čl. 110. do 116. ovog zakona.
5. Postupak javne nabavke odnosi se na postupke nabavke robe, usluga ili radova koje provodi ugovorni organ ili sektorski ugovorni organ iz čl. 10. i 13. ovog zakona, u skladu s odredbama ovog zakona i podzakonskih akata.
6. Izrazi koji su radi preglednosti dati u jednom gramatičkom rodu bez diskriminacije se odnose i na muškarce i na žene.

Član 2.

(Definicije pojmova)

1. Pojedini pojmovi koji se koriste u ovom zakonu imaju sljedeća značenja:
	1. ugovor o javnoj nabavci je ugovor s finansijskim interesom koji se zaključuje u pisanoj formi između jednog ili više dobavljača i jednog ili više ugovornih organa i ima za cilj nabavku robe, usluga ili izvođenja radova u okviru značenja ovog zakona, i to:
		1. ugovor o javnoj nabavci robe je ugovor čiji je predmet kupovina, lizing, najam ili kupovina na otplatu sa ili bez mogućnosti kupovine robe. Ugovor o javnoj nabavci robe može kao sporedni predmet obuhvatati poslove postavljanja i instalacije;
		2. ugovor o javnoj nabavci usluga je ugovor čiji je predmet pružanje usluga, osim onih iz alineje 3) ove tačke. Ugovorom o javnoj nabavci usluga smatra se:
			* ugovor o javnoj nabavci, čiji su predmet i roba i usluge, ako vrijednost predmetnih usluga prelazi vrijednost robe obuhvaćene tim ugovorom, ili
			* ugovor o javnoj nabavci, čiji su predmet usluge i radovi u smislu Aneksa I koji je sastavni dio ovog zakona, a koji su sporedni u odnosu na glavni predmet ugovora;
		3. ugovor o javnoj nabavci radova je ugovor čiji je predmet:
* izvođenje ili projektiranje i izvođenje radova vezanih uz jednu ili više djelatnosti u smislu Aneksa I ovoga zakona, ili
* izvođenje ili projektiranje i izvođenje posla, ili
* realizacija posla u skladu sa zahtjevima koje je odredio ugovorni organ koji ima odlučan uticaj na vrstu ili projektiranje posla.
	+ 1. oznaka je svaki dokument, potvrda ili certifikat kojim se potvrđuje da određeni radovi, proizvodi, usluge, procesi ili postupci zadovoljavaju određene zahtjeve;
		2. zahtjevi za oznaku su zahtjevi koje određeni radovi, proizvodi, usluge, procesi ili postupci moraju ispuniti da bi dobili oznaku;
		3. životni vijek podrazumijeva sve uzastopne i/ili međusobno povezane faze, uključujući potrebno istraživanje i razvoj, proizvodnju, trgovinu i njezine uslove, prijevoz, korištenje i održavanje tokom postojanja proizvoda ili radova ili pružanja usluge, od sticanja sirovina ili generisanja resursa do odlaganja, uklanjanja i završetka usluge ili upotrebe.
	1. ugovorni organ u smislu ovog zakona je:
		1. ugovorni organ iz člana 10. ovog zakona koji provodi postupak javne nabavke robe, usluga i/ili radova;
		2. sektorski ugovorni organ iz člana 13. ovog zakona koji obavlja djelatnost u oblasti vodosnabdijevanja ili energetike ili prometa ili poštanskih usluga i koji provodi postupak javne nabavke robe, usluga i/ili radova;
	2. privredni subjekt je fizičko ili pravno lice ili javni organ ili grupa takvih lica i/ili organa, uključujući svako privremeno udruženje preduzeća, koja na tržištu nude isporuku robe, pružanje usluga i/ili izvođenje radova, te mogu učestvovati u postupku javne nabavke, kao:
		1. ponuđač koji je dostavio ponudu;
		2. kandidat koji je dostavio zahtjev za učešće u ograničenom, pregovaračkom postupku, takmičarskom dijalogu, partnerstvu za inovacije ili sistemu kvalifikacije;
		3. grupa kandidata/ponuđača (dva ili više kandidata/ponuđača) koji su dostavili zajednički zahtjev za učešće ili zajedničku ponudu;
		4. dobavljač kojem je nakon postupka javne nabavke dodijeljen ugovor o javnoj nabavci.
	3. profesionalni propust je postupanje privrednog subjekta suprotno propisima iz oblasti prava koje uređuje obavljanje njegove djelatnosti, prava okoliša, socijalnog i radnog prava, uključujući kolektivne ugovore, a osobito obavezu isplate ugovorene plate, prava tržišne konkurencije, prava intelektualnog vlasništva, te postupanje protivno pravilima struke;
	4. tenderska dokumentacija je dokumentacija koja sadrži minimum jasnih i odgovarajućih informacija u odnosu na izabrani postupak dodjele ugovora, a objavljuje je ili kandidatima/ponuđačima predstavlja ugovorni organ; ova dokumentacija uključuje obavještenje o nabavci, poziv za dostavu zahtjeva za učešće/ponuda (početnih i konačnih), tehničke specifikacije, kriterije za kvalifikaciju i izbor najpovoljnije ponude, nacrt ili osnovne elemente ugovora i druge relevantne dokumente i objašnjenja;
	5. otvoreni postupak je postupak u kojem svaki zainteresirani ponuđač može dostaviti ponudu;
	6. zahtjev za učešće je pisani dokument koji privredni subjekat podnosi u prvoj fazi u ograničenom postupku, pregovaračkom postupku, takmičarskom dijalogu, partnerstvu za inovacije i sistemu kvalifikacije;
	7. neprikladan zahtjev za učešće je svaki zahtjev za učešće koji je dostavio privredni subjekt koji ne ispunjava kvalifikacione kriterije utvrđene tenderskom dokumentacijom;
	8. pretkvalifikacija je faza postupka u kojoj ugovorni organ, na osnovu kvalifikacionih kriterija definiranih u tenderskoj dokumentaciji, vrši izbor kvalificiranih kandidata koji će se pozvati da dostave ponude u ograničenom postupku, pregovaračkom postupku, takmičarskom dijalogu, partnerstvu za inovacije i sistemu kvalifikacije;
	9. ograničeni postupak je postupak u kojem privredni subjekat može zahtijevati učešće i u kojem ugovorni organ nakon obavljene kvalifikacije poziva sve kvalificirane kandidate da podnesu ponude;
	10. pregovarački postupak je postupak u kojem ugovorni organ pregovara o uslovima ugovora s jednim ili više pozvanih ponuđača. Ovaj postupak može se provoditi sa ili bez prethodnog objavljivanja obavještenja o nabavci, isključivo prema uslovima utvrđenim u ovom zakonu;
	11. takmičarski dijalog je postupak u kojem svaki zainteresirani privredni subjekat može zatražiti da učestvuje u postupku, pri čemu ugovorni organ s učesnicima pozvanim u taj postupak vodi dijalog s ciljem razvijanja jednog ili više odgovarajućih rješenja koja mogu ispuniti njegove zahtjeve, i na osnovu kojih su izabrani ponuđači pozvani da podnesu ponude;
	12. konkurs za izradu idejnog rješenja je postupak koji ugovornom organu omogućava da osigura, u oblastima prostornog uređenja, urbanizma, arhitekture ili obrade podataka, plan ili rješenje koje bira konkursna komisija u postupku javnog nadmetanja sa ili bez dodjele nagrada;
	13. Ponuda je dokument koji podnosi ponuđač, pri čemu nudi isporuku robe, pružanje usluge ili izvođenje radova, pod uslovima koje određuje ugovorni organ u tenderskoj dokumentaciji. Ponuda može biti:
		1. prihvatljiva - koju je podnio ponuđač koji nije bio isključen u skladu sa članom 72. ovog zakona i koji ispunjava kriterije za izbor najpovoljnije ponude, te čija je ponuda u skladu sa tehničkim specifikacijama bez da je nepravilna ili neprihvatljiva;
		2. neprihvatljiva - čija cijena prelazi planirana, odnosno osigurana novčana sredstva ugovornog organa za nabavku ili ponuda ponuđača koji ne ispunjava kriterije za kvalifikaciju privrednog subjekta;
		3. nepravilna - koja nije u skladu sa tenderskom dokumentacijom ili je primljena izvan roka za dostavu ponuda ili postoje dokazi o tajnom sporazumu ili korupciji ili nije rezultat tržišne konkurencije ili je ugovorni organ utvrdio da je cijena ponude neprirodno niska;
		4. neprikladna - koja nije relevantna za ugovor o javnoj nabavci jer bez značajnih izmjena ne može zadovoljiti potrebe i zahtjeve utvrđene tenderskom dokumentacijom.
	14. alternativna ponuda je ponuda u kojoj se nude drugačije karakteristike predmeta ugovora u odnosu na one koje su navedene u tenderskoj dokumentaciji, pri čemu ta ponuda mora zadovoljiti minimalne uslove koje je postavio ugovorni organ;
	15. okvirni sporazum je sporazum između jednog ili više ugovornih organa i jednog ili više dobavljača, zaključen u pisanom obliku, kojim se definiraju uslovi pod kojim se mogu dodijeliti ugovori tokom određenog perioda, u skladu s predviđenom cijenom i, gdje je moguće, predviđenim količinama;
1. ekskluzivno ili isključivo pravo je pravo na obavljanje djelatnosti iz člana 13. ovog zakona, koje nadležni organ u Bosni i Hercegovini posebnim zakonom, drugim propisom, ili odgovarajućim ugovorom dodijeli jednom ili više pravnih subjekata, što značajno utiče na mogućnost drugih subjekata da obavljaju te djelatnosti. Nosilac tog ekskluzivnog ili isključivog prava dužan je prilikom nabavke robe, usluga ili radova neophodnih za obavljanje tih djelatnosti, koje su dodijeljene kao ekskluzivno ili isključivo pravo, primjenjivati odredbe ovog zakona. Prava koja su dodijeljena putem postupka za koji je osigurana odgovarajuća objava u javnosti i ako se dodjela tih prava temelji na objektivnim kriterijima ne smatraju se ekskluzivnim ili isključivim pravima u smislu ove tačke;
2. Jedinstveni rječnik javne nabavke (Common Procurement Vocabulary) referentna je nomenklatura koja se primjenjuje u postupku javne nabavke, a istovremeno osigurava usklađenost sa ostalim postojećim nomenklaturama;
3. elektronsko sredstvo odnosi se na korištenje elektronske opreme za obradu i arhiviranje podataka koji se šalju, prenose i primaju žičanom ili radiovezom, optičkim ili drugim elektromagnetnim sredstvima;
4. pisani ili u pisanoj formi podrazumijeva svaki izraz koji se sastoji od riječi ili brojeva koji se mogu pročitati, umnožiti i naknadno slati, a također i informacije koje se prenose i arhiviraju elektronskim putem;
5. Predmet nabavke predstavlja funkcionalnu, tehničku, tehnološku ili na drugi način objektivno odredivu cjelinu;
6. lot (grupa) je dio predmeta nabavke nastao kao rezultat dijeljenja predmeta nabavke u posebne, srodne cjeline, koje se kao takve označavaju u tenderskoj dokumentaciji;
7. centralni nabavni organ je nezavisan ugovorni organ ili organ u sastavu drugog ugovornog organa koji provodi aktivnosti centralizovane nabavke za potrebe više ugovornih organa, a može obavljati i pomoćne aktivnosti nabavke;
8. aktivnosti centralizovane nabavke su aktivnosti koje se kontinuirano provode u jednom od sljedećih oblika:
	* 1. sticanje robe ili usluga namijenjenih ugovornim orgamima, ili
		2. sklapanje ugovora o javnoj nabavci ili okvirnih sporazuma za robe, usluge ili radove namijenjene ugovornim organima.
9. pomoćne aktivnosti nabavke su aktivnosti koje obuhvataju pružanje podrške aktivnostima nabavke, pogotovo u obliku:
	1. tehničke infrastrukture koja ugovornim organima omogućuje dodjelu ugovora o javnoj nabavci ili sklapanje okvirnih sporazuma za robe, usluge ili radove, ili
	2. savjeta o pripremi ili provođenju postupaka javne nabavke, ili
	3. pripreme i upravljanja postupcima javne nabavke u ime i za račun određenog ugovornog organa;
10. pružatelj usluga nabavke je privredni subjekt koji nudi pomoćne aktivnosti nabavke na tržištu;
11. informacioni sistem e-Nabavke je web bazirani sistem Agencije za javne nabavke Bosne i Hercegovine koji omogućava elektronsku komunikaciju, objavu dokumenata i podataka o javnim nabavkama, njihovu pretragu, te provođenje postupaka javne nabavke elektronskim putem;
12. informacioni sistem za centralizovane nabavke je web bazirani informacioni sistem za provođenje centralizovanih javnih nabavki putem kojeg se vrši elektronska komunikacija, prikupljanje potreba ugovornih organa za koje se provodi centralizovana javna nabavka i praćenje realizacije ugovora odnosno okvirnog sporazuma;
13. elektronska nabavka je način provođenja postupka javne nabavke putem informacionog sistema e-Nabavke;
14. elektronski zahtjev za učešće je zahtjev za učešće koji ponuđač priprema i podnosi putem putem informacionog sistema e-Nabavke, kojim dokazuje svoju kvalifikaciju pod uslovima koje određuje ugovorni organ;
15. elektronska ponuda je ponuda koju ponuđač priprema i podnosi putem informacionog sistema e-Nabavke, pri čemu nudi isporuku robe, pružanje usluge ili izvođenje radova, pod uslovima koje određuje ugovorni organ;
16. elektronska aukcija je elektronski proces provođenja dijela postupka javne nabavke, koji uključuje podnošenje novih cijena, izmijenjenih naniže, ili novih vrijednosti određenih elemenata ponude, a odvija se nakon početne potpune ocjene ponuda i omogućava njihovo rangiranje pomoću automatskih metoda ocjenjivanja putem informacionog sistema e-Nabavke;
17. e-Certis je internetsko spremište potvrda, odnosno informacioni sistem Evropske komisije koji sadržava bazu podataka o dokazima koji se dostavljaju u postupcima javnih nabavki, te organima nadležnim za njihovo izdavanje u državama članicama;
18. inovacija znači implementaciju novog ili značajno poboljšanog proizvoda, usluge ili procesa, uključujući, ali ne ograničavajući se na procese proizvodnje, građenja ili izgradnje, nova metoda stavljanja na tržište ili nova metoda organizacije u poslovnoj praksi, organizacije radnog mjesta ili vanjskih odnosa među ostalim s ciljem pomaganja rješavanja društvenih izazova ili kao potpora strategiji Europa 2020. za pametan, održiv i uključiv rast;
19. sigurnosno osjetljiva oprema, sigurnosno osjetljive usluge i sigurnosno osjetljivi radovi predstavljaju opremu, usluge i radove za sigurnosne potrebe, koje uključuju, zahtijevaju ili sadržavaju klasificirane podatke;
20. vojna oprema je oprema posebno izrađena ili prilagođena za vojne potrebe i namijenjena za upotrebu kao oružje, municija ili vojni materijal, uključujući bilo koji njezin dio, sastavnicu ili sklop;
21. dinamički sistem kupovine je sistem koji se uspostavlja i vodi kao potpuno elektronski proces, a koristi se za nabavku uobičajenih predmeta nabavke koji su opće dostupni na tržištu te je otvoren svim privrednim subjektima koji ispunjavaju kriterije za kvalifikaciju tokom cijelog razdoblja njegova trajanja, odnosno dinamički sistem nabavke predstavlja stvaranje liste sposobnih kandidata koja se za čitavo vrijeme trajanja dinamičkog sistema nabavke upotpunjava novim kandidatima;
22. elektronski katalog je alat za unificirano elektronsko primanje ponuda i služi za predstavljanje i organizovanje informacija na način koji je zajednički svim ponuđačima koji učestvuju u postupku, te koji se može elektronski obrađivati. Elektronski katalozi moraju biti u skladu sa zahtijevama za elektronsku komunikaciju;
23. elektronska žalba je žalba koja je izjavljena putem informacionog sistema e-Nabavke;
24. sistemska notifikacija je automatski generisano sistemsko obavještenje koje je korisnicima informacionog sistema e-Nabavke dostupno u korisničkom profilu. Pod sistemskom notifikacijom se ne podrazumijevaju obavještenja isporučena putem e-maila servisa i/ili putem mobilne aplikacije, a koja se automatski ili manuelno generišu i šalju putem informacionog sistema e-Nabavke.

Član 3.

(Opći principi javnih nabavki)

* + - 1. Ugovorni organ je u primjeni ovog zakona u odnosu na sve privredne subjekte obavezan poštovati princip slobode kretanja robe, princip slobode poslovnog nastana i princip slobode pružanja usluga, te opće principe koji iz toga proizilaze, kao što je princip pravične i aktivne konkurencije, princip jednakog tretmana, princip zabrane diskriminacije, princip uzajamnog priznavanja, princip transparentnosti i princip proporcionalnosti.
			2. Javna nabavka ne smije biti osmišljena s namjerom izbjegavanja primjene ovog zakona ili izbjegavanja primjene pravila o procijenjenoj vrijednosti javne nabavke ili s namjerom da se određenim privrednim subjektima neopravdano da prednost ili ih se stavi u nepovoljan položaj.
			3. Ugovorni organ je obavezan primjenjivati odredbe ovog zakona na način koji omogućava efikasnu javnu nabavku, te ekonomično i svrsishodno trošenje javnih sredstava.
			4. Privredni subjekt je obavezan tokom izvršenja ugovora o javnoj nabavci pridržavati se primjenjivih obaveza u području prava okoliša, socijalnog i radnog prava, uključujući kolektivne ugovore, a posebno obavezu isplate ugovorene plate, ili odredbi međunarodnog prava okoliša, socijalnog i radnog prava.
			5. Opći principi javnih nabavki obavezno se primjenjuju i poštuju i u postupku pravne zaštite.

Član 4.

(Princip pravične i aktivne konkurencije)

Ugovorni organ je obavezan da u postupku javne nabavke omogući što je moguće veću konkurenciju. Ugovorni organ ne može ograničiti konkurenciju primjenom netransparentnih postupaka javnih nabavki, odnosno sa namjerom da privrednim subjektima onemogući tržišno takmičenje, osim u slučajevima kada je to ovim zakonom dopušteno.

Član 5.

(Princip jednakog tretmana)

Ugovorni organ je obavezan da u svim fazama postupka javne nabavke obezbijedi jednak tretman prema svim privrednim subjektima.

Član 6.

(Princip zabrane diskriminacije)

Ugovorni organ ne može onemogućavati bilo kojeg privrednog subjekta da učestvuje u postupku javne nabavke korišćenjem diskriminatornih kriterija za kvalifikaciju privrednog subjekta, tehničkih specifikacija i kriterija za dodjelu ugovora. Ugovorni organ ne može odrediti uslove koji bi među privrednim subjektima direktno ili indirektno značili diskriminaciju po osnovu državljanstva, porijekla, spola, rase, religije ili bilo kojeg drugog oblika diskriminacije.

Član 7.

(Princip uzajamnog priznavanja)

Ugovorni organi su obavezni poštovati princip uzajamnog priznavanja, prema kojem se kvalifikacije, certifikati, dozvole i drugi dokumenti izdani od nadležnih organa drugih država članica Evropske unije, BiH ili trećih zemalja sa kojima BiH ima zaključene sporazume, priznaju kao ekvivalentni, pod uslovom da ispunjavaju ekvivalentne uslove kao i nacionalna pravila, čime se olakšava slobodna konkurencija i smanjuju prepreke za međunarodnu trgovinu.

Član 8.

(Princip transparentnosti)

Ugovorni organ je obavezan da svim potencijalnim ponuđačima i široj javnosti omogući dostupnost svih informacija prije, tokom i nakon postupka javne nabavke, odnosno da osigura potpunu transparentnost poštujući obaveze iz ovog zakona.

Član 9.

(Princip proporcionalnosti)

Ugovorni organi su obavezni poštovati princip proporcionalnosti, osiguravajući da mjere poduzete u postupku javne nabavke budu prikladne, nužne i proporcionalne ciljevima koji se žele postići, čime se sprječava nepotrebno ograničavanje konkurencije ili diskriminacija ponuđača.

Član 10.

(Ugovorni organ)

1. Ugovorni organ, u smislu ovog zakona, je:
2. Svaka institucija vlasti u Bosni i Hercegovini, entitetima, Brčko Distriktu Bosne i Hercegovine, na nivou kantona, grada ili općine (u daljnjem tekstu: institucija vlasti na državnom, entitetskom ili lokalnom nivou);
3. Pravno lice koje je osnovano za određenu svrhu s ciljem zadovoljavanja potreba od općeg interesa, a koje nema industrijski ili komercijalni karakter i ispunjava najmanje jedan od sljedećih uslova:
4. finansirano je, najvećim dijelom, iz javnih sredstava, ili
5. nadzor nad upravljanjem vrši ugovorni organ definiran u tač. a) i b) ovog stavа, ili
6. više od polovine članova skupštine, upravnog ili nadzornog odbora su imenovani ili izabrani predstavnici ugovornih organa iz tač. a) i b) ovog stava;
7. Asocijacija koju su formirali jedna ili više institucija vlasti ili pravna lica definirani u tač. a) i b) ovog stava.
8. Ugovorni organi mogu donijeti odluku da zajednički provode postupak javne nabavke ili osnovati centralni nabavni organ. Pravila provođenja zajedničke nabavke, centralizovane nabavke i uspostavljanje centralnog nabavnog organa, te korištenje informacionog sistema za centralizovane nabavke, propisuje podzakonskim aktom Vijeće ministara Bosne i Hercegovine (u daljnjem tekstu: Vijeće ministara BiH).
9. Za tačku a) stava (1) ovog člana zakona utvrđuju se slijedeće kategorije ugovornih organa:
10. Zakonodavna vlast,
11. Izvršna vlast,
12. Sudska vlast.
13. Za tačku b) stava (1) ovog člana zakona utvrđuju se slijedeće kategorije ugovornih organa:
14. Privreda i finansije,
15. Odbrana,
16. Obrazovanje**,**
17. Ostalo,
18. Slobodno vrijeme, kultura i religija,
19. Služba javnog reda i sigurnosti,
20. Socijalna zaštita,
21. Upravljanje i održavanje stambenih objekata i ostale komunalne djelatnosti,
22. Zaštita okoline,
23. Zdravstvo.
24. Za tačku c) stava (1) ovog člana zakona utvrđuju se slijedeće kategorije ugovornih organa:
25. Privreda i finansije,
26. Izvršna vlast,
27. Odbrana,
28. Obrazovanje,
29. Ostalo,
30. Slobodno vrijeme, kultura i religija,
31. Služba javnog reda i sigurnosti,
32. Socijalna zaštita,
33. Upravljanje i održavanje stambenih objekata i ostale komunalne djelatnosti,
34. Sudska vlast,
35. Zakonodavna vlast,
36. Zaštita okoline,
37. Zdravstvo.

Član 11.

(Nabavke koje uključuju ugovorne organe sa sjedištem u BiH i ugovorne organe iz država članica Evropske unije)

1. Ugovorni organ može zajednički provesti postupak javne nabavke s jednim ili više ugovornih organa iz država članica Evropske unije na način propisan odredbama ovog člana i člana 12. ovog zakona.
2. Ugovorni organ može koristiti usluge obavljanja poslova centralizirane javne nabavke koje pružaju organi za centralizirane javne nabavke iz države članice Evropske unije.
3. Pravo države članice Evropske unije u kojoj organ za centralizirane javne nabavke iz stava (2) ovog člana ima sjedište primjenjuje se na obavljanje poslova centraliziranih javnih nabavki, na dodjelu ugovora na osnovu okvirnog sporazuma koji je zaključio organ za centralizirane javne nabavke i na dodjelu ugovora na osnovu dinamičkog sistema kupovine kojim upravlja organ za centralizirane javne nabavke.
4. Ugovorni organi ne mogu da koriste mogućnosti iz st. (1) i (2) ovog člana s ciljem izbjegavanja primjene odredbi ovog zakona, drugih zakona i propisa u Bosni i Hercegovini.

Član 12.

(Provođenje postupka nabavke koji uključuje ugovorne organe iz različitih država članica Evropske unije)

* 1. Ugovorni organ može s jednim ili više ugovornih organa iz država članica Evropske unije zajednički provesti postupak za dodjelu ugovora o javnoj nabavci, sklopiti okvirni sporazum, upravljati dinamičkim sistemom kupovine te dodijeliti ugovore na osnovu okvirnog sporazuma ili dinamičkog sistema kupovine.
	2. Osim ako su neophodni elementi zajedničke nabavke propisani međunarodnim sporazumom sklopljenim između Bosne i Hercegovine i država članica Evropske unije u kojima ugovorni organi imaju sjedište, ugovorni organi koji učestvuju u zajedničkoj nabavci obavezni su da sklope sporazum u kojem utvrđuju:
	3. odgovornost stranaka i mjerodavno nacionalno pravo Bosne i Hercegovine ili jedne od država članica Evropske unije iz koje ugovorni organi dolaze;
	4. unutrašnju organizaciju postupka nabavke, uključujući upravljanje postupkom, raspodjelu robe, radova ili usluga koje se nabavljaju te sklapanje ugovora.
	5. Prilikom utvrđivanja odgovornosti i mjerodavnog nacionalnog prava, u skladu sa stavom (2) ovog člana, ugovorni organi koji učestvuju u zajedničkoj nabavci mogu raspodijeliti određene odgovornosti među sobom te utvrditi da će se u postupku primjenjivati odredbe nacionalnog prava bilo koje države iz koje ugovorni organi dolaze.
	6. U obavještenju o nabavci i tenderskoj dokumentaciji predmetnog postupka navode se raspodjela odgovornosti i mjerodavno nacionalno pravo.

Član 13.

(Sektorski ugovorni organ)

1. Sektorski ugovorni organ je obveznik primjene ovog zakona ako obavlja djelatnosti u oblasti vodosnabdijevanja, energetike, prometa i poštanskih usluga, i to:
2. ugovorni organ iz člana 10. ovog zakona kada nabavlja robu, usluge ili radove za potrebe obavljanja djelatnosti navedenih u čl. 110. do 116. ovog zakona;
3. privredno društvo u kojem ugovorni organ ili više ugovornih organa ima ili može imati neposredan ili posredan prevladavajući uticaj na osnovu vlasništva, finansijskog udjela ili na osnovu propisa koji vrijede za društvo i koje obavlja jednu ili više djelatnosti navedenih u čl. 110. do 116. ovog zakona, kada nabavlja robu, usluge ili radove za potrebe obavljanja tih djelatnosti. Preovladavajući uticaj u smislu ove tačke postoji u slučaju kada ugovorni organ direktno ili indirektno:
	* 1. ima natpolovičnu većinu osnovnog kapitala tog privrednog društva; ili
		2. ima natpolovičnu većinu glasova koji su povezani s ulozima u tom privrednom društvu; ili
		3. može imenovati više od polovine članova uprave, upravnog ili nadzornog odbora tog privrednog društva.
4. Privredno društvo koje na osnovu ekskluzivnog ili isključivog prava obavlja jednu ili više djelatnosti navedenih u čl. 110. do 116. ovog zakona i kada nabavlja robu, usluge ili radove za potrebe obavljanja tih djelatnosti, a nije ugovorni organ u smislu ovog zakona ili privredno društvo u smislu stava (1) tačka b) ovog člana, obveznik je primjene ovog zakona.
5. Sektorske djelatnosti u skladu sa ovim članom zakona su:
6. Vodosnabdijevanje;
7. Plin i toplotna energija;
8. Električna energija;
9. Vađenje nafte i plina, te istraživanje ili vađenje uglja i ostalih čvrstih goriva;
10. Usluge prevoza željeznicom, automatizovanim sistemima, tramvajem, trolejbusom ili žičarom;
11. Djelatnost zračnih, pomorskih i riječnih luka i drugih prometnih terminala;
12. Poštanske usluge.

POGLAVLJE II. KOMUNIKACIJA UGOVORNIH ORGANA I PONUĐAČA

Član 14.

(Korisnici javnog i privatnog dijela informacionog sistema e-Nabavke)

* + 1. Pristup javnom dijelu informacionog sistema e-Nabavke imaju svi zainteresovani, bez ikakvih ograničenja za pristup svim funkcionalnostima koje su na javnom dijelu dostupne.
		2. Korisnici privatnog dijela informacionog sistema e-Nabavke moraju imati svoje korisničke naloge kroz koje imaju pristup odgovarajućim funkcionalnostima koje su im namijenjene u skladu sa potrebama i nadležnostima.
		3. Korisnici informacionog sistema e-Nabavke su:
1. Ugovorni organ iz člana 10. i člana 13. ovog zakona,
2. Privredni subjekt iz člana 2. ovog zakona.
	* 1. Ostali korisnici informacionog sistema e-Nabavke u skladu sa utvrđenim nadležnostima su:
3. Agencija za javne nabavke Bosne i Hercegovine,
4. Ured za razmatranje žalbi Bosne i Hercegovine,
5. Ured za reviziju institucija Bosne i Hercegovine, Ured za reviziju institucija u Federaciji Bosne i Hercegovine, Glavna služba za reviziju javnog sektora Republike Srpske, Ured za reviziju javne uprave i institucija u Brčko distriktu Bosne i Hercegovine,
6. Istražni organi u Bosni i Hercegovini,
7. JP NIO Službeni list Bosne i Hercegovine.

Član 15.

**(**Komunikacija putem informacionog sistema e-Nabavke)

* 1. Ugovorni organi i ponuđači komuniciraju i razmjenjuju podatke putem informacionog sistema e-Nabavke.
	2. Informacioni sistem e-Nabavke i sva elektronska sredstva komunikacije, moraju biti nediskriminirajući, opštedostupni i interoperabilni s proizvodima informacionih i komunikacionih tehnologija u opštoj upotrebi i ne smiju ograničavati pristup ponuđača postupku javne nabavke.
	3. Komunikacija, razmjena i čuvanje informacija obavlja se na način da se očuva integritet podataka i povjerljivost elektronskih ponuda i elektronskih zahtjeva za učešće.
	4. Integritet i povjerljivost elektronskih ponuda i elektronskih zahtjeva za učešće je obezbijeđena kombinacijom privatnog i javnog enkripcijskog ključa. Ponuđač je odgovoran za čuvanje privatnog ključa.
	5. Informacioni sistem e-Nabavke osigurava da niko nema pristup sadržaju/podacima iz dostavljenih elektronskih ponuda i elektronskih zahtjeva za učešće prije roka za njihovo otvaranje.

Član 16.

(Ostali načini komunikacije)

* + 1. Izuzetno od odredbe člana 15. stav (1) ovog zakona, elektronska komunikacija putem informacionog sistema e-Nabavke nije obavezna ako:
	1. bi zbog specijalizovane prirode nabavke zahtijevalo posebne alate, opremu ili formate datoteka koji nisu opštedostupni ili nisu podržani kroz opštedostupne aplikacije;
	2. aplikacije koje podržavaju formate datoteka prikladne za opis ponuda koriste formate datoteka koji se ne mogu obraditi bilo kojom drugom otvorenom ili opštedostupnom aplikacijom ili se na njih primjenjuje sistem zaštite vlasničke licence te ih ugovorni organ ne može preuzimati niti ih koristiti na daljinu;
	3. bi korištenje određenih alata zahtijevalo specijalizovanu uredsku opremu koja nije široko dostupna ugovornim organima;
	4. se određeni predmeti kao što su uzorci, makete i slično ne mogu dostaviti elektronskom komunikacijom putem informacionog sistema e-Nabavke;
	5. izvore dokumenata ili dokaza nije moguće dostaviti putem informacionog sistema e-Nabavke;
	6. se na nabavku primjenjuje propis kojim se uređuje javna nabavka za potrebe odbrane i sigurnosti ili propis kojim se uređuje javna nabavka za potrebe diplomatskih misija i konzularnih ureda Bosne i Hercegovine.
1. Komunikacija u slučaju iz stava (1) ovog člana odvija se putem ovlaštenog pružaoca poštanskih usluga ili druge odgovarajuće kurirske službe ili kombinacijom poštanski usluga i elektronskih sredstava.
2. Ugovorni organ nije obavezan zahtijevati elektronsku komunikaciju putem informacionog sistema e-Nabavke pri dostavi u onoj mjeri u kojoj je potrebno korištenje drugih sredstava komunikacije osim elektronskih, zbog povrede sigurnosti elektronskih sredstava komunikacije ili zbog zaštite posebno osjetljivih informacija koje zahtijevaju tako visok nivo zaštite koja ne može biti u dovoljnoj mjeri osigurana putem informacionog sistema e-Nabavke ili im mogu biti dostupni na drugi način, alternativnim sredstvom pristupa.
3. Ugovorni organ je obavezan u tenderskoj dokumentaciji obrazložiti razloge primjene sredstava komunikacije koja nisu elektronska u skladu sa odredbama ovog člana zakona.

Član 17.

(Usmena komunikacija)

1. Izuzetno, ugovorni organ i ponuđač mogu komunicirati usmenim putem ako se ta komunikacija ne odnosi na ključne elemente postupka javne nabavke, pod uslovom da je njezin sadržaj u zadovoljavajućoj mjeri dokumentovan.
2. Ključni elementi postupka javne nabavke uključuju tendersku dokumentaciju, zahtjeve za učešće i ponude.
3. Usmena komunikacija s ponuđačima koja bi mogla znatno utjecati na sadržaj i ocjenu ponuda mora biti u zadovoljavajućoj mjeri i na prikladan način dokumentovana, sastavljanjem pisanih bilješki ili zapisnika, audiosnimaka i/ili sažetaka glavnih elemenata komunikacije i slično.

Član 18.

(Posebni elektronski alati za komunikaciju)

Ugovorni organ može u slučaju ugovora o javnoj nabavci radova, projektovanja ili idejnog rješenja zahtijevati korištenje posebnih elektronskih alata poput virtualnih prikaza modela zgrade ili slično, s time da tada mora omogućiti alternativno sredstvo pristupa, dok takvi alati ne postanu opštedostupni.

DIO DRUGI – UGOVORI

POGLAVLJE I. UGOVORI

Član 19.

(Ugovori koji su predmet ovog zakona)

Ugovorni organ dužan je dodjeljivati ugovore o javnoj nabavci robe, usluga i radova primjenjujući postupke definirane ovim zakonom i podzakonskim aktima.

Član 20.

(Subvencionirani ugovori)

* 1. Odredbe ovog zakona primjenjuju se i za ugovore koje ugovorni organ direktno subvencionira s više od 50% ako:
1. ti ugovori uključuju radove u smislu Aneksa I ovog zakona;
2. ti ugovori uključuju radove na bolnicama, objektima namijenjenim za sport, rekreaciju i odmor, školskim i univerzitetskim zgradama i zgradama koje se koriste u administrativne svrhe.
3. Odredbe ovog zakona primjenjuju se i za ugovore koje ugovorni organ direktno subvencionira s više od 50% za ugovore za pružanje usluga koje su u vezi s radovima u smislu stava (1) ovog člana.
4. Ugovorni organ koji daje takve subvencije dužan je osigurati poštivanje odredbi ovog zakona u slučajevima kada subvencionirani ugovor dodjeljuje neko drugo fizičko ili pravno lice, odnosno dužan je i sam poštivati odredbe ovog zakona u slučajevima kada dodjeljuje subvencionirani ugovor za ili u ime tih fizičkih ili pravnih lica.

Član 21.

(Rezervirani ugovori)

1. Ugovorni organ može u planu javnih nabavki definirati postupke javne nabavke rezervirane samo za kandidate, odnosno ponuđače koji zapošljavaju, u odnosu na ukupan broj zaposlenih, više od 30% lica s invaliditetom ili osoba u nepovoljnom položaju.
2. Osobom u nepovoljnom položaju se smatra svaka osoba koja:
3. nije bila zaposlena s redovnom platom u prethodnih 6 mjeseci,
4. nije stekla srednje obrazovanje,
5. je starija od 50 godina, ili
6. živi kao odrasli samac s jednom ili više uzdržavanih osoba.
7. U obavještenju o javnoj nabavci ugovorni organ mora naznačiti da je postupak javne nabavke rezerviran isključivo za privredne subjekte iz stava (1) ovog člana.

Član 22.

(Mješoviti ugovori)

1. Mješoviti ugovori čiji su predmet dvije ili više vrsta ugovora (robe, usluge ili radovi) dodjeljuju se u skladu s odredbama ovog zakona primjenjivim na predmet nabavke koji je glavni predmet tog ugovora.
2. U slučaju mješovitih ugovora čiji su predmet:
3. i robe i usluge, ili
4. i usluge i društvene i druge posebne usluge iz Aneksa II ovog zakona

glavni predmet ugovora je onaj koji ima veću procijenjenu vrijednost.

1. Ako oba predmeta nabavke imaju istu procijenjenu vrijednost:
	1. u slučaju iz stava (2) tačka a) ovoga člana smatra se da su robe glavni predmet nabavke,
	2. u slučaju iz stava (2) tačka b) ovog člana smatra se da su usluge glavni predmet nabavke.
2. Mješoviti ugovori na koje se primjenjuju dva ili više pravnih režima uređenih ovim zakonom ili drugim propisom, a različiti dijelovi tog ugovora su objektivno odvojivi, mogu se dodijeliti kao zasebni ugovori za zasebne dijelove ili kao jedinstveni ugovor.
3. Ako ugovorni organ odluči da dodijeli zasebne ugovore za zasebne dijelove mješovitog ugovora iz stava (4) ovog člana, pravni režim koji se primjenjuje na svaki od zasebnih ugovora određuje se na temelju karakteristika svakog zasebnog dijela.
4. Ako ugovorni organ odluči da mješoviti ugovor iz stava (4) ovog člana dodijeli kao jedinstveni ugovor, primjenjuju se odredbe Dijela trećeg ovog zakona neovisno o vrijednosti dijelova ugovora na koje se primjenjuju drugi pravni režimi i neovisno o pravnom režimu koji bi se inače primjenjivao na te dijelove ugovora.
5. Izuzetno od stava (6) ovog člana:
	1. ako je dio mješovitog ugovora iz stava (4) ovog člana izuzet od primjene ovog zakona u skladu sa čl. 28. do 30. ovog zakona, ugovor se može dodijeliti bez primjene ovoga zakona, pod uvjetom da je dodjela jedinstvenog ugovora opravdana objektivnim razlozima,
	2. ako se na dio mješovitog ugovora iz stava (4) ovog člana primjenjuju odredbe Poglavlja II. Dijela petog ovog zakona, ugovor se može dodijeliti u skladu s odredbama tog poglavlja, pod uslovom da je dodjela jedinstvenog ugovora opravdana objektivnim razlozima.
6. Ako se na dio mješovitog ugovora iz stava (4) ovog člana primjenjuje ovaj zakon, a na dio relevantni zakon o koncesijama u Bosni i Hercegovini, ugovor se dodjeljuje u skladu s ovim zakonom, pod uvjetom da je procijenjena vrijednost dijela ugovora na koju se primjenjuje ovaj zakon jednaka ili veća od vrijednosnih razreda iz člana 38. st. (2) i (3) ovog zakona.
7. Ako različiti dijelovi mješovitog ugovora iz stava (4) ovog člana nisu objektivno odvojivi, pravni režim koji se primjenjuje na dodjelu tog ugovora određuje se na temelju glavnog predmeta toga ugovora.
8. Odredbe ovog člana ne smiju se primjenjivati s ciljem izbjegavanja primjene odredbi ovoga zakona.

Član 23.

(Dodjela ugovora o javnoj nabavci prema međunarodnim pravilima)

* 1. Ovaj zakon ne primjenjuje se na ugovore o javnoj nabavci koje ugovorni organ dodjeljuje ili provodi u skladu s postupcima nabavke koji se razlikuju od postupaka propisanih ovim zakonom, a koji su propisani na jedan od sljedećih načina:
1. pravnim instrumentom koji stvara međunarodne pravne obaveze između Bosne i Hercegovine i jedne ili više drugih država ili njihovih dijelova, a koji obuhvata radove, robu ili usluge namijenjene zajedničkoj implementaciji ili korištenju projekta od strane država potpisnica;
2. u okviru međunarodne organizacije.
	1. Ovaj zakon ne primjenjuje se na ugovore o javnoj nabavci koje ugovorni organ dodjeljuje ili provodi u skladu s pravilima o nabavci koje određuje međunarodna organizacija ili međunarodna finansijska institucija, ako ta organizacija ili institucija u cijelosti finansira navedene ugovore o javnoj nabavci.
	2. U slučaju ugovora o javnoj nabavci iz stava (2) ovoga člana koje u iznosu većem od 50 % sufinansira međunarodna organizacija ili međunarodna finansijska institucija, ugovorne strane sporazumijevaju se o primjenjivim postupcima nabavke.

Član 24.

(Izuzeća za ugovore o javnoj nabavci usluga)

Ovaj zakon ne primjenjuje se na ugovor o javnoj nabavci usluga za:

* 1. sticanje, najam ili zakup, bilo kakvim finansijskim sredstvima, zemljišta, postojećih građevina ili druge nepokretne imovine ili prava koja se njih tiču;
	2. sticanje, razvoj, produkciju ili koprodukciju programskog materijala namijenjenog za audiovizualne medijske usluge ili radijske medijske usluge koje dodjeljuju pružatelji audiovizualnih ili radijskih medijskih usluga, ili na pružanje usluga radiotelevizijskog ili programskog emitiranja koji su dodijeljeni pružateljima audiovizuelnih ili radijskih usluga.
1. pojam „audiovizuelna medijska usluga“, „medijska usluga radija“ i „program“, imaju značenje utvrđeno u propisima iz oblasti emitovanja,
2. pojam „program“ uključuje i radijske programe te materijale za radijske programe, a pojam „programski materijal“ ima isto značenje kao i pojam „program“;
	1. usluge arbitraže i mirenja;
	2. pravne usluge:
3. usluge pravnog zastupanja stranaka od strane advokata u arbitraži ili mirenju u Bosni i Hercegovini i drugoj zemlji ili pred međunarodnom instancom arbitraže ili mirenja;
4. usluge pravnog zastupanja stranaka od strane advokata u postupku pred sudovima ili organima uprave u Bosni i Hercegovini ili drugoj zemlji ili pred međunarodnim sudovima ili institucijama;
5. usluge pravnog savjetovanja koje advokat pruža tokom pripreme bilo kojeg od postupaka iz tačke a) i b) ovoga stava ili ako postoji konkretna naznaka i velika vjerovatnost da će pravna stvar na koju se savjet odnosi postati predmet takvih postupaka;
6. usluge ovjeravanja i potvrđivanja dokumenata koje pružaju notari;
7. pravne usluge koje pružaju skrbnici ili zakonski zastupnici maloljetnika ili druge pravne usluge čije je pružatelje imenovao nadležni sud u Bosni i Hercegovini ili su određeni zakonom za izvođenje određenih zadataka pod nadzorom tih sudova;
8. druge pravne usluge koje su u Bosni i Hercegovini povezane, čak i povremeno, s izvršavanjem službenih ovlaštenja.
	1. finansijske usluge u vezi s izdavanjem, prodajom, kupnjom ili prijenosom vrijednosnih papira ili drugih finansijskih instrumenata u smislu posebnog zakona kojim se uređuje tržište kapitala, usluge Centralne banke Bosne i Hercegovine;
	2. zajmove i kredite, bez obzira na to jesu li povezani s izdavanjem, prodajom, kupovinom ili prenosom vrijednosnih papira ili drugih finansijskih instrumenata;
	3. ugovore o radu i rješenja o imenovanju;
	4. civilnu odbranu, civilnu zaštitu i usluge sprječavanja opasnosti koje pružaju neprofitne organizacije ili udruženja, obuhvaćene oznakama JRJN 75250000-3, 75251000-0, 75251100-1, 75251110-4, 75251120-7, 75252000-7, 75222000-8, 98113100-9 i 85143000-3, osim usluga prevoza pacijenata vozilom hitne pomoći;
	5. usluge javnog željezničkog prevoza putnika ili prevoza putnika podzemnom željeznicom;
	6. usluge političkih kampanja, obuhvaćene oznakom JRJN 9341400-0, 92111230-3 i 92111240-6, ako ih je dodijelila politička stranka u okviru izborne kampanje;
	7. usluge istraživanja i razvoja koje su obuhvaćene oznakama JRJN 73000000-2 do 73120000-9, 73300000-5, 73420000-2 i 73430000-5 ako korist od njih nema isključivo ugovorni organ za svoju upotrebu u obavljanju svojih poslova i u cijelosti ne plaća pružanje tih usluga;
	8. koncesioni ugovor dodjeljuje se u skladu sa zakonima o koncesijama u Bosni i Hercegovini.
	9. ugovor o javno-privatnom partnerstvu dodjeljuje se u skladu sa zakonskim propisima o javno-privatnom partnerstvu.

Član 25.

(Ugovori o uslugama dodijeljeni na osnovu ekskluzivnog ili isključivog prava)

* 1. Ovaj zakon se ne primjenjuje na ugovore o javnim uslugama koje ugovorni organ dodjeljuje drugom ugovornom organu ili udruženju ugovornih organa na osnovu ekskluzivnog ili isključivog prava koje im je dodijeljeno u skladu sa zakonom, propisom ili upravnom odredbom koja je javno objavljena od strane nadležnih organa u Bosni i Hercegovini.
	2. Ekskluzivno ili isključivo pravo iz stava (1) ovog člana mora biti u skladu sa principima tržišnog natjecanja, slobode pružanja usluga i jednakog tretmana.

Član 26.

(Posebna izuzeća u području elektronskih komunikacija)

Ovaj zakon ne primjenjuje se na ugovor o javnoj nabavci čija je glavna svrha omogućiti ugovornom organu pružanje ili iskorištavanje javne komunikacijske mreže ili pružanje javnosti jedne ili više elektronskih komunikacijskih usluga, kako su definisane u posebnom zakonu kojim se uređuje područje elektronskih komunikacija.

Član 27.

(Ugovori između subjekata u javnom sektoru)

* 1. Ovaj zakon ne primjenjuje se na ugovor o javnoj nabavci koji ugovorni organ dodjeljuje drugom pravnom licu ako:
	2. nad tim pravnim licem ugovorni organ obavlja nadzor sličan onom koji provodi nad svojim poslovnim jedinicama;
	3. nadzirano pravno lice obavlja više od 80% svojih aktivnosti u izvršavanju zadataka koje mu je povjerio ugovorni organ koji nad njim provodi nadzor ili koje su mu povjerila druga pravna lica nad kojima taj ugovorni organ provodi nadzor;
	4. nema direktnog učešća privatnog kapitala u pravnom licu pod nadzorom, osim učešća privatnog kapitala, a koji ne kontrolira, ne blokira i koji ne vrši odlučujući uticaj na to pravno lice.
1. Ugovorni organ provodi nadzor nad pravnim licem iz stava (1) tačke a) ovoga člana ako ima presudan uticaj na strateške ciljeve i na važne odluke dotičnog pravnog lica, s tim da takvu kontrolu može provoditi i drugi subjekt nad kojim ugovorni organ na isti način provodi kontrolu.
2. Ugovorni organi provode zajednički nadzor nad pravnim licem iz stava (1) tačke a) ovoga člana ako su ispunjeni svi sljedeći uslovi:
	1. organe nadležne za odlučivanje u tom pravnom licu čine predstavnici svih ugovornih organa koji učestvuju, s tim da pojedinačni predstavnici mogu predstavljati nekoliko ugovornih organa koji učestvuju ili sve njih;
	2. ti ugovorni organi mogu zajedno imati presudan uticaj na strateške ciljeve i važne odluke u tom pravnom licu;
	3. to pravno lice nema interese različite od interesa ugovornih organa koji nad njim provode kontrolu.
3. Odredba stava (1) ovoga člana primjenjuje se i ako pravno lice pod nadzorom koje je ugovorni organ dodijeli ugovor ugovornom organu koji nad njim provodi nadzor ili drugom pravnom licu nad kojim isti ugovorni organ provodi nadzor, pod uslovom da u pravnom licu kojem se dodjeljuje ugovor nema direktnog udjela privatnog kapitala, osim učešća privatnog kapitala koje je obavezno na osnovu odredbi posebnog zakona, a koji ne kontrolira, ne blokira i koji ne vrši odlučujući uticaj na to pravno lice.
4. Ovaj zakon ne primjenjuje se na sklapanje ugovora isključivo između dva ili više ugovornih organa ako su ispunjeni svi sljedeći uslovi:
	1. ugovor se utvrđuje ili ostvaruje saradnja između tih ugovornih organa s ciljem osiguravanja da javne usluge koje oni trebaju pružiti ostvaruju njihove zajedničke ciljeve;
	2. ta saradnja uspostavljena isključivo na osnovu potreba vezanih uz javni interes;
	3. ti ugovorni organi ostvaruju na otvorenom tržištu manje od 20 % djelatnosti na koje se odnosi saradnja.
5. Za utvrđivanje procentualnog udjela djelatnosti iz stava (1) tačka b) i stava (5) tačka c) u obzir se uzima prosjek sveukupnog prometa, ili odgovarajuće alternativno mjerilo vezano uz djelatnosti poput troškova nastalih relevantnom pravnom licu ili ugovornom organu u odnosu na usluge, robu ili radove tokom tri godine koje prethode godini u kojoj se dodjeljuje ugovor.
6. Izuzetno, za utvrđivanje procentualnog udjela djelatnosti dovoljno je da to pravno lice poslovnim projekcijama dokaže da je alternativno mjerilo vezano uz djelatnosti vjerodostojno, ako podaci o prometu ili drugom mjerilu vezanom uz djelatnosti, poput troškova, nisu dostupni za prethodne tri godine ili više nisu relevantni, zbog datuma osnivanja ili datuma početka obavljanja djelatnosti relevantnog pravnog lica ili ugovornog organa ili zbog reorganizacije njihove djelatnosti.

Član 28.

(Nabavka koja uključuje odbrambene ili sigurnosne aspekte)

* 1. Ovaj zakon se ne primjenjuje na sklapanje ugovora o javnoj nabavci koji uključuju odbrambene ili sigurnosne aspekte:
1. na koji se primjenjuju posebna pravila nabavke u skladu s međunarodnim sporazumom ili dogovorom, sklopljenim između Bosne i Hercegovine i jedne ili više drugih država, a koji mogu obuhvatati radove, robu ili usluge namijenjene zajedničkom provođenju ili korištenju projekta od strane država potpisnica;
2. na koji se primjenjuju posebna pravila nabavke u skladu s međunarodnim sporazumom ili dogovorom koji se odnosi na razmještaj jedinica i tiče se poduhvata Bosne i Hercegovine i druge države;
3. u okviru međunarodne organizacije;
4. na koji se primjenjuju posebna pravila nabavke međunarodne organizacije kada ona nabavlja za svoje potrebe, ili ugovori koje Bosna i Hercegovina mora sklopiti u skladu s tim pravilima;
5. koji se dodjeljuje u skladu s pravilima o nabavci koje određuje međunarodna organizacija ili međunarodna finansijska institucija, ako ta organizacija ili institucija u cijelosti finansira dotične ugovore o javnoj nabavci;
6. kod kojeg bi primjena odredaba ovoga zakona ili propisa kojim se uređuje nabavka za potrebe odbrane i sigurnosti obavezala Bosnu i Hercegovinu da otkrije podatke čije otkrivanje je u suprotnosti s bitnim interesima njene sigurnosti koji interesi su u skladu sa Zakonom o odbrani Bosne i Hercegovine („Službeni glasnik BiH‟, broj 88/05) i ostalim važećim propisima koji reguliraju sigurnosne interese BiH;
7. za potrebe organa sigurnosno-obavještajnog sistema;
8. u okviru programa saradnje koji se zasniva na istraživanju i razvoju, koji zajednički provodi Bosna i Hercegovina sa jednom ili više država za razvoj novog proizvoda i, ako je primjenjivo, za iduće faze cijelog ili dijelove životnog vijeka toga proizvoda;
9. koji se sklapa u drugoj državi, uključujući i za civilne potrebe, kada su snage razmještene izvan teritorija Bosne i Hercegovine ako operativne potrebe zahtijevaju da ti ugovori budu sklopljeni s privrednim subjektima smještenima u području aktivnosti;
10. koji sklapa Bosna i Hercegovina s drugom državom, a odnosi se na:
11. nabavku vojne opreme ili sigurnosno osjetljive opreme;
12. radove i usluge direktno povezane s takvom opremom;
13. radove i usluge za izričito vojne namjene ili sigurnosno osjetljive radove i sigurnosno osjetljive usluge.
	1. U slučaju ugovora o javnoj nabavci iz stavka (1) tačke e) ovoga člana koje u iznosu većem od 50 % sufinansira međunarodna organizacija ili međunarodna finansijska institucija, ugovorne strane se sporazumijevaju o primjenjivim postupcima nabavke.

Član 29.

(Nabavka s ciljem zaštite bitnih sigurnosnih interesa)

Ovaj zakon ne primjenjuje se na sklapanje ugovora o javnoj nabavci koji nisu izuzeti u skladu sa članom 28. ovoga zakona, u mjeri u kojoj se zaštita bitnih sigurnosnih interesa Bosne i Hercegovine, koji interesi su u skladu sa Zakonom o odbrani Bosne i Hercegovine („Službeni glasnik BiH“, broj 88/05) i ostalim važećim propisima koji reguliraju sigurnosne interese BiH, ne može garantirati s manje drastičnim mjerama, naprimjer određivanjem zahtjeva s ciljem zaštite tajnosti podataka koje ugovorni organ stavlja na raspolaganje u postupku javne nabavke kako je predviđeno ovim zakonom.

Član 30.

(Posebna izuzeća za ugovore koji su proglašeni tajnim ili moraju biti popraćeni posebnim sigurnosnim mjerama)

Ovaj zakon ne primjenjuje se ako su sklapanje i izvršenje ugovora o javnoj nabavci proglašeni tajnima ili moraju biti popraćeni posebnim sigurnosnim mjerama u skladu sa Zakonom o zaštiti tajnih podataka, pod uslovom da je Bosna i Hercegovina utvrdila da bitne sigurnosne interese, koji interesi su u skladu sa Zakonom o odbrani Bosne i Hercegovine („Službeni glasnik BiH“, broj 88/05) i ostalim važećim propisima koji reguliraju sigurnosne interese BiH, nije moguće zaštititi manje drastičnim mjerama, poput onih iz člana 29. ovoga zakona.

POGLAVLJE II. INTERNA PRAVILA

Član 31.

(Povjerljivost)

Povjerljivim podacima ne mogu se smatrati:

1. ukupne i pojedinačne cijene iskazane u ponudi;
2. predmet nabavke, odnosno ponuđena roba, usluga ili rad, od koje zavisi poređenje s tehničkom specifikacijom i ocjena da li je određeni ponuđač ponudio robu, usluge ili rad u skladu s tehničkom specifikacijom;
3. potvrde, uvjerenja od kojih zavisi kvalifikacija vezana za ličnu situaciju kandidata/ ponuđača.

Ako kandidat/ponuđač kao povjerljive označi podatke koji, prema odredbama stava (1) ovog člana, ne mogu biti proglašeni povjerljivim podacima, oni se neće smatrati povjerljivim.

* 1. Nakon javnog otvaranja ponuda nijedna informacija u vezi sa ispitivanjem, pojašnjenjem ili ocjenom ponuda ne smije se otkrivati nijednom učesniku u postupku ili trećem licu prije nego što se odluka o rezultatu postupka ne saopći učesnicima u postupku.

Učesnici u postupku javne nabavke ni na koji način ne smiju neovlašteno prisvajati, koristiti za vlastite potrebe niti proslijediti trećim licima podatke, rješenja ili dokumentaciju (informacije, planove, crteže, nacrte, modele, uzorke, kompjuterske programe i dr.) koji su im stavljeni na raspolaganje ili do kojih su došli na bilo koji način u toku postupka javne nabavke.

Nakon prijema odluke o izboru najpovoljnijeg ponuđača ili odluke o poništenju postupka nabavke, a najkasnije do isteka roka za žalbu, ugovorni organ će po prijemu zahtjeva ponuđača, a najkasnije u roku od dva dana od dana prijema zahtjeva, omogućiti uvid u svaku ponudu, uključujući dokumente podnesene u skladu s članom 72. stav (2) ovog zakona, kao i pojašnjenja originalnih dokumenata u skladu s članom 95. stav (3) ovog zakona, sa izuzetkom informacija ponuđača označenih kao povjerljive u skladu s ovim članom.

Nakon prijema odluke o rezultatu pretkvalifikacije kandidata u postupku koji se sastoji od dvije ili više faza, a najkasnije do isteka roka za žalbu, ugovorni organ će po prijemu zahtjeva kandidata, a najkasnije u roku od dva dana od dana prijema zahtjeva, omogućiti uvid u svaki zahtjev za učešće.

* 1. Ugovorni organ dužan je omogućiti kopiranje kod ugovornog organa ili fotografiranje ponuda ili omogućiti prijenos podataka na medij za pohranjivanje podataka svakom ponuđaču koji podnese pisani zahtjev, osim podataka koji su označeni kao povjerljivi, u skladu sa stavom (5) ovog člana.
	2. U slučaju elektronskog postupka ugovorni organ omogućava uvid u elektronske ponude i elektronske zahtjeve za učešće putem informacionog sistema e-Nabavke.

Član 32.

(Upotreba jezika)

* 1. Ugovorni organ dužan je pripremiti tendersku dokumentaciju u vezi s postupcima javne nabavke na jednom od jezika u službenoj upotrebi u Bosni i Hercegovini.
	2. Ugovorni organ može dodatno pripremiti tendersku dokumentaciju i na engleskom ili drugom stranom jeziku, s tim da je dužan sačuvati cjelovitost sadržaja informacija iz tenderske dokumentacije pripremljene na jednom od jezika u službenoj upotrebi u Bosni i Hercegovini.
	3. Ponuđač podnosi ponudu na jednom od jezika u službenoj upotrebi u Bosni i Hercegovini. Štampana literatura, brošure, katalozi ili slično prilažu se bez prijevoda, izuzev ako ugovorni organ tenderskom dokumentacijom ne zahtijeva da se i ti dijelovi prevedu.

Član 33.

(Komisija za nabavke)

* 1. Za provođenje otvorenog postupka, ograničenog postupka, pregovaračkog postupka s objavom obavještenja i bez objave obavještenja, konkursa za izradu idejnog rješenja, takmičarskog dijaloga, partnerstva za inovacije i konkurentskog zahtjeva za dostavljanje ponuda ugovorni organ obavezan je imenovati komisiju za nabavke.
	2. Ugovorni organ je obavezan internim aktom u formi odluke ili rješenja imenovati komisiju u postupcima iz stava (1) ovog člana. Istim rješenjem ili odlukom se imenuju i zamjenski članovi komisije.
	3. Prilikom imenovanja članova komisije, ugovorni organ vodi računa da većina članova komisije poznaje propise o javnim nabavkama i da najmanje jedan član komisije poznaje predmet javne nabavke.
	4. Ugovorni organ imenuje i sekretara komisije, bez prava glasa, koji vrši administrativne poslove za komisiju, priprema zapisnik sa sastanka komisije i izvještaj o radu komisije, vodi dokumentaciju i vrši druge poslove koje zahtjeva predsjedavajući komisije.
	5. Ugovorni organ ima pravo kao članove komisije imenovati stručnjake za slučajeve gdje predmet javne nabavke zahtjeva specifično tehničko ili specijalizovano znanje koje inače nije dostupno unutar ugovornog organa, a koji nisu iz reda zaposlenika ugovornog organa. Vanjski stručnjak koji učestvuje u radu komisije, daje svoje pismene preporuke komisiji. Ukoliko komisija ne prihvati preporuke vanjskog stručnjaka, dužna je isto pismeno obrazložiti.
	6. Poslovi komisije uključuju:
		+ 1. Otvaranje zahtjeva za učešće,
			2. Provođenje javnog otvaranja ponuda,
			3. Pregledavanje, ocjenu i uspoređivanje ponuda,
			4. Sačinjavanje zapisnika o ocjeni ponuda,
			5. Sačinjavanje izvještaja o postupku javne nabavke,
			6. Davanje preporuke ugovornom organu za donošenje odluke o odabiru ili odluke o poništenju postupka nabavke.
	7. Ukoliko ugovorni organ ne posjeduje službenika za javne nabavke ili stručnu službu za javne nabavke poslovi komisije mogu uključivati i:
		+ 1. Pripremu tenderske dokumentacije,
			2. Korespondenciju sa ponuđačima,
			3. Dostavljanje tenderske dokumentacije na način propisan za konkretni postupak javne nabavke,
			4. Pripremu pojašnjenja tenderske dokumentacije,
			5. Pripremu prijedloga odluke u formi i sadržaju propisanim zakonom,
			6. Pripremu odgovora po pravnim lijekovima,
			7. Druge poslove i zadatke vezane za provođenje postupka.
	8. Prilikom imenovanja komisije ugovorni organ vodi računa da:
		+ 1. se komisija sastoji od najmanje tri člana. U slučaju ugovora čija procijenjena vrijednost predstavlja vrijednosni razred iz člana 36. st. (3) i (4) Zakona, komisija se sastoji od najmanje pet članova,
			2. broj članova komisije mora biti neparan,
			3. o ravnopravnoj zastupljenosti spolova.
	9. Ugovorni organ imenuje komisiju iz reda svojih zaposlenika. Ugovorni organ može imenovati dio članova komisije koji nisu zaposlenici ugovornog organa, s tim da oni ne mogu predstavljati većinu u komisiji. U slučaju da ugovorni organ ne može imenovati komisiju zbog nedostatka kadrova, postupak nabavke u ime ugovornog organa može sprovesti drugi ugovorni organ, a na osnovu zaključenog sporazuma.
	10. Ugovorni organ između članova komisije, imenuje predsjedavajućeg komisije, koji koordinira rad komisije i određuje konkretna zaduženja u pogledu administrativnih i tehničkih poslova za rad komisije.
	11. Prilikom imenovanja komisije, ugovorni organ vodi računa da u komisiju ne imenuje osobe koje bi mogle biti u izravnom ili neizravnom sukobu interesa koji je u vezi s konkretnim postupkom javne nabavke.
	12. U komisiju ne mogu biti imenovane odgovorne osobe koje na bilo koji način donose odluke vezane za postupak javne nabavke ili iste odobravaju.
	13. Obaveza je člana komisije da tokom cijelog postupka nabavke prijavi postojanje mogućeg sukoba interesa ugovornom organu radi isključenja iz daljnjeg rada komisije i imenovanja zamjenskog člana.
	14. Prije početka rada, svaki član komisije, sekretar i stručnjak angažiran izvan ugovornog organa, potpisuje izjavu o nepristranosti i povjerljivosti, te nepostojanju sukoba interesa, u skladu sa članom 31. Zakona, odnosno da je upoznat sa odredbama člana 79. Zakona da je upoznat sa obavezom da tokom cijelog postupka rada u komisiji je dužan prijaviti mogući sukob interesa i tražiti isključenje iz rada komisije.
	15. Ukoliko neki od imenovanih članova komisije ili sekretar utvrdi da zbog mogućeg sukoba interesa nije podoban za učestvovanje u određenom postupku javne nabavke, dužan je o tome obavijestiti ugovorni organ i s obrazloženjem zatražiti izuzeće, u kojem slučaju se imenuje zamjenski član komisije.
	16. Ugovorni organ ne može za člana komisije ili sekretara imenovati lice za koje ima saznanja da je u posljednjih pet godina nadležni sud donio presudu kojom je utvrđeno da je to lice počinilo kazneno djelo koje sadrži elemente korupcije, pranja novca ili primanja ili davanja mita, krivotvorenja, zloupotrebe položaja i ovlaštenja. U izjavi o nepristranosti i povjerljivosti iz stava (14) ovog člana svaki član komisije daje izjavu vezanu za ovaj stav.
	17. Obaveza je svakog člana komisije ili sekretara da povjerene poslove i zadatke date u rješenju o imenovanju komisije obavlja u skladu sa procedurama u sadržaju i formi koja je propisana zakonom ili podzakonskim aktima odnosno općim aktima ugovornog organa, te shodno tome sačinjavaju odgovarajuće akte.
	18. Komisija djeluje u ime ugovornog organa, u granicama datog ovlaštenja. Rad komisije obuhvata:
		+ 1. Komisija djeluje od dana donošenja odluke o njenom imenovanju do okončanja svih poslova vezanih za javnu nabavku koje joj u pismenoj formi povjeri ugovorni organ.
			2. Komisija sačinjava zapisnike i druge akte u sadržaju i formi propisanoj zakonom, podzakonskim aktima i općim aktima ugovornog organa.
			3. Komisija, nakon okončanog postupka, daje ugovornom organu preporuku, zajedno s izvještajem o radu i razlozima davanja takve preporuke, te daje prijedlog odgovarajuće odluke.
			4. Komisija u svom radu odlučuje prostom većinom.
			5. Ugovorni organ može prihvatiti preporuku komisije ili je odbiti ako je prijedlog nezakonit. U slučaju da ugovorni organ ne prihvati preporuku komisije dužan je dati pismeno obrazloženje svog postupanja tj. u čemu se sastoji nezakonitost, te tražiti da se ista otkloni ista.
			6. Konačnu odluku o dodjeli ugovora donosi ugovorni organ, koji snosi odgovornost za javnu nabavku.
	19. U slučaju elektronskog postupka sve aktivnosti iz ovog člana zakona obavljaju se putem informacionog sistema e-Nabavke.

Član 34.

(Interni pravilnik)

* 1. Svaki ugovorni organ u Bosni i Hercegovini donosi interni pravilnik kojim propisuje i uređuje organizaciju i efikasno vršenje nabavne funkcije unutar ugovornog organa, kao što su: proces planiranja nabavki, aktivnosti na pokretanju postupka nabavke, nadležnosti za postupanje, donošenje akata, prava, dužnosti, odgovornosti, rokovi, praćenje izvršenja ugovora o javnoj nabavci, postupanja u slučaju direktnog sporazuma, nabavki društvenih i drugih posebnih usluga iz Aneksa II ovog zakona, izuzeća od primjene ovog zakona i druga pitanja od značaja za provođenje postupaka javnih nabavki u skladu sa odredbama ovog zakona.
	2. Interni pravilnik iz stava (1) ovog člana obezbjeđuje efikasno postupanje u postupcima javnih nabavki, odgovarajuću kontrolu rizičnih tačaka prije, tokom i nakon postupka javne nabavke, te blagovremenu i svrsishodnu nabavku potrebnih roba, usluga i radova uz najniže troškove, odnosno najbolji omjer cijene i kvaliteta, putem provođenja postupaka javnih nabavki, a u svrhu obezbjeđenja efikasnog funkcionisanja ugovornog organa i neometanog vršenja povjerene mu javne funkcije.
	3. Prilikom donošenja pravilnika iz stava (1) ovog člana, ugovorni organ vodi računa o svojim nadležnostima i vrsti poslova koje obavlja, unutrašnjoj organizaciji, veličini, kadrovskim kapacitetima, eventualnoj decentraliziranosti i područnim jedinicama i svim drugim odnosnim pitanjima.
	4. Interni pravilnik iz stava (1) ovog člana ugovorni organ objavljuje na svojoj web stranici.

Član 35.

(Službenik za javne nabavke)

1. Ugovorni organ čiji je budžet za nabavke jednak ili viši od iznosa od 1.000.000,00 KM, internim aktom uređuje radno mjesto službenika za javne nabavke.
2. Ugovorni organ je dužan omogućiti svom zaposleniku pohađanje obuke za službenika za javne nabavke, koju organizira i održava Agencija, u skladu s članom 131. stav (3) tačka i) ovog zakona.
3. Ugovorni organ osigurava da u postupcima nabavke čija procijenjena vrijednost prelazi 250.000,00 KM učestvuje najmanje jedan službenik za javne nabavke. Ugovorni organ koji nema stalno zaposlenog službenika za javne nabavke na raspolaganju, može angažovati službenika za javne nabavke izvan ugovornog organa, što mora biti posebno obrazloženo.

DIO TREĆI - TOK POSTUPKA JAVNE NABAVKE

POGLAVLJE I. POČETAK, VRSTE I IZBOR POSTUPKA JAVNE NABAVKE

Odjeljak A. Početak postupka javne nabavke

Član 36.

(Vrijednosni razredi)

1. Za nabavke vrijednosti manje od 80.000,00 KM, u slučaju robe i usluga, ili 120.000,00 KM, u slučaju radova, ugovorni organ može primijeniti jedan od postupaka utvrđenih ovim zakonom, uz obavezu ispunjenja propisanih uslova za svaki postupak, izuzev direktnog sporazuma koji se primjenjuje za vrijednost nabavke iz člana 121. stav (3) ovog zakona.
2. Primjena otvorenog ili ograničenog postupka, ili pregovaračkog postupka s objavom obavještenja ili bez objave obavještenja, partnerstva za inovacije, ili konkursa za izradu idejnog rješenja, ili takmičarskog dijaloga obavezna je u slučaju kada je vrijednost nabavke za robe i usluge jednaka ili veća od:
	1. 250.000,00 KM, za ugovorne organe iz člana 10. stav (1) tač. a) i c) ovog zakona;
	2. 400.000,00 KM, za ugovorne organe iz člana 10. stav (1) tačka b) ovog zakona;
	3. 800.000,00 KM, za sektorske ugovorne organe iz člana 13. ovog zakona.

(3) Kada je vrijednost nabavke, u slučaju radova, jednaka ili veća od 10.000.000,00 KM, ugovorni organ dužan je provesti otvoreni ili ograničeni postupak, ili pregovarački postupak s objavom obavještenja ili bez objave obavještenja, partnerstva za inovacije, ili konkurs za izradu idejnog rješenja, ili takmičarski dijalog.

1. Kada je vrijednost nabavke robe, usluga i radova jednaka ili veća od vrijednosti iz stava (1) ovog člana, a manja od vrijednosti iz st. (2) i (3) ovog člana, ugovorni organ obavezan je primijeniti otvoreni ili ograničeni postupak, ili pregovarački postupak s objavom obavještenja ili bez objave obavještenja, ili konkurs za izradu idejnog rješenja, ili takmičarski dijalog.
2. Kada je vrijednost javne nabavke jednaka ili veća od vrijednosnih razreda iz st. (2) i (3) ovog člana, ugovorni organ dužan je istovremeno uz obavještenje o nabavci objaviti i sažetak obavještenja na engleskom jeziku na javnom dijelu informacionog sistema e-Nabavke.
3. Inicijativu za izmjenu i dopunu ovog zakona po hitnom postupku, u pogledu promjene iznosa vrijednosnih razreda, pokreće Agencija, uz prethodnu saglasnost Odbora Agencije, u slučajevima značajnih promjena, i to:
	1. stope inflacije; i/ili
	2. ekonomskih uslova u BiH; i/ili
	3. zakonodavstva u Evropske unije o javnim nabavkama.

Član 37.

(Prethodna provjera tržišta)

1. Ugovorni organ provodi prethodnu provjeru tržišta u svrhu pripreme nabavke i informisanja ponuđača o svojim planovima i zahtjevima u vezi s nabavkom.
2. Prethodna provjera tržišta obuhvata prikupljanje informacija o predmetu nabavke, ponuđačima koji učestvuju na tržištu te drugim okolnostima koje utječu na uslove nabavke.
3. Informacije prikupljene analizom tržišta ne smiju se interpretirati na način da imaju za posljedicu narušavanje tržišnog takmičenja ili kršenje načela zabrane diskriminacije i transparentnosti.
4. Prije pokretanja svih vrsta postupaka nabavke, kao i nabavke drušvenih i drugih posebnih usluga, izuzev nabavke putem direktnog sporazuma, ugovorni organ je obavezan opis predmeta nabavke, tehničke specifikacije, kriterije za kvalifikaciju i posebne uslove za izvršenje ugovora objaviti na javnom dijelu informacionog sistema e-Nabavke u trajanju od najmanje pet dana od dana objave u svrhu prethodnog savjetovanja sa zainteresovanim ponuđačima.
5. Tokom trajanja prethodnog savjetovanja zainteresovani ponuđač može putem informacionog sistema e-Nabavke dostaviti ugovornom organu svoje primjedbe i prijedloge u vezi s informacijama i dokumentacijom koji su objavljeni.
6. Tokom trajanja prethodnog savjetovanja ugovorni organ može putem informacionog sistema e-Naobavke odmah odgovarati na zaprimljene primjedbe i prijedloge.
7. Tokom trajanja prethodnog savjetovanja ugovorni organ može pozvati zainteresovane ponuđače na sastanak.
8. Nakon završenog prethodnog savjetovanja ugovorni organa je obavezan razmotriti zaprimljene primjedbe i prijedloge, te o tome pripremiti izvještaj.
9. Nakon okončanja prethodnog savjetovanja ugovorni organ smije izmijeniti prethodno objavljeni opis predmeta nabavke, tehničke specifikacije, kriterije kvalifikaciju i posebne uslove za izvršenje ugovora pod uslovom da te izmjene nisu značajne.
10. Ugovorni organ nije obvezan ponovno provoditi prethodnu provjeru tržišta za isti predmet nabavke ako je prvobitni postupak javne nabavke poništen pod uslovom da izmjene u dijelu opisa predmeta nabavke, tehničke specifikacije, kriterija za kvalifikaciju i posebnih uslova za izvršenje ugovora nisu značajne.
11. Ako tokom ili nakon okončanja prethodnog savjetovanja ugovorni organ odustane od provođenja postupka javne nabavke za konkretan predmet nabavke obavezan je u izvještaju samo navesti da se taj konkretni postupak neće provoditi.
12. Izvještaj o provedenoj prethodnoj provjeri tržišta sadrži najmanje sljedeće podatke:
13. podatke o ugovornom organu,
14. evidencijski broj nabavke,
15. predmet nabavke,
16. datum početka prethodnog savjetovanja,
17. datum završetka prethodnog savjetovanja,
18. navod da li je li tokom savjetovanja ugovorni organ održao sastanak,
19. tekst primjedbe ili prijedloga, bez navođenja podataka o ponuđaču,
20. odgovor na primjedbu ili prijedlog (prihvata se/djelomično se prihvata/ne prihvata se).
21. U slučaju neprihvatanja primjedbe ili prijedloga, ugovorni organ je obvezan u izvještaju kratko obrazložiti razloge neprihvatanja.
22. Ugovorni organ je obavezan na javnom dijelu informacionog sistema e-Nabavke objaviti izvještaj o provedenom prethodnom savjetovanju sa zainteresovanim ponuđačima bez odlaganja, a najkasnije na dan pokretanja postupka.

Član 38.

(Procijenjena vrijednost javne nabavke)

* + 1. Izračunavanje procijenjene vrijednosti nabavke zasniva se na ukupnom iznosu, bez bez poreza na dodatu vrijednost (PDV), koju je procijenio ugovorni organ, uključujući sve mogućnosti i sva moguća obnavljanja ugovora kako je izričito određeno u tenderskoj dokumentaciji.
		2. Određivanje procijenjene vrijednosti javne nabavke vrši se na sljedeći način:
1. Procijenjena vrijednost nabavke robe, usluga ili radova jednaka je novčanom iznosu koji ugovorni organ plaća, bez obračunatog poreza na dodatu vrijednost. Prilikom izračunavanja procijenjene vrijednosti ugovora o radovima u obzir se uzimaju troškovi radova i ukupna procijenjena vrijednost svih roba ili usluga koje ugovorni organi stavljaju na raspolaganje izvođaču radova pod uslovom da su one potrebne za izvođenje radova;
2. Procijenjenu vrijednost robe, usluga ili radova čini njihova procijenjena tržišna vrijednost u vrijeme objavljivanja obavještenja o javnoj nabavci ili, u slučajevima kada takvo obavještenje nije potrebno, u trenutku kada ugovorni organ započinje postupak javne nabavke;
3. U određivanju procijenjene vrijednosti javne nabavke robe, usluga ili radova ugovorni organ dužan je uključiti sve elemente cijene koju plaća za nabavku te robe, usluge ili radova;
4. Ako je javna nabavka robe, usluga ili radova podijeljena u nekoliko lotova, procijenjena vrijednost predstavlja zbir svih takvih lotova i ona se koristi za određivanje vrijednosnog razreda te nabavke;
5. U određivanju procijenjene vrijednosti okvirnog sporazuma i dinamičkog sistema nabavke, ugovorni organ uzet će u obzir maksimalnu procijenjenu vrijednost, bez obračunatog poreza na dodatu vrijednost, svih predviđenih ugovora za cijeli period trajanja okvirnog sporazuma i dinamičkog sistema nabavke;
6. Kod partnerstva za inovacije izračunavanje procijenjene vrijednosti zasniva se na maksimalnoj procijenjenoj vrijednosti aktivnosti istraživanja i razvoja koje će se provoditi tokom svih faza predviđenog partnerstva te robe, usluga ili radova koji će biti razvijeni i nabavljeni nakon završetka predviđenog partnerstva.
	* 1. Kod ugovora o javnoj nabavci robe čiji je predmet lizing, zakup, najam ili kupovina na otplatu, vrijednost koja se uzima kao osnov za izračunavanje procijenjene vrijednosti ugovora je sljedeća:
7. u slučaju ugovora o javnoj nabavci na određeni rok, ako je rok kraći od 12 mjeseci, ili je 12 mjeseci, ukupna procijenjena vrijednost za ugovor ili, ako je rok ugovora duži od 12 mjeseci, ukupna vrijednost uključujući procijenjenu preostalu vrijednost;
8. u slučaju ugovora o javnoj nabavci bez određenih rokova ili za koje se rokovi ne mogu definirati, mjesečna vrijednost pomnožena s 48.
	* 1. U slučaju ugovora o javnoj nabavci robe ili usluga koji su po prirodi redovni ili koji se namjeravaju obnoviti u okviru datog vremena, kalkulacija procijenjene vrijednosti ugovora bit će izračunata na osnovu sljedećeg:
9. ili ukupna stvarna vrijednost uzastopnih ugovora iste vrste koji su dodijeljeni tokom prethodnih 12 mjeseci ili, ako je moguće, tokom finansijske godine kako bi se uzele u obzir izmjene u iznosu ili vrijednosti koje bi se mogle pojaviti tokom 12 mjeseci nakon zaključivanja osnovnog ugovora;
10. ili ukupna procijenjena vrijednost uzastopnih ugovora dodijeljenih tokom 12 mjeseci koji su uslijedili nakon prve isporuke, ili tokom finansijske godine, ako je to duže od 12 mjeseci.
	* 1. U slučaju ugovora o javnoj nabavci usluga, vrijednost koja treba da se uzme kao osnova za izračunavanje procijenjene vrijednosti ugovora će, ako je potrebno, biti procijenjena kako slijedi:
11. za sljedeće vrste usluga:
	* 1. usluge osiguranja: plaćanje premija i druge forme plaćanja,
		2. bankarstvo i druge finansijske usluge: naknade, provizije, kamate i druge forme plaćanja,
		3. ugovori za izradu idejnog rješenja: isplata naknada, provizija i druge forme plaćanja;
12. za ugovore o uslugama pri čemu nije naznačena ukupna cijena:
	* 1. u slučaju ugovora s određenim rokom, ako je rok jednak ili manji od 48 mjeseci: ukupna vrijednost za njihov puni rok,
		2. u slučaju ugovora bez određenog roka ili s rokom dužim od 48 mjeseci, mjesečna vrijednost pomnožena s 48.

(6) Ako se ugovorni organ sastoji od zasebnih operativnih jedinica, u obzir se uzima ukupna procijenjena vrijednost nabavke za sve operativne jedinice.

1. Izuzetno od stava (6) ovog člana, kada je zasebna operativna jedinica samostalno nadležna za svoju nabavku ili njezine određene kategorije, procijenjena vrijednost se može utvrditi na nivou te operativne jedinice. To se može pretpostaviti za slučajeve u kojima zasebna operativna jedinica samostalno provodi postupke nabavke i donosi odluke o nabavci, ima zasebnu budžetsku liniju za dotične nabavke, sklapa ugovore samostalno i finansira ih iz budžeta kojim raspolaže. Podjela nije opravdana u slučajevima kada ugovorni organ samo organizuje nabavku na decentralizirani način.
2. Ugovornom organu nije dozvoljeno dijeljenje predmeta nabavke s namjerom izbjegavanja primjene odgovarajućeg postupka definiranog ovim zakonom.
3. Ako predloženi ugovor sadrži alternativnu ponudu, osnov za utvrđivanje procijenjene vrijednosti ugovora je maksimalni mogući ukupni iznos javne nabavke.

Član 39.

(Podjela predmeta nabavke na lotove)

* 1. Ugovorni organ može podijeliti predmet nabavke na lotove na osnovu objektivnih kriterija, npr. prema vrsti, karakteristikama, namjeni, mjestu ili vremenu ispunjenja. U tom slučaju određuje predmet primjenjujući pravila grupiranja iz Jedinstvenog rječnika javne nabavke (u daljnjem tekstu: JRJN) kod i veličinu pojedinog lota, uzimajući u obzir mogućnost učešća malih i srednjih privrednih subjekata u postupku javne nabavke.
	2. Ako ugovorni organ u postupku javne nabavke iz ovog Dijela zakona nije podijelio predmet nabavke na lotove, u obavještenju o nabavci navodi osnovne razloge za takvu odluku.
	3. Ugovorni organ u tenderskoj dokumentaciji određuje može li se ponuda dostaviti za jedan, nekoliko ili za sve lotove uz navođenje obrazloženja u slučaju dostave ponuda za jedan ili nekoliko lotova.

Član 40.

(Uslovi za početak postupka javne nabavke)

* 1. Ugovorni organ započinje postupak javne nabavke ako je nabavka predviđena u planu javnih nabavki.
	2. Plan javnih nabavki sadrži sljedeće podatke:
1. naziv predmeta javne nabavke;
2. brojčana oznaka i naziv predmeta nabavke iz JRJN;
3. vrsta postupka;
4. da li se predmet dijeli na lotove;
5. vrsta ugovora;
6. da li će biti zaključen ugovor o javnoj nabavci ili okvirni sporazum ili uspostavljen dinamički sistem kupovine;
7. period trajanja ugovora o javnoj nabavci ili okvirnog sporazuma ili dinamičkog sistema kupovine;
8. procijenjena vrijednost nabavke;
9. planirani početak pokretanja postupka nabavke;
10. izvor finansiranja;
11. da li se radi o rezervisanom ugovoru;
12. podatak za koju godinu se plan javnih nabavki donosi;
13. dodatne napomene.
	1. Izuzetno od stava (1) ovog člana za nabavke koje nisu predviđene u planu javnih nabavki/privremenom planu javnih nabavki ili u slučaju izmjene plana javnih nabavki ugovorni organ donosi odluku o izmjeni plana javnih nabavki/privremenog plana javnih nabavki, kojom dopunjava i/ili mijenja plan javnih nabavki/privremeni plan javnih nabavki.
	2. Odluka iz stava (3) ovog člana u slučaju dopune plana javnih nabavki sadrži podatke iz stava (2) ovog člana, a u slučaju izmjene plana javnih nabavki sadrži podatke koji se mijenjaju.
	3. Ugovorni organ objavljuje plan javnih nabavki na javnom dijelu informacionog sistema e-Nabavke, i to najkasnije u roku od 30 dana od dana usvajanja budžeta, odnosno finansijskog plana ili drugog dokumenta kojim se odobravaju sredstva za nabavke, u formi i na način kako je definisano u informacionom sistemu e-Nabavke.
	4. U slučaju neusvajanja budžeta, odnosno finansijskog plana ili drugog dokumenta kojim se odobravaju sredstva za nabavke, ugovorni organ objavljuje privremeni plan javnih nabavki za period privremenog finansiranja, na način i u roku iz stava (5) ovog člana.
	5. Ugovorni organ objavljuje izmjene i dopune plana javnih nabavki/privremenog plana javnih nabavki na javnom dijelu informacionog sistema e-Nabavke.
	6. Plan javnih nabavki/privremeni plan javnih nabavki, te svaka pojedinačno iskazana nabavka u planu javnih nabavki/privremenom planu javnih nabavki, objavljeni na javnom dijelu informacionog sistema e-Nabavke, ne mogu se brisati.
	7. Ako postoje opravdani razlozi, posebno u vezi s predmetom nabavke iz ugovora, trajanje ugovora može biti duže od jedne godine.

Član 41.

(Početak postupka javne nabavke)

* 1. Postupak javne nabavke se smatra započetim ako je ugovorni organ donio odluku o pokretanju postupka javne nabavke, i:
		+ 1. objavio obavještenje o nabavci/informaciju na javnom dijelu informacionog sistema e-Nabavke, ili
			2. uputio kandidatima/ponuđačima poziv za dostavu zahtjeva za učešće/ponuda za postupke koji nemaju obavještenje o nabavci.
	2. Odluka iz stava (1) ovog člana obavezno sadrži:
1. zakonski osnov za provođenje postupka javne nabavke;
2. predmet javne nabavke;
3. procijenjenu vrijednost javne nabavke;
4. podatke o izvoru – načinu finansiranja;
5. vrstu postupka javne nabavke.
	1. U slučaju izuzeća od primjene iz čl. 23. do 30. ovog zakona ili za dodjelu ugovora o nabavci usluga iz Aneksa II, ugovorni organ dužan je donijeti odluku koja, osim zakonske osnove za izuzeće od primjene ovog zakona, odnosno zakonskog osnova za provođenja procedure za nabavku usluga iz Aneksa II, sadrži osnovne elemente iz stava (2) tač. b), c) i d) ovog člana.
	2. U postupku direktnog sporazuma, ugovorni organ nije obavezan donijeti odluku o pokretanju postupka u pisanom obliku.

Odjeljak B. Postupci nabavke

Član 42.

(Postupci javne nabavke)

* 1. Ugovorni organ iz člana 10. ovog zakona za dodjelu ugovora o javnoj nabavci primjenjuje otvoreni ili ograničeni postupak, kao osnovne i redovne postupke. Pregovarački postupak s objavom obavještenja ili bez objave obavještenja, kao i takmičarski dijalog mogu se primijeniti kao izuzetak samo ako su za to ispunjeni uslovi utvrđeni ovim zakonom.
	2. Sektorski ugovorni organ iz člana 13. ovog zakona primjenjuje otvoreni ili ograničeni ili pregovarački postupak s objavom obavještenja na ravnopravnom osnovu. Pregovarački postupak bez objave obavještenja, kao i takmičarski dijalog mogu se primijeniti kao izuzetak samo ako su za to ispunjeni uslovi utvrđeni ovim zakonom.
	3. Ugovorni organ može dodijeliti ugovor nakon provedenog konkursa za izradu idejnog rješenja, za poslove prostornog planiranja, arhitekture, obrade podataka, izrade plana ili dizajna.
	4. Ugovorni organ može koristiti partnerstvo za inovacije ako ima potrebu za inovativnom robom, uslugama ili radovima koju ne može zadovoljiti nabavkom robe, usluga ili radova već dostupnih na tržištu.

Član 43.

(Uslovi za primjenu pregovaračkog postupka s objavom obavještenja)

Ugovor o javnoj nabavci robe, usluga ili radova može se dodijeliti u pregovaračkom postupku s objavom obavještenja ako:

* + - 1. se potrebama ugovornog organa ne može udovoljiti bez prilagodbe lako dostupnih rješenja;
			2. uključuju dizajnerska ili inovativna rješenja;
			3. se ugovor ne može dodijeliti bez prethodnih pregovora zbog specifičnih okolnosti koje se odnose na prirodu, na složenost ili na zakonske i finansijske uslove ili zbog s njima povezanih rizika;
			4. ugovorni organ ne može s dovoljnom preciznošću utvrditi tehničke specifikacije u smislu člana 82. stav (1) tačka a) ovog zakona;
			5. su u prethodno provedenom otvorenom ili ograničenom postupku podnesene sve ponude koje su nepravilne ili neprihvatljive, ugovorni organ nije obavezan ponovo objaviti obavještenje o nabavci, pod uslovom da pozove sve ponuđače koji ispunavaju kriterije za kvalifikaciju i koji su tokom prethodnog otvorenog ili ograničenog postupka podnijeli ponude u skladu s formalnim zahtjevima postupka nabavke.

Član 44.

(Uslovi za primjenu pregovaračkog postupka bez objave obavještenja)

(1) Ugovorni organ izuzetno može ugovor o nabavci dodjeljivati putem pregovaračkog postupka bez objave obavještenja o nabavci u sljedećim slučajevima:

* + - 1. kada nisu dostavljene nijedna ponuda, nijedna prikladna ponuda, ni jedan zahtjev za učešće ili nijedan prikladan zahtjev za učešće kao odgovor na otvoreni ili ograničeni postupak, pod uslovom da se početni uslovi ugovora bitno ne mijenjaju;
			2. kada radove, robe ili usluge može pružiti samo određeni privredni subjekt, i to iz bilo kojeg od slijedećih razloga:
1. cilj nabavke je stvaranje ili nabavka jedinstvenog umjetničkog djela ili umjetničkog izvođenja;
2. konkurencija izostaje iz tehničkih razloga;
3. zaštita ekskluzivnih prava, uključujući prava intelektualnog vlasništva.
	* + 1. kada se izuzetno, zbog dokazivih razloga krajnje hitnosti, prouzrokovane događajima nepredvidivim za ugovorni organ, ne mogu ispoštovati ovim zakonom utvrđeni minimalni rokovi za otvoreni, ograničeni ili pregovarački postupak s objavom obavještenja. Okolnosti kojima se opravdava izuzetna hitnost postupka ni u kom slučaju ne smiju se dovesti u vezu s ugovornim organom.
	1. Izuzeci navedeni u stavu (1) tačka b) podtačka 2) i 3) mogu se primijeniti samo kada ne postoji razumna alternativa ili zamjena, i kada izostanak konkurencije nije rezultat namjere da se određenom privrednom subjektu neopravdano da prednost ili ga se stavi u nepovoljan položaj.

Član 45.

(Posebni uslovi za primjenu pregovaračkog postupka bez objave obavještenja

za nabavku roba)

Ugovor o javnoj nabavci robe može se zaključiti u pregovaračkom postupku bez objave obavještenja u sljedećim slučajevima:

* + - 1. kada je roba koja se nabavlja proizvedena isključivo u svrhe: istraživanja, eksperimentiranja, proučavanja ili razvoja; ova odredba ne odnosi se na serijsku proizvodnju, s ciljem ostvarenja zarade ili nadoknade troškova istraživanja i razvoja;
			2. za dodatne isporuke od prvobitnog dobavljača koje su namijenjene ili kao djelimična zamjena robe ili instalacija, ili kao proširenje postojećih roba ili instalacija, kada bi promjena dobavljača prisilila ugovorni organ da nabavi robu s različitim tehničkim karakteristikama, što bi dovelo do nekompatibilnosti ili nerazmjernih tehničkih poteškoća u radu i održavanju; trajanje takvih ugovora, kao i ponavljajućih ugovora, ne bi smjelo, u pravilu, prelaziti tri godine;
			3. za robe koje se prodaju i kupuju na berzovnom tržištu;
			4. za robe pod izuzetno povoljnim uslovima kada se nabavljaju ili od privrednog subjekta koji je u postupku likvidacije svojih poslovnih aktivnosti ili od stečajnog povjerioca ili stečajnog upravnika u postupku stečaja ili od povjerioca po osnovu poslovnog aranžmana ili u sličnim postupcima.

Član 46.

(Posebni uslovi za primjenu pregovaračkog postupka bez objave obavještenja za nabavku usluga)

Ugovor o javnoj nabavci usluga može se zaključiti u pregovaračkom postupku bez objave obavještenja u sljedećim slučajevima:

* + - 1. u slučaju ugovora o javnoj nabavci usluga, kada postupak dodjele ugovora slijedi nakon postupka konkursa za izradu idejnog rješenja, provedenog u skladu s odredbama čl. 56. i 57. ovog zakona, a ugovor se dodjeljuje pobjedniku, odnosno jednom od pobjednika konkursa; u slučaju više pobjednika, svi pobjednici konkursa pozivaju se na učešće u pregovorima;
			2. za nove usluge koje predstavljaju ponavljanje sličnih usluga povjerenih dobavljaču kojem je ugovorni organ dodijelio raniji ugovor, uz uslov da su takve usluge u skladu s osnovnim projektom za koji je bio dodijeljen osnovni ugovor, nakon provedenog postupka javne nabavke u kojem je bilo objavljeno obavještenje o nabavci. Na mogućnost provođenja ovog postupka ugovorni organ dužan je ukazati pri provođenju postupka javne nabavke za osnovni projekat, a obim usluga i uslove pod kojim će one biti dodijeljeni, te ukupnu procijenjenu vrijednost novih usluga koje će se ponavljati ugovorni organ uračunava u procjenjenu vrijednosti javne nabavke za osnovni ugovor. Ovaj postupak može se primijeniti samo u periodu od tri godine od dana zaključivanja osnovnog ugovora.

Član 47.

(Posebni uslovi za primjenu pregovaračkog postupka bez objave obavještenja za nabavku radova)

Ugovor o javnoj nabavci radova može se zaključiti u pregovaračkom postupku bez objave obavještenja za nove radove koji predstavljaju ponavljanje sličnih radova povjerenih dobavljaču kojem je ugovorni organ dodijelio raniji ugovor, uz uslov da su takvi radovi u skladu sa osnovnim projektom za koji je bio dodijeljen osnovni ugovor, nakon provedenog postupka javne nabavke u kojem je bilo objavljeno obavještenje o nabavci. Na mogućnost provođenja ovog postupka ugovorni organ dužan je ukazati pri provođenju postupka javne nabavke za osnovni projekat, a obim radova i uslove pod kojim će oni biti dodijeljeni, te ukupnu procijenjenu vrijednost novih radova koje će se ponavljati ugovorni organ uračunava u procjenjenu vrijednosti javne nabavke za osnovni ugovor. Ovaj postupak može se primijeniti samo u periodu od tri godine od dana zaključivanja osnovnog ugovora.

Odjeljak C. Vrste postupaka

Član 48.
(Otvoreni postupak)

U provođenju otvorenog postupka ugovorni organ dužan je:

1. pripremiti tendersku dokumentaciju;
2. objaviti obavještenje o javnoj nabavci, zajedno sa tenderskom dokumentacijom na javnom dijelu informacionog sistema e-Nabavke;
3. provesti javno otvaranje blagovremeno primljenih ponuda;
4. izvršiti provjeru kvalifikacija ponuđača prema uslovima učešća u tenderskoj dokumentaciji i ocijeniti ponude prema kriteriju za dodjelu ugovora;
5. obavijestiti ponuđače o ishodu postupka javne nabavke;
6. ponuditi ugovor najuspješnijem ponuđaču;
7. objaviti obavještenje o dodjeli ugovora na javnom dijelu informacionog sistema e-Nabavke;
8. u slučaju poništenja postupka javne nabavke objaviti obavještenje o poništenju na javnom dijelu informacionog sistema e-Nabavke.

Član 49.
(Ograničeni postupak)

1. U provođenju ograničenog postupka ugovorni organ dužan je pripremiti tendersku dokumentaciju. Tenderska dokumentacija priprema se i dostavlja u dva dijela, i to:
2. u fazi pretkvalifikacije i
3. u fazi poziva za dostavljanje ponuda, koji obavezno sadrži i kriterije za dodjelu ugovora.
4. Ograničeni postupak provodi se na sljedeći način:
5. objavljuje se obavještenje o nabavci, zajedno sa tenderskom dokumentacijom za fazu pretkvalifikacije na javnom dijelu informacionog sistema e-Nabavke;
6. izvrši se provjera kvalifikacija kandidata;
7. obavijeste se kandidati koji se nisu kvalificirali;
8. tenderska dokumentacija za fazu dostavljanja ponuda se učini dostupnom kvalifikovanim kandidatima putem informacionog sistema e-Nabavke;
9. provede se javno otvaranje blagovremeno primljenih ponuda;
10. ocijene se ponude prema kriteriju za dodjelu ugovora utvrđenim u tenderskoj dokumentaciji;
11. obavijeste se ponuđači o ishodu postupka javne nabavke;
12. ponudi se ugovor najuspješnijem ponuđaču;
13. objavi se obavještenje o dodjeli ugovora na javnom dijelu informacionog sistema e-Nabavke;
14. u slučaju poništenja postupka javne nabavke objavi se obavještenje o poništenju na javnom dijelu informacionog sistema e-Nabavke.

Član 50.

(Pregovarački postupak s objavom obavještenja o nabavci)

(1) U provođenju pregovaračkog postupka s objavom obavještenja o nabavci ugovorni organ dužan je:

* 1. objaviti obavještenje o nabavci zajedno sa tenderskom dokumentacijom za fazu pretkvalifikacije na javnom dijelu informacionog sistema e-Nabavke;
	2. izvršiti provjeru kvalifikacija kandidata i o rezultatima kvalifikacija obavijestiti učesnike u postupku;
	3. tenderska dokumentacija za fazu početne ponude se učini dostupnom kvalifikovanim kandidatima putem informacionog sistema e-Nabavke;
	4. istovremeno uputiti poziv izabranim kandidatima da učestvuju u pregovorima o tehničkim, ekonomskim, pravnim i drugim aspektima ugovora. Svim kandidatima/ponuđačima postaviti iste zahtjeve i dati im iste informacije. Ugovorni organ dužan je voditi zapisnike o postupku pregovora sa svakim ponuđačem koji će potpisati obje strane nakon okončanih pregovora. Nijedna informacija koja se dobije od kandidata/ponuđača niti informacije o rješenjima koja su predložili kandidati/ponuđači ne mogu se otkriti trećim licima bez prethodne saglasnosti tog kandidata/ponuđača;
	5. pregovarati sa svakim ponuđačem posebno;
	6. na osnovu rezultata obavljenih pregovora, učini dostupnom tendersku dokumentaciju za fazu konačne ponude ponuđačima putem informacionog sistema e-Nabavke;
	7. provesti javno otvaranje blagovremeno primljenih ponuda;
	8. izabrati najuspješnijeg ponuđača, u skladu s kriteriju za dodjelu ugovora utvrđenim u tenderskoj dokumentaciji;
	9. objaviti obavještenje o dodjeli ugovora na javnom dijelu informacionog sistema e-Nabavke;
	10. u slučaju poništenja postupka javne nabavke objaviti obavještenje o poništenju na javnom dijelu informacionog sistema e-Nabavke.
	11. Minimalni zahtjevi koje je ugovorni organ postavio u tenderskoj dokumentaciji, kriteriji za dodjelu ugovora i njihovo propadajuće relativno učešće, te konačne ponude ne mogu biti predmet pregovora. Svi ostali aspekti mogu biti predmet pregovora (npr. kvalitet, količine, komercijalne klauzule, socijalni, ekološki, inovativni aspekti).

Član 51.

(Pregovarački postupak bez objave obavještenja o nabavci)

* 1. Ako je na osnovu uslova za izbor pregovaračkog postupka bez objave obavještenja o nabavci propisanih u čl. 44. do 47. ovog zakona moguće, postupak se vodi s jednim ponuđačem uz poštivanje principa ovog zakona, izuzev u slučajevima iz člana 44. stav (1) tačka a) ovog zakona kada se postupak može voditi s više ponuđača.
	2. U pregovaračkom postupku bez objave obavještenja o nabavci, uslovi za kvalifikaciju moraju se unaprijed utvrditi. Nakon provjere kvalificiranosti kandidata, u daljnjem toku postupka mogu učestvovati samo kvalificirani kandidati. O ishodu kvalificiranosti kandidata sastavlja se zapisnik u koji se unose sve bitne činjenice i dostavlja se onim kandidatima koji se nisu kvalificirali.
	3. U slučajevima iz člana 44. tač. a) i b) ovog zakona ugovorni organ na javnom dijelu informacionog sistema e-Nabavke objavljuje informaciju o pregovaračkom postupku bez objave obavještenja o nabavci zajedno sa tenderskom dokumentacijom za fazu pretkvalifikacije.
	4. U slučaju iz člana 44. tačka c) i čl 45. do 47. ovog zakona, ugovorni organ može na javnom dijelu informacionog sistema e-Nabavke objaviti informaciju o pregovaračkom postupku bez objave obavještenja o nabavci zajedno sa tenderskom dokumentacijom za fazu pretkvalifikacije.
	5. Kvalificirani kandidati pozivaju se da dostave početne ponude. Dostavljanje početnih ponuda je osnov za pregovaranje. Ugovorni organ dužan je voditi zapisnike o postupku pregovora sa svakim ponuđačem koji će potpisati obje strane nakon okončanih pregovora. Konačnu ponudu mogu dostaviti samo jedan ili više pozvanih ponuđača. Ugovorni organ bira ponudu prema kriteriju za dodjelu ugovora utvrđenom u tenderskoj dokumentaciji.
	6. U slučaju da su pozvana dva ili više ponuđača da dostave konačne ponude, ugovorni organ dužan je izvršiti javno otvaranje konačnih ponuda.
	7. Ugovorni organ može nakon izbora ponude objaviti dobrovoljno *ex ante* obavještenje o transparentnosti na javnom dijelu informacionog sistema e-Nabavke u kojem obrazlaže ispunjenje uslova utvrđenih ovim zakonom koji opravdavaju primjenu pregovaračkog postupka bez objave obavještenja i izražava svoju namjeru o zaključenju ugovora s najuspješnijim ponuđačem. Ako objavi dobrovoljno *ex ante* obavještenje o transparentnosti, ugovorni organ ne može potpisati ugovor o javnoj nabavci u roku 15 dana od dana objavljivanja obavještenja.
	8. Nakon okončanog postupka, ugovorni organ dužan je:
1. zaključiti ugovor s najuspješnijim ponuđačem ili poništiti postupak javne nabavke;
2. objaviti obavještenje o dodjeli ugovora na javnom dijelu informacionog sistema e-Nabavke;
3. u slučaju poništenja postupka javne nabavke objaviti obavještenje o poništenju na javnom dijelu informacionog sistema e-Nabavke.
4. po zahtjevu Agencije dostaviti detaljno obrazloženje ispunjenosti uslova za primjenu pregovaračkog postupka bez objave obavještenja o nabavci.

Član 52.

(Takmičarski dijalog)

* 1. Ugovorni organ obavezan je u pozivu za dostavljanje ponuda putem takmičarskog dijaloga i/ili u opisnoj dokumentaciji navesti svoje potrebe i zahtjeve u vezi s predmetnom nabavkom.
	2. Kandidatima koji su na osnovu objave blagovremeno dostavili zahtjeve za učešće i koji su, u skladu s ovim zakonom, dokazali svoju sposobnost dostavlja se poziv za učešće kao ponuđaču u postupku takmičarskog dijaloga.
	3. O ocjeni sposobnosti kandidata sastavlja se zapisnik u koji se unose sve okolnosti bitne za ocjenu zahtjeva za učešće. Zapisnik mora biti sastavljen tako da kandidatu omogućava uvid u onaj dio zapisnika koji se odnosi na njegov zahtjev za učešće.
	4. Kandidatima koji neće biti pozvani na učešće u takmičarskom dijalogu ugovorni organ obavezan je dostaviti odluku o nedopustivosti učešća najkasnije sedam dana od dana donošenja. Odluka o nedopustivosti učešća mora sadržavati razloge nedopustivosti učešća.
	5. Ugovorni organ obavezan je izabranim kandidatima istovremeno poslati pisani poziv za učešće u takmičarskom dijalogu. Pozivu se mora priložiti opisna dokumentacija i moguća dodatna dokumentacija ili poziv treba da sadrži obavještenje da se opisna dokumentacija stavlja na raspolaganje elektronskim putem.
	6. Poziv za učešće u takmičarskom dijalogu mora sadržavati podatke o:
1. objavi na osnovu koje se upućuje poziv za učešće u dostavi ponuda, odnosno u takmičarskom dijalogu;
2. dodatnim dokumentima koje treba predati;
3. rangiranju ili redoslijedu značaja kriterija za dodjelu ugovora – od najvažnijeg prema manje važnom, ako nisu sadržani u objavi;
4. datumu i mjestu početka faze dijaloga, te o jeziku ili jezicima koji se koriste:
5. okvirnom vremenskom planu.
	1. Ugovorni organ vodi dijalog s kandidatima s ciljem pronalaženja jednog ili više rješenja koja udovoljavaju potrebama i zahtjevima ugovornog organa. U dijalogu s kandidatima ugovorni organ može raspraviti sve aspekte ugovora o javnoj nabavci.
	2. Ugovorni organ ne smije dostavljati podatke na diskriminirajući način kojim bi se u postupku dijaloga moglo pogodovati određenim kandidatima.
	3. Tokom dijaloga ugovorni organ raspravlja sa svakim kandidatom samo o njegovom rješenju ili rješenjima koja je dostavio. O rješenju ili rješenjima drugih kandidata smije se raspravljati samo ako je ispunjen uslov iz stava (10) ovog člana.
	4. Ugovorni organ smije, samo uz saglasnost kandidata, njegova rješenja ili dijelove rješenja ili povjerljive informacije proslijediti drugim kandidatima.
	5. Ako ugovorni organ koristi mogućnost odvijanja postupka takmičarskog dijaloga u više faza koje slijede jedna za drugom, tada se broj rješenja o kojima se raspravlja u pojedinoj fazi može smanjiti na osnovu kriterija za dodjelu ugovora, a koji su navedeni u objavi ili u opisnoj dokumentaciji. Ugovorni organ će u objavi ili u opisnoj dokumentaciji predvidjeti tu mogućnost. Ugovorni organ obavezan je odluku kojom se ne uvažava neko rješenje u fazi dijaloga, uz navođenje razloga, dostaviti kandidatu preporučenom poštom ili elektronskim putem uz obavezu da je takav način dostave dokaziv, najkasnije u roku od sedam dana od dana završetka navedene faze.
	6. Ugovorni organ može nastaviti dijalog sve dok ne pronađe rješenje ili rješenja najprimjerenija za ispunjavanje njegovih potreba i zahtjeva. Na kraju faze dijaloga mora postojati još toliko rješenja da je osigurano tržišno takmičenje.
	7. Odluku o zaključenju faze dijaloga, s navodom osnovnih odrednica odabranog rješenja ili odabranih rješenja ugovorni organ obavezan je bez odgađanja dostaviti svim kandidatima u dijalogu, preporučenom poštom ili elektronskim putem, uz obavezu da je takav način dostave dokaziv.
	8. Nakon završetka dijaloga pozivom na predaju konačne ponude, ugovorni organ obavezan je pozvati preostalog kandidata ili kandidate da na osnovu osnovnih odrednica odabranog rješenja ili odabranih rješenja u fazi dijaloga dostave svoju konačnu ponudu. U tom pozivu ugovorni organ obavezan je navesti krajnji rok za prijem ponuda, adresu na koju se ponude moraju poslati i jezik ili jezike na kojima ponude moraju biti sastavljene.
	9. Ponuda mora sadržavati sve potrebne elemente u skladu s potrebama i zahtjevima predmeta nabavke ugovornog organa.
	10. Na zahtjev ugovornog organa ponuđač može svoju ponudu objasniti, precizirati i nadopuniti ako se time ne mijenjaju osnovni elementi ponude, ali ne na način koji bi mogao biti suprotan principima tržišnog takmičenja ili koji bi mogao imati diskriminirajući efekat.
	11. Ugovorni organ obavezan je prema kriterijima za dodjelu ugovora, koji su određeni u pozivu za učešće ili opisnoj dokumentaciji i koji su tokom poziva za učešće u takmičarskom dijalogu nadopunjeni ili prilagođeni, odabrati ekonomski najpovoljniju ponudu.
	12. Pregovori sa ponuđačem koji je dostavio ekjonomski najpovoljniju ponudu mogu se voditi radi potvrđivanja finansijskih obaveza ili drugih uslova iz ponude, finalizacijom ugovornih odredbi, pod uslovom da to nema za posljedicu materijalne izmjene bitnih elemenata ponude ili predmeta javne nabavke, uključujući i zahtjeve iz obavještenja o nabavci ili tenderske dokumentacije, i da ne postoji rizik narušavanja konkurencije ili izazivanja diskriminacije.

Član 53.

(Uslovi za primjenu takmičarskog dijaloga)

* 1. Izbor takmičarskog dijaloga za nabavku roba, usluga ili radova dopušten je ako:
1. se potrebe ugovornog organa ne mogu zadovoljiti bez prilagođavanja već dostupnih rješenja;
2. uključuju projektna ili inovativna rješenja;
3. se ugovor ne može dodijeliti bez prethodnih pregovora zbog specifičnih okolnosti koje se odnose na prirodu, složenost, pravnu i finansijsku strukturu ili zbog povezanih rizika;
4. se tehničke specifikacije ne mogu dovoljno precizno utvrditi od strane ugovornog organa uz upućivanje na standard, Evropsku tehničku procjenu, zajedničku tehničku specifikaciju ili tehničku referencu u smislu člana 82. stav (1) tačka a) ovog zakona;
5. su u prethodno provedenom otvorenom ili ograničenom postupku podnesene sve ponude koje su nepravilne ili neprihvatljive, ugovorni organ nije obavezan ponovo objaviti obavještenje o nabavci, pod uslovom da pozove sve ponuđače koji ispunavaju kriterije za kvalifikaciju i koji su tokom prethodnog otvorenog ili ograničenog postupka podnijeli ponude u skladu s formalnim zahtjevima postupka nabavke.
	1. U takmičarskom dijalogu kriterij za dodjelu ugovora je isključivo najbolji omjer cijene i kvalitete.

Član 54.

(Učesnici u takmičarskom dijalogu)

* 1. Broj kandidata kojima će se dostaviti poziv za učešće u takmičarskom dijalogu ugovorni organ mora navesti u objavi, a određuje se u skladu s predmetom nabavke i ne smije biti manji od tri. Pravila moraju biti objektivna i nediskriminirajuća i moraju se objaviti.
	2. Ako ugovorni organ utvrdi da je broj sposobnih kandidata veći od objavljenog broja kandidata kojima će biti upućen poziv za učešće u takmičarskom dijalogu, može ih pozvati sve ili između sposobnih kandidata odabrati najbolje kandidate, u skladu s brojem i pravilima navedenim u objavi. Razlozi za izbor navode se u zapisniku.
	3. Ugovorni organ može nastaviti postupak pozivanjem jednog ili više sposobnih kandidata ako utvrdi da je broj sposobnih kandidata manji od objavljenog broja kandidata kojima će biti upućen poziv za učešće u takmičarskom dijalogu, a ako nema nijednog sposobnog kandidata, ugovorni organ mora poništiti postupak.
	4. Ugovorni organ može predvidjeti odredi nagrade ili plaćanja za učesnike u takmičarskom dijalogu.

Član 55.
(Okvirni sporazum)

1. Okvirni sporazum može se zaključiti nakon provedenog otvorenog, ograničenog, pregovaračkog postupka s objavom obavještenja i konkurentskog zahtjeva za dostavu ponuda. Izuzetno, okvirni sporazum može se zaključiti i nakon pregovaračkog postupka bez objave obavještenja nakon poništenog otvorenog ili ograničenog postupka zbog toga što nije zaprimljena nijedna ili nijedna prihvatljiva ponuda. Jedan ili više ponuđača s kojima će biti zaključen okvirni sporazum biraju se u skladu s kriterijima za dodjelu utvrđenim u članu 92. ovog zakona.
2. Nakon zaključenja okvirnog sporazuma, njegove odredbe ne mogu se mijenjati, osim u slučajevima kad je ovim zakonom to dopušteno.
3. Trajanje okvirnog sporazuma ne može biti duže od četiri godine, osim ako postoje opravdani razlozi, posebno u vezi s predmetom nabavke okvirnog sporazuma.
4. Ukoliko se okvirni sporazum zaključuje sa više ponuđača za isti predmet nabavke, broj ponuđača s kojima se zaključuje okvirni sporazum ne može biti manji od tri, pod uslovom da postoji dovoljan broj ponuđača. Okvirni sporazum može se zaključiti i s dva ponuđača u slučaju ponavljanja postupka zbog nedovoljnog broja primljenih ponuda.
5. Ugovori koji se zaključuju s ponuđačima s kojima je zaključen okvirni sporazum mogu se dodijeliti:
6. primjenom uslova utvrđenih u okvirnom sporazumu bez ponovnog zahtjeva za dostavu ponude, gdje se ugovor dodjeljuje najpovoljnijem ponuđaču, izuzev u slučaju da najpovoljniji ponuđač nije u mogućnosti isporučiti robu ili uslugu ili izvesti radove, ugovor se može dodijeliti narednom najpovoljnijem ponuđaču s kojim je zaključen okvirni sporazum ili
7. ako svi uslovi nisu utvrđeni u okvirnom sporazumu i kada se ponuđači pozivaju da ponovo dostave ponude na osnovu istih ili preciznije definiranih uslova u okviru uslova iz okvirnog sporazuma, postupak se provodi u skladu sa sljedećim:
8. za svaki ugovor ugovorni organ pismeno se obraća svim ponuđačima s kojima ima zaključen okvirni sporazum;
9. ugovorni organ određuje rok za podnošenje ponuda, uzimajući u obzir složenost predmeta nabavke i vrijeme potrebno za dostavu ponuda;
10. ponude se podnose u pismenom obliku, a njihov sadržaj ostaje tajan sve do isteka roka predviđenog za dostavu ponuda;
11. ugovorni organ javno otvara ponude i dostavlja zapisnik s otvaranja ponuda svim ponuđačima koji su dostavili ponude;
12. ugovorni organ odluku o izboru najpovoljnijeg ponuđača ili poništenju postupka javne nabavke dostavlja svim ponuđačima koji su dostavili ponude;
13. ugovorni organ dodjeljuje ugovor ponuđaču koji je dostavio najpovoljniju ponudu, u skladu sa uslovima iz okvirnog sporazuma, odnosno u skladu s precizno definiranim uslovima, u okviru uslova iz okvirnog sporazuma.

Odjeljak D. Konkurs za izradu idejnog rješenja

Član 56.
(Provođenje konkursa za izradu idejnog rješenja)

* 1. Konkurs za izradu idejnog rješenja (u daljnjem tekstu: konkurs) provodi se kako bi ugovorni organ izabrao učesnika ili učesnike koji su ponudili najbolje rješenje, odnosno idejno rješenje s ciljem da se:
1. dodijeli ugovor o javnoj nabavci usluga pobjedniku konkursa ili jednom od pobjednika konkursa za izradu idejnog rješenja ili
2. dodijeli nagrada pobjedniku ili pobjednicima konkursa za izradu idejnog rješenja.
	1. U slučaju iz stava (1) tačka a) ovog člana, ugovorni organ nakon uspješno provedenog konkursa provodi pregovarački postupak bez objave obavještenja, u skladu s članom 46. stav (1) tačka a) ovog zakona, tako što poziva pobjednika ili sve pobjednike konkursa na pregovore o uslovima ugovora.
	2. Ugovorni organ u odluci o pokretanju postupka i u obavještenju o nabavci utvrđuje cilj konkursa za izradu idejnog rješenja.
	3. Konkurs se provodi na osnovu konkursne dokumentacije koja obavezno sadrži podatke o:
3. predmetu konkursa/opisu projekta;
4. kriterijima za ocjenjivanje prema redoslijedu njihovog značaja;
5. rokovima;
6. broju pobjednika konkursa (jedan ili više);
7. pravu primjene i korištenja konkursnih radova;
8. novčanim nagradama, ako se dodjeljuju;
9. vraćanju dokumentacije;
10. načinu rada konkursne komisije.
	1. Na konkurs za izradu idejnog rješenja mogu se prijaviti sva zainteresirana i pravna i fizička lica, u smislu člana 2. stav (1) tačka c) ovog zakona, kao i fizička lica koja nisu registrirana kao privredni subjekti.
	2. Ugovorni organ može se odlučiti na provođenje pretkvalifikacionog izbora kandidata koje će pozvati da dostave svoja idejna rješenja. U tom slučaju, ugovorni organ određuje nediskriminatorne kvalifikacione uslove kojima se osigurava stvarna konkurencija, te ih navodi u tenderskoj dokumentaciji.

Član 57.

(Konkursna komisija)

* 1. Konkursna komisija provodi postupak i donosi odluku o izboru jednog ili više najpovoljnijih rješenja u skladu s odgovarajućim ovlaštenjem koje je ugovorni organ dužan blagovremeno osigurati.
	2. Konkursnu komisiju imenuje ugovorni organ. U njen sastav ulaze isključivo fizička lica priznate stručne reputacije. U sastav konkursne komisije ne mogu se birati članovi čiji privatni interes utiče ili može uticati na nepristrasnost njihovog rada u komisiji. Ako se od učesnika konkursa zahtijeva određena profesionalna kvalifikacija, onda većina članova konkursne komisije mora imati istu ili jednako vrijednu kvalifikaciju.
	3. Sadržaj prispjelih konkursnih radova ne smije se otvarati prije isteka roka za njihovu dostavu, uz obavezno osiguranje anonimnosti, i to sve do donošenja odluke.
	4. Konkursna komisija je potpuno nezavisna pri izboru jednog ili više pobjednika između konkursnih radova, koji se predaju anonimno. Imena učesnika u konkursu konkursna komisija može saznati isključivo nakon donošenja odluke o izboru.
	5. Blagovremeno prispjeli radovi ocjenjuju se i rangiraju u skladu s kriterijima za ocjenjivanje utvrđenim u konkursnoj dokumentaciji.
	6. Konkursna komisija obavezna je o radu na svojim sastancima voditi zapisnike, koje potpisuju svi prisutni članovi i koji su sastavni dio njenog konačnog izvještaja o postupku.
	7. Odluku o izboru jednog ili više najpovoljnijih rješenja konkursna komisija donosi u izvještaju o postupku koji, također, potpisuju svi njeni članovi i koju komisija po okončanju postupka dostavlja ugovornom organu na daljnje postupanje.

Odjeljak E. Partnerstvo za inovacije

Član 58.

(Postupak partnerstva za inovacije)

* 1. Partnerstvo za inovacije ima za cilj razvoj inovativnih roba, usluga ili radova, te njihovu naknadnu nabavku, pod uslovom da su usklađeni s definiranim nivoima izvedbe i maksimalnim troškovima dogovorenim između ugovornog organa i učesnika u postupku.
	2. Ugovorni organ koji namjerava dodijeliti ugovor o javnoj nabavci u partnerstvu za inovacije obavezno je objaviti obavještenje o javnoj nabavci na javnom dijelu informacionog sistema e-Nabavke.
	3. Ugovorni organ je obavezan u tenderskoj dokumentaciji odrediti potrebe za inovativnom robom, uslugom ili radovima i navesti koji elementi iz opisa čine minimalne zahtjeve koje sve ponude trebaju zadovoljiti.
	4. Podaci u tenderskoj dokumentaciji moraju biti dovoljno jasni i precizni kako bi privredni subjekti mogli prepoznati prirodu i opseg traženog rješenja, te odlučiti hoće li podnijeti zahtjev za učešće.
	5. Ugovorni organ je obavezan u tenderskoj dokumentaciji odrediti na koji će se način urediti prava intelektualnog vlasništva.
	6. Ugovorni organ može uspostaviti partnerstvo za inovacije s jednim ili više partnera, provodeći odvojene aktivnosti istraživanja i razvoja.

Član 59.

(Zahtjevi za učešće i ocjena)

* 1. U partnerstvu za inovacije svaki zainteresirani privredni subjekt može dostaviti zahtjev za učešće u roku koji je određen za dostavu zahtjeva.
	2. Ugovorni organ na osnovu uslova iz tenderske dokumentacije ocjenjuje blagovremeno dostavljene zahtjeve za učešće, te o tome sastavlja zapisnik.
	3. Ugovorni organ može ograničiti broj sposobnih privrednih subjekata koje će pozvati na učešće u partnerstvu.
	4. Ugovorni organ je obavezan učesnicima koji neće biti pozvani na učešće u partnerstvu dostaviti odluku o nedopustivosti učešća.
	5. Partnerstvo za inovacije strukturirano je u uzastopnim fazama, poštujući redoslijed koraka u procesu istraživanja i inovacija koji mogu uključiti proizvodnju robe, pružanje usluga ili izvođenje radova.
	6. U postupku partnerstva za inovacije utvrđuju se privremeni ciljevi koje partneri trebaju ostvariti u pojedinoj fazi, te plaćanje naknade u odgovarajućim fazama.
	7. Na osnovu ciljeva iz stava (8) ovog člana, ugovorni organ nakon svake faze može raskinuti partnerstvo za inovacije ili, u slučaju partnerstva za inovacije s nekoliko partnera, smanjiti broj partnera raskidanjem pojedinačnih ugovora, pod uslovom da je to navedeno u tenderskoj dokumentaciji, kao i uslovi za njihovo korištenje.

Član 60.

(Ponude, pregovaranje i obavještenja)

* 1. Inicijalnu ponudu mogu dostaviti samo oni kandidati koje ugovorni organ pozove na dostavu inicijalne ponude.
	2. Ugovorni organ pregovara o inicijalnim i svim slijedećim ponudama s ponuđačima kako bi poboljšali njihov sadržaj, osim u slučaju konačne ponude, te o tome sastavlja zapisnik.
	3. O minimalnim zahtjevima i kriterijima za dodjelu ugovora iz tenderske dokumentacije nije dopušteno pregovarati.
	4. Ugovorni organ je obavezan osigurati jednako postupanje prema svim ponuđačima tokom pregovora, te ne smije pružati informacije na diskriminirajući način kojima bi se moglo pogodovati pojedinim ponuđačima na štetu drugih.
	5. Ugovorni organ može pregovore provoditi u uzastopnim fazama kako bi se smanjio broj ponuda o kojima treba pregovarati, primjenjujući kriterije za dodjelu ugovora navedene u obavještenju o nabavci i u tenderskoj dokumentaciji. U tom slučaju ugovorni organ u obavještenju o nabavci i u tenderskoj dokumentaciji određuje hoće li koristiti tu mogućnost.
	6. Ugovorni organ je obavezan ponuđačima koji neće biti pozvani u slijedeću fazu postupka dostaviti odluku o odbijanju ponude.
	7. Ugovorni organ je obavezan u pisanom obliku istovremeno obavijestiti sve ponuđače čije ponude nisu odbijene o svim izmjenama tehničkih specifikacija ili tenderske dokumentacije, osim onih koje predstavljaju minimalne zahtjeve, te omogućiti da ponuđači imaju dovoljno vremena za pripremu i ponovno podnošenje izmijenjenih ponuda, ako je potrebno.
	8. Ugovorni organ je obavezan preostale ponuđače obavijestiti o zaključenju pregovora, te odrediti jedinstveni rok za podnošenje novih ili revidiranih ponuda.

Član 61.

(Odabir kandidata i struktura partnerstva)

* 1. Ugovorni organ pri odabiru kandidata posebno primjenjuje kriterije koji se odnose na sposobnost kandidata u području istraživanja i razvoja, te razvoju i provođenju inovativnih rješenja.
	2. Ugovorni organ je obavezan osigurati da struktura partnerstva, a posebno trajanje i vrijednost pojedinih faza, odražava nivo inovacije ponuđenog rješenja, kao i tok aktivnosti istraživanja i razvoja koje su potrebne za razvoj inovativnog rješenja koje još nije dostupno na tržištu.
	3. Procijenjena vrijednost robe, usluga ili radova ne smije biti nesrazmjerna u odnosu na ulaganja koja su potrebna za njihov razvoj.
	4. U partnerstvu za inovacije kriterij za dodjelu ugovora je isključivo najbolji omjer cijene i kvalitete.

Odjeljak F. Obavještenje o nabavci i rokovi u postupku javne nabavke

Član 62.

(Obavještenje o nabavci)

* 1. Ugovorni organ objavljuje obavještenje o nabavci za otvoreni postupak, ograničeni postupak, pregovarački postupak s objavom obavještenja, konkurs za izradu idejnog rješenja, takmičarski dijalog i konkurentski zahtjev za dostavu ponuda.
	2. Obavještenje o nabavci svim zainteresiranim privrednim subjektima treba pružiti dovoljno informacija koje će im omogućiti da ocijene da li imaju interes da učestvuju u postupku javne nabavke i dostave zahtjev za učešće, odnosno ponudu.
	3. Obavještenje o nabavci sadrži kratke informacije, u skladu s bitnim elementima iz tenderske dokumentacije.
	4. Sažetak koji se objavljuje na engleskom jeziku sadrži samo minimum podataka iz obavještenja o nabavci iz stava (3) ovog člana.

Član 63.

(Objavljivanje obavještenja)

* 1. Sva obavještenja o nabavci, dodjeli ugovora, poništenju postupka javne nabavke, dobrovoljno *ex ante* obavještenje o transparentnosti, prethodno informacijsko obavještenje, periodično indikativno obavještenje, kao i sažetak obavještenja o nabavci na engleskom jeziku, ugovorni organ objavljuje na javnom dijelu informacionog sistema e-Nabavke. Sažetak obavještenja objavljuje se u "Službenom glasniku BiH".
	2. Obavještenja iz stava (1) ovog člana pripremaju se i šalju na objavljivanje elektronski, u formi, na način i u rokovima koji se definiraju podzakonskim aktom koji donosi Agencija.
	3. Obavještenja iz stava (1) ovog člana ugovorni organ može dodatno objaviti i u drugim publikacijama ili na drugoj internetskoj stranici, pod uslovom da se ta obavještenja ne smiju objaviti prije dana njihovog objavljivanja na javnom dijelu informacionog sistema e- Nabavke. Takva dodatno objavljena obavještenja ne smiju sadržavati druge informacije, osim onih objavljenih na javnom dijelu informacionog sistema e- Nabavke.
	4. U slučaju postupka javne nabavke čija je vrijednost definirana u članu 36. stav (5) ovog zakona, sažetak obavještenja o nabavci na engleskom jeziku obavezno se objavljuje na javnom dijelu informacionog sistema e- Nabavke.
	5. Dodatno objavljivanje iz stava (4) ovog člana ugovorni organ može koristiti i u slučaju kada je vrijednost javne nabavke manja od iznosa iz člana 36. stav (5) ovog zakona.
	6. JPNIO Službeni list BiH je obavezan najmanje 15% prihoda koje ostvari od naknada za objavu obavještenja iz stava (1) u toku godine uložiti u istraživanje i razvoj, te unapređenje sistema javnih nabavki. Vijeće ministara BiH donosi podzakonski akt kojim se preciznije regulira finansiranje i način vršenja istraživanja, razvoja i unapređenja sistema javnih nabavki na prijedlog Agencije.

Član 64.

(Prethodno informacijsko obavještenje i periodično indikativno obavještenje)

1. Ugovorni organi mogu obznaniti svoje namjere o planiranim nabavkama putem objave prethodnog obavještenja o nabavci, a sektorski ugovorni organi putem periodičnog indikativnog obavještenja o nabavci.
2. Obavještenja iz stava (1) ovog člana sadrže informacije definisane podzakonskim aktom iz člana 63. stav (2) ovog zakona.

Član 65.

(Korištenje Jedinstvenog rječnika javne nabavke)

* 1. Ugovorni organ obavezan je u planu javnih nabavki/privremenom planu javnih nabavki, obavještenju o nabavci i tenderskoj dokumentaciji, prilikom opisa predmeta nabavke, pozvati se na oznake i nazive iz Jedinstvenog rječnika javne nabavke (u daljnjem tekstu: JRJN).
	2. JRJN i uslove njegove primjene, na prijedlog Agencije, propisuje Vijeće ministara BiH posebnom odlukom.

Odjeljak G. Rokovi

Član 66.

(Način određivanja rokova)

* 1. Ugovorni organ dužan je odrediti rokove za prijem zahtjeva za učešće i ponuda, uzimajući u obzir složenost predmeta nabavke i vrijeme potrebno za pripremu zahtjeva za učešće i ponuda koji ne mogu biti kraći od rokova utvrđenih ovim zakonom.
	2. Rok za prijem ponuda računa se od dana objave obavještenja o nabavci na javnom dijelu informacionog sistema e-Nabavke, odnosno od dana upućivanja poziva za dostavu ponuda kvalificiranim kandidatima putem informacionog sistema e-Nabavke.
	3. Rok za prijem zahtjeva za učešće računa se od dana objave obavještenja o nabavci na javnom dijelu informacionog sistema e-Nabavke.

Član 67.

(Redovni rokovi za podnošenje zahtjeva za učešće i ponuda)

* 1. Ugovorni organ dužan je u otvorenom postupku za vrijednosni razred iz člana 36. st. (2) i (3) ovog zakona utvrditi minimalni rok za prijem ponuda od 35 dana od dana objave obavještenja o nabavci na javnom dijelu informacionog sistema e-Nabavke.
	2. U slučaju ograničenog postupka, pregovaračkog postupka s objavom obavještenja o nabavci, takmičarskog dijaloga i postupka partnerstva za inovacije, za vrijednosne razrede iz člana 36. st. (2) i (3) ovog zakona ugovorni organ dužan je utvrditi:
1. minimalni rok za prijem zahtjeva za učešće ne kraći od 30 dana od dana objave obavještenja o nabavci na javnom dijelu informacionog sistema e-Nabavke, i
2. u slučaju ograničenog postupka, minimalni rok za prijem ponuda ne kraći od 30 dana od dana upućivanja poziva kvalificiranim kandidatima za dostavu ponuda.
	1. U otvorenom postupku nabavke za vrijednosni razred iz člana 36. stav (4) ovog zakona, rok za prijem ponuda ne može biti kraći od 15 dana od dana objave obavještenja o nabavci na javnom dijelu informacionog sistema e-Nabavke.
	2. U ograničenom postupku, pregovaračkom postupku s objavom obavještenja, takmičarskom dijalogu i postupka partnerstva za inovacije, za vrijednosni razred iz člana 36. stav (4) ovog zakona, rok za prijem zahtjeva za učešće ne može biti kraći od 15 dana od dana objave obavještenja o nabavci na javnom dijelu informacionog sistema e-Nabavke, a rok za prijem ponuda u ograničenom postupku ne može biti kraći od 15 dana od dana upućivanja zahtjeva za dostavu ponuda.

Član 68.

(Skraćeni rokovi za podnošenje ponuda)

1. Ako je ugovorni organ objavio prethodno informacijsko obavještenje, a sektorski ugovorni organ periodično indikativno obavještenje, ili se radi o hitnoj situaciji propisno opravdanoj od strane ugovornog organa, može se utvrditi:
2. rok za prijem ponuda iz člana 67. stav (1) i stav (2) tačka b) ovog zakona koji nije kraći od 15 dana od dana objave obavještenja o nabavci na javnom dijelu informacionog sistema e-Nabavke u otvorenom postupku, odnosno upućivanja poziva kvalificiranim kandidatima za dostavu ponuda u ograničenom postupku;
3. rok za prijem ponuda iz člana 67. st. (3) i (4) ovog zakona koji nije kraći od 10 dana od dana objave obavještenja o nabavci na javnom dijelu informacionog sistema e-Nabavke u otvorenom postupku, odnosno upućivanja poziva kvalificiranim kandidatima za dostavu ponuda u ograničenom postupku.
4. Korištenje skraćenih rokova iz stava (1) ovog člana je moguće pod uslovom:
5. da su u prethodnom informacijskom obavještenju, odnosno periodičnom indikativnom obavještenju bile sadržane sve informacije koje treba da budu sadržane u obavještenju o nabavci, ako su te informacije bile poznate u trenutku objavljivanja prethodnog informacijskog obavještenja, odnosno periodičnog indikativnog obavještenja, i da je prethodno informacijsko obavještenje, odnosno periodično indikativno obavještenje objavljeno najmanje 35 dana, ali najviše 12 mjeseci prije dana objave obavještenja o nabavci na javnom dijelu informacionog sistema e-Nabavke;
6. da hitna situacija propisno opravdana od strane ugovornog organa čini nepraktičnim redovne rokove za prijem ponuda određene članom 67. ovog zakona.
7. U slučaju elektronskog postupka redovni rokovi za prijem ponuda iz člana 67. ovog zakona mogu se skratiti za 5 dana.

Član 69.

(Ostali rokovi)

Ostale rokove u pregovaračkom postupku sa i bez objave obavještenja, takmičarskom dijalogu i u konkursu za izradu idejnog rješenja definira ugovorni organ na način da kandidati/ponuđači na koje se ti rokovi odnose imaju dovoljno vremena za preduzimanje odgovarajućih radnji i pripremu ponuda, u zavisnosti od složenosti predmeta nabavke.

Član 70.

(Računanje rokova)

Na rokove koji nisu posebno definirani ovim zakonom primjenjuju se odredbe Zakona o upravnom postupku.

POGLAVLJE II. PROVOĐENJE POSTUPKA JAVNE NABAVKE

Odjeljak A. Kvalifikacija kandidata i ponuđača

Član 71.

(Provjera kvalifikacija kandidata ili ponuđača)

* 1. Ugovorni organ provjerava i ocjenjuje da li je kandidat/ponuđač pouzdan i sposoban da izvrši ugovor, u skladu sa uslovima utvrđenim u tenderskoj dokumentaciji.
	2. Ugovorni organ u obavještenju o nabavci i tenderskoj dokumentaciji definira uslove za kvalifikaciju na način da utvrdi minimum zahtjeva za kvalifikaciju kandidata/ponuđača u pogledu njihove lične sposobnosti, ekonomskog i finansijskog stanja, te njihove tehničke i/ili profesionalne sposobnosti.
	3. Minimum kvalifikacionih uslova koje ugovorni organ odredi za kandidate/ponuđače, kao i dokumenti koji su potrebni za njihovo dokazivanje obavezno treba da budu srazmjerni predmetu javne nabavke i u skladu s njim. Postavljeni uslovi ne smiju imati ograničavajući karakter na konkurenciju i moraju biti jasni i precizni.
	4. Ugovorni organ od kandidata/ponuđača zahtijeva samo one dokaze koji su neophodni da bi se utvrdilo da li kandidat/ponuđač zadovoljava kvalifikacione uslove koje je postavio ugovorni organ.
	5. Ugovornom organu nije dopušteno da odbije zahtjev za učešće ili ponudu isključivo na osnovu toga što su ih podnijeli ili pravno ili fizičko lice iz člana 2. stav (1) tačka c) ovog zakona ili grupa kandidata/ponuđača.
	6. Samo onim kandidatima/ponuđačima čije kvalifikacije zadovoljavaju uslove utvrđene u tenderskoj dokumentaciji dopušteno je da nastave postupak javne nabavke.
	7. Provjera kvalifikacije kandidata/ponuđača elektronskim putem uređuje se podzakonskim aktom koji donosi Vijeće ministara BiH najkasnije u roku od jedne godine od početka primjene ovog zakona, a nakon sticanja uslova u jednom ili više nadležnih organa u kojima se vode baze podataka koje se odnose na privredne subjekte.

Član 72.

(Lična sposobnost)

1. Ugovorni organ, izuzev u slučajevima iz člana 44. stav (1) tačka c) i člana 45. stav (1) tačka d) ovog zakona, dužan je odbaciti zahtjev za učešće ili ponudu ako:
2. je kandidat/ponuđač u krivičnom postupku osuđen pravosnažnom presudom za krivična djela organiziranog kriminala, terorizma, finansiranja terorizma, dječijeg rada i drugih oblika trgovine ljudima, korupciju, prevaru ili pranje novca, u skladu s važećim propisima u Bosni i Hercegovini ili zemlji u kojoj je registriran;
3. je kandidat/ponuđač pod stečajem ili je predmet stečajnog postupka, osim u slučaju postojanja važeće odluke o potvrdi stečajnog plana ili je predmet postupka likvidacije, odnosno u postupku je obustavljanja poslovne djelatnosti, u skladu s važećim propisima u Bosni i Hercegovini ili zemlji u kojoj je registriran;
4. kandidat/ponuđač nije ispunio obaveze u vezi s plaćanjem penzionog i invalidskog osiguranja i zdravstvenog osiguranja, u skladu s važećim propisima u Bosni i Hercegovini ili propisima zemlje u kojoj je registriran;
5. kandidat/ponuđač nije ispunio obaveze u vezi s plaćanjem direktnih i indirektnih poreza, u skladu s važećim propisima u Bosni i Hercegovini ili zemlji u kojoj je registriran.
6. Ponuđač kojem bude dodijeljen ugovor obavezan je dostaviti sljedeće dokumente kojima će potvrditi da se slučajevi navedeni u stavu (1) ovog člana ne odnose na njega:
7. uvjerenje nadležnog suda kojim dokazuje da u krivičnom postupku nije izrečena pravosnažna presuda kojom je osuđen za krivično djelo učešća u kriminalnoj organizaciji, terorizam, finansiranje terorizma, dječiji rad i druge oblika trgovine ljudima, za korupciju, prevaru ili pranje novca;
8. uvjerenje nadležnog suda ili organa uprave kod kojeg je registriran kandidat/ponuđač kojim se potvrđuje da nije pod stečajem niti je predmet stečajnog postupka, da nije predmet postupka likvidacije, odnosno da nije u postupku obustavljanja poslovne djelatnosti;
9. uvjerenja nadležnih institucija kojim se potvrđuje da je kandidat/ponuđač izmirio dospjele obaveze, a koje se odnose na doprinose za penziono i invalidsko osiguranje i zdravstveno osiguranje;
10. uvjerenja nadležnih institucija da je kandidat/ponuđač izmirio dospjele obaveze u vezi s plaćanjem direktnih i indirektnih poreza.
11. Kao dokaz za ispunjavanje uslova iz stava (2) tač. c) i d) ovog člana, prihvata se i sporazum ponuđača s nadležnim poreskim institucijama o reprogramiranom, odnosno odgođenom plaćanju obaveza ponuđača po osnovu poreza i doprinosa i indirektnih poreza, uz potvrdu poreskih organa da ponuđač u predviđenoj dinamici izmiruje svoje reprogramirane obaveze.
12. Kandidat/ponuđač u svrhu dokaza o ispunjavanju uslova iz stava (1) ovog člana dužan je dostaviti izjavu ovjerenu kod nadležnog organa, u formi i na način koji propisuje Agencija podzakonskim aktom.
13. Ugovorni organ može na period od 12 mjeseci isključiti iz učešća u postupku nabavke kandidata/ponuđača koji se nađe u bilo kojoj od sljedećih situacija:
	1. ako je kandidat/ponuđač u krivičnom postupku osuđen pravosnažnom presudom za krivična djela organiziranog kriminala, terorizma, finansiranja terorizma, dječijeg rada i drugih oblika trgovine ljudima, korupciju, prevaru ili pranje novca, u skladu s važećim propisima u Bosni i Hercegovini ili zemlji u kojoj je registriran;
	2. ako je kandidat/ponuđač pod stečajem ili je predmet stečajnog postupka, osim u slučaju postojanja važeće odluke o potvrdi stečajnog plana ili je predmet postupka likvidacije, odnosno u postupku je obustavljanja poslovne djelatnosti, u skladu s važećim propisima u Bosni i Hercegovini ili zemlji u kojoj je registriran;
	3. ako kandidat/ponuđač nije ispunio obaveze u vezi s plaćanjem penzionog i invalidskog osiguranja i zdravstvenog osiguranja, u skladu s važećim propisima u Bosni i Hercegovini ili propisima zemlje u kojoj je registriran;
	4. ako kandidat/ponuđač nije ispunio obaveze u vezi s plaćanjem direktnih i indirektnih poreza, u skladu s važećim propisima u Bosni i Hercegovini ili zemlji u kojoj je registriran;
	5. ako ima dokaz da je kandidat/ponuđač sklopio sporazum s drugim kandidatom/ponuđačem kojima je cilj narušavanje tržišne konkurencije;
	6. ako ugovorni organ može dokazati odgovarajućim dokaznim sredstvima da je ponuđač kriv za teški profesionalni propust koji dovodi u pitanje njegov integritet;
	7. ako se utvrde značajni nedostaci tokom provedbe prethodnog javnog ugovora ili prethodnog ugovora sa sektorskim ugovornim organom čija je posljedica bila prijevremeni raskid tog prethodnog ugovora, naknada štete ili druga slična sankcija;
	8. ako je kandidat/ponuđač lažno prikazao činjenice pri dostavljanju podataka potrebnih za provjeru kvalifikacijskih i/ili kriterija za dodjelu ugovora, ako je prikrio takve informacije ili nije u stanju priložiti popratne dokumente;
	9. ako se sukob interesa u smislu člana 79. ovog zakona ne može ukloniti drugim, manje drastičnim mjerama.
14. Rok od 12 mjeseci računa se od dana donošenja odluke nadležnog organa iz stava (5) ovog člana Zakona.
15. Kandidat /ponuđač kod kojeg su ostvarene osnove za isključenje iz člana 72. stav (5) ovoga Zakona može ugovornom organu dostaviti dokaze o mjerama koje je poduzeo kako bi dokazao svoju pouzdanost bez obzira na postojanje relevantne osnove za isključenje. Poduzimanje mjera iz ovog stava kandidat /ponuđač dokazuje:
16. plaćanjem naknade štete ili poduzimanjem drugih odgovarajućih mjera u cilju plaćanja naknade štete prouzročene krivičnim djelom ili propustom;
17. aktivnom suradnjom s nadležnim istražnim tijelima radi potpunog razjašnjenja činjenica i okolnosti u vezi s krivičnim djelom ili propustom;
18. odgovarajućim tehničkim, organizacijskim i kadrovskim mjerama radi sprječavanja daljnjih krivičnih djela ili propusta.
19. Mjere koje je poduzeo kandidat /ponuđač ocjenjuju se uzimajući u obzir težinu i posebne okolnosti djela ili propusta te je obavezan obrazložiti razloge prihvatanja ili neprihvatanja mjera. Ugovorni organ neće isključiti kandidata/ponuđača iz postupka javne nabavke ako je ocijenjeno da su poduzete mjere primjerene.
20. Kandidat/ponuđač kojem je pravomoćnom presudom određena zabrana učešća u postupcima javne nabavke na određeno vrijeme nema pravo korištenja mogućnosti iz stava (7) ovoga člana do isteka roka zabrane u državi u kojoj je presuda na snazi.
21. Ako ugovorni organ ima sumnje o postojanju okolnosti navedenih u st. (1) i (4) ovog člana, može se obratiti nadležnim organima s ciljem pribavljanja potrebnih informacija u predmetnom postupku.
22. Ugovorni organ dužan je u tenderskoj dokumentaciji definirati dokumente koje zahtijeva od kandidata/ponuđača koji ih, kao fizičko lice registrirano za obavljanje predmetne djelatnosti, dostavlja uz ponudu, a koji su dokazi o ispunjavanju uslova iz ovog člana.
23. Za kandidate/ponuđače čije je sjedište izvan Bosne i Hercegovine ne traži se posebna nadovjera dokumenata koji se zahtijevaju u stavu (2) ovog člana.
24. U postupku konkursa za izradu idejnog rješenja od fizičkih lica traži se samo uvjerenje nadležnog suda kojim dokazuje da u krivičnom postupku nije izrečena pravosnažna presuda kojom je osuđen za krivična djela organiziranog kriminala, terorizma, finansiranja terorizma, dječijeg rada i drugih oblika trgovine ljudima, korupciju, prevaru ili pranje novca, u skladu s važećim propisima u Bosni i Hercegovini ili zemlji u kojoj je registriran.

Član 73.

(Sposobnost obavljanja profesionalne djelatnosti)

* 1. Ugovorni organ u tenderskoj dokumentaciji od privrednog subjekta može zahtijevati da dokaže svoju registraciju u odgovarajućim profesionalnim ili drugim registrima u državi njegovog poslovnog nastana.
	2. Ako privredni subjekt mora posjedovati određeno ovlaštenje ili biti član određene organizacije kako bi mogao pružati usluge u državi njegovog poslovnog nastana, ugovorni organ u postupcima javne nabavke usluga može od njega zahtijevati da dokaže posjedovanje takvog ovlaštenja ili članstva.
	3. Dokumenti iz stava (1) ovog člana priznaju se na teritoriji Bosne i Hercegovine, bez obzira na kojem nivou vlasti su izdati.

Član 74.

(Ekonomska i finansijska sposobnost)

1. Ugovorni organ u tenderskoj dokumentaciji može utvrditi minimalne uslove u pogledu ekonomske i finansijske sposobnosti kandidata/ponuđača, kao i dokaze koji se zahtijevaju, a koji mogu biti:
2. odgovarajući dokument koji izdaje banka ili druga finansijska institucija, a kojim se dokazuje ekonomsko-finansijska sposobnost u pogledu činjenica koje se mogu dokazati iz dokumenata koje izdaje banka ili druga finansijska institucija sukladni pozitivnim propisima;
3. garancija za pokriće osiguranja od odgovornosti za realizaciju predmetnog ugovora iz oblasti njegove registrovane djelatnosti;
4. poslovni bilansi ili izvodi iz poslovnih bilansa, za period ne duži od tri posljednje finansijske godine ili od datuma registracije, odnosno početka poslovanja u predmetnom segmentu, ako je ponuđač odnosno kandidat registriran, odnosno počeo s radom prije manje od tri godine, ako je objavljivanje poslovnog bilansa zakonska obaveza u zemlji u kojoj je kandidat/ponuđač registriran; u slučaju kada ne postoji zakonska obaveza u zemlji u kojoj je kandidat/ponuđač registriran, dužan je dostaviti izjavu ovjerenu od nadležnog organa;
5. izjavu o ukupnom prometu kandidata/ponuđača i, kada je to primjereno, o prometu u segmentu poslovanja koji je predmet ugovora, za period ne duži od tri posljednje finansijske godine ili od datuma registracije, odnosno početka poslovanja,ako je kandidat/ponuđač registriran, odnosno počeo s radom prije manje od tri godine; izjava koja se prilaže ovjerava se kod nadležnog organa.
6. Ako zahtijeva jedan ili više dokumenata iz stava (1) ovog člana, ugovorni organ dužan je u tenderskoj dokumentaciji jasno i precizno definirati dokaze koje je kandidat/ponuđač dužan dostaviti u svrhu dokazivanja ekonomske i finansijske sposobnosti.
7. Kandidat/ponuđač može u ponudi naznačiti da da se oslanja na sposobnosti drugih subjekata, bez obzira na pravnu prirodu odnosa koji s njima ima, ako će oni učestvovati u realizaciji ugovora kod koji se traže te sposobnosti. U tom slučaju, mora dokazati ugovornom organu da će na raspolaganju imati potrebne resurse. Pod istim uslovima grupa kandidata/ponuđača može se osloniti na kapacitete učesnika grupe ili drugih privrednih subjekata.
8. Dokumenti navedeni u stavu (1) ovog člana dostavljaju se kao obične kopije zajedno sa izjavom koju ovjerava kandidat/ponuđač, u formi i na način koji propisuje Agencija podzakonskim aktom.

Član 75.

(Opći uslovi za tehničku i profesionalnu sposobnost)

* 1. Ugovorni organ može, zavisno od vrste, količine ili obima, ili namjene predmeta nabavke, zahtijevati dokaze koji se odnose na tehničku i profesionalnu sposobnost.
	2. Ako ugovorni organ zahtijeva dokaz o uredno izvršenim ugovorima, taj dokaz podnosi se u formi spiska izvršenih ugovora uz potvrdu koju daje druga ugovorna strana o njihovoj realizaciji. U slučaju da se takva potvrda iz objektivnih razloga ne može dobiti od ugovorne strane koja nije ugovorni organ, vrijedi izjava privrednog subjekta o uredno izvršenim ugovorima, uz predočavanje dokaza o učinjenim pokušajima da se takve potvrde osiguraju.
	3. Potvrda o uredno izvršenim ugovorima mora sadržavati sljedeće podatke:
	a) naziv i sjedište ugovornih strana ili privrednih subjekata;
	b) predmet ugovora;
	c) vrijednost ugovora;
	d) vrijeme i mjesto izvršenja ugovora;
	e) navode o uredno izvršenim ugovorima.
	4. Potvrde o uredno izvršenim ugovorima iz ovog člana zakona se objavljuju na javnom dijelu informacionog sistema e-Nabavke.
	5. Pravila kojim se uređuju uslovi i načini korištenja potvrde o uredno izvršenom ugovoru o javnoj nabavci propisuje Agencija podzakonskim aktom koji donosi direktor Agencije.
	6. Kandidat/ponuđač može u ponudi naznačiti da da se oslanja na sposobnosti drugih subjekata, bez obzira na pravnu prirodu odnosa koji s njima ima, ako će oni učestvovati u realizaciji ugovora kod koji se traže te sposobnosti. U tom slučaju, mora dokazati ugovornom organu da će na raspolaganju imati potrebne resurse. Pod istim uslovima grupa ponuđača može se osloniti na kapacitete učesnika grupe ili drugih privrednih subjekata.
	7. U slučaju ugovora o radovima, ugovora o uslugama i poslovima postavljanja ili ugradnje u slučaju ugovora o robama, ugovorni organi mogu zahtijevati da određene ključne poslove obavi direktno ponuđač, ili, ako ponudu podnosi grupa ponuđača, neko od članova te grupe. U tom slučaju, nije dozvoljeno podugovaranje takvih poslova niti na drugi način povjeravanje trećim stranama.
	8. Ugovorni organ može tražiti od kandidata/ponuđača da pismeno pojasne dostavljene reference.
	9. Ako se u tenderskoj dokumentaciji zahtijeva osiguranje certifikata koje izdaju nezavisna tijela, a kojima se potvrđuje da kandidat/ponuđač zadovoljava određene standarde osiguranja kvaliteta, ugovorni organ dužan je pozvati se na sisteme osiguranja kvaliteta koji se zasnivaju na odgovarajućim evropskim serijama standarda koje su potvrdila tijela koja su u skladu s evropskim serijama standarda koje se tiču izdavanja certifikata. Ugovorni organ dužan je prihvatiti i druge dokaze o ekvivalentnim mjerama osiguranja kvaliteta od kandidata/ponuđača koji nemaju pristupa takvim certifikatima.
	10. Ako se u tenderskoj dokumentaciji zahtijeva osiguranje certifikata koje izdaju nezavisna tijela, a kojima se potvrđuje da kandidat/ponuđač zadovoljava određene sisteme ili norme za upravljanje okolišem, ugovorni organ dužan je pozvati se na sisteme ili norme za upravljanje okolišem koji se zasnivaju na odgovarajućim evropskim sistemim i normama. Ugovorni organ dužan je prihvatiti i druge dokaze o ekvivalentnim sistemima ili normama za upravljanje okolišem od kandidata/ponuđača koji nemaju pristupa takvim certifikatima.
	11. Ako zahtijeva jedan ili više dokumenata kojim kandidat/ponuđač dokazuje tehničku i profesionalnu sposobnost, ugovorni organ dužan je u tenderskoj dokumentaciji jasno i precizno definirati te zahtjeve.
	12. Smatra se da privredni subjekt nema potrebnu tehničku i profesionalnu sposobnost ako ugovorni organ utvrdi da taj privredni subjekt ima sukobljene interese što može negativno uticati na izvršenje ugovora o javnoj nabavci.

Član 76.

(Tehnička i profesionalna sposobnost u postupku nabavke robe)

U postupku javne nabavke robe ugovorni organ može zahtijevati jedan ili više dokaza o tehničkoj i profesionalnoj sposobnosti kandidata/ponuđača, i to:

* 1. spisak izvršenih ugovora u skladu s članom 75. stav (2) ovog zakona, a koji su u vezi s predmetnom nabavkom, za period ne duži od tri godine ili od datuma registracije, odnosno početka poslovanja, ako je kandidat/ponuđač registriran, odnosno počeo s radom prije manje od tri godine;
	2. opis tehničke opremljenosti i osposobljenosti kandidata/ponuđača, mjere za osiguranje kvaliteta i njegovu opremljenost i osposobljenost za ispitivanja i istraživanja;
	3. navode o angažiranom tehničkom osoblju i tehničkim organima, za poslove postavljanja i instalacije robe koja se nabavlja, a za koje se ne može zahtijevati da su zaposleni kod kandidata/ponuđača;
	4. uzorke, opise i/ili fotografije robe koja je predmet isporuke, a čiju je vjerodostojnost kandidat/ponuđač obavezan potvrditi ako to ugovorni organ zahtijeva;
	5. uvjerenje koje izdaje nadležna institucija ili agencija za kontrolu kvaliteta, a kojim se potvrđuje da na odgovarajući način tačno označena roba odgovara određenim specifikacijama ili normama;
	6. potvrdu kandidata/ponuđača o prihvatanju postupka kontrole robe složenije vrste ili robe koja izuzetno treba služiti nekoj posebnoj svrsi, koju provodi ugovorni organ ili u njegovo ime nadležni organ zemlje sjedišta privrednog subjekta, a koja se odnosi na proizvodne kapacitete privrednog subjekta i, ako je potrebno, na način izrade studija i istraživanja, te mjere za kontrolu kvaliteta koje koristi privredni subjekat.

Član 77.

(Tehnička i profesionalna sposobnost u postupku nabavke usluga)

* 1. U postupku javne nabavke usluga ugovorni organ može zahtijevati jedan ili više dokaza o tehničkoj i profesionalnoj sposobnosti kandidata/ponuđača, i to:
	2. spisak izvršenih ugovora u skladu s članom 75. stav (2) ovog zakona, a koji su u vezi s predmetnom nabavkom, za period ne duži od tri godine ili od datuma registracije, odnosno početka poslovanja, ako je kandidat/ponuđač registriran, odnosno počeo s radom prije manje od tri godine;
	3. obrazovne i profesionalne kvalifikacije pružaoca usluga i/ili kvalifikacije njegovog rukovodećeg osoblja, i naročito kvalifikacije licâ koja su odgovorna za pružanje konkretnih usluga;
	4. izjavu o angažiranom tehničkom osoblju ili tehničkim organima, a za koje se ne može zahtijevati da su zaposleni kod kandidata/ponuđača;
	5. izjavu pružaoca usluga o prosječnom godišnjem broju zaposlenih i o broju rukovodećeg osoblja u posljednje tri godine;
	6. izjavu o tehničkoj opremljenosti i osposobljenosti i mjerama kojima raspolaže pružalac usluga za izvršenje konkretnih usluga i osiguranje kvaliteta;
	7. potvrdu kandidata/ponuđača o prihvatanju postupka kontrole usluga složenije vrste ili usluge koja izuzetno treba služiti nekoj posebnoj svrsi, koju provodi ugovorni organ ili u njegovo ime nadležni organ zemlje sjedišta privrednog subjekta, a koja se odnosi na proizvodne kapacitete privrednog subjekta i, ako je potrebno, na način izrade studija i istraživanja, te mjere za kontrolu kvaliteta koje koristi privredni subjekat;
	8. izjavu kandidata/ponuđača da prihvata preduzimanje mjera za upravljanje zaštitom okoline i mjera energetske efikasnosti koje će privredni subjekat primjenjivati prilikom pružanja usluga.
	9. U slučaju ograničenog postupka, pregovaračkog postupka s objavom obavještenja, pregovaračkog postupka bez objave obavještenja o nabavci i takmičarskom dijalogu dokumenti navedeni u stavu (1) tač. c), d), e) i f) ovog člana dostavljaju se kao obične kopije zajedno sa izjavom koju ovjerava kandidat/ponuđač, u formi i na način koji propisuje Agencija podzakonskim aktom koji donosi Vijeće ministara BiH, najkasnije u roku od tri mjeseca od stupanja na snagu ovog zakona.

Član 78.

(Tehnička i profesionalna sposobnost u postupku nabavke radova)

* + 1. U postupku javne nabavke radova ugovorni organ može zahtijevati jedan ili više dokaza o tehničkoj i profesionalnoj sposobnosti kandidata/ponuđača, i to:
1. spisak izvršenih ugovora u skladu s članom 75. stav (2) ovog zakona, a koji su u vezi s predmetnom nabavkom, za period ne duži od pet godina ili od datuma registracije, odnosno početka poslovanja, ako je kandidat/ponuđač registriran, odnosno počeo s radom prije manje od pet godina;
2. obrazovne i profesionalne kvalifikacije izvođača radova i/ili kvalifikacije njegovog rukovodećeg osoblja, i naročito kvalifikacije licâ koja su odgovorna za izvođenje konkretnih radova;
3. izjavu o angažiranom tehničkom osoblju ili tehničkim organima, naročito onom osoblju koje je angažirano za poslove nadzora i kontrole kvaliteta, a za koje se ne može zahtijevati da su zaposleni kod kandidata/ponuđača;
4. izjavu izvođača radova o prosječnom godišnjem broju zaposlenih i broju rukovodećeg osoblja u posljednje tri godine;
5. potvrdu o građevinskim mašinama i tehničkoj opremi kojom izvođač raspolaže u svrhu izvršenja ugovora;
6. izjavu kandidata/ponuđača da prihvata preduzimanje mjera upravljanja zaštitom okoline i mjera energetske efikasnosti koje će privredni subjekat primjenjivati prilikom izvođenja radova.
	* 1. U slučaju ograničenog postupka, pregovaračkog postupka s objavom obavještenja, pregovaračkog postupka bez objave obavještenja o nabavci i takmičarskom dijalogu dokumenti navedeni u stavu (1) tač. c), d) i f) ovog člana dostavljaju se kao obične kopije zajedno sa izjavom koju ovjerava kandidat/ponuđač, u formi  i na način koji propisuje Agencija podzakonskim aktom koji donosi Vijeće ministara BiH, najkasnije u roku od tri mjeseca od stupanja na snagu ovog zakona.

Član 79.
(Diskvalifikacija po osnovu sukoba interesa ili korupcije)

* 1. Ugovorni organ preduzima odgovarajuće mjere kako bi efikasno spriječio, prepoznao i uklonio sukobe interesa u vezi s postupkom javne nabavke, a radi izbjegavanja narušavanja tržišnog natjecanja i osiguranja jednakog postupanja prema svim privrednim subjektima.
	2. Sukob interesa između ugovornog organa i privrednog subjekta obuhvata situacije kada predstavnici ugovornog organa, koji su uključeni u provedbu postupka javne nabavke ili mogu utjecati na rezultat tog postupka, imaju, direktno ili indirektno, finansijski, privredni ili bilo koji drugi lični interes koji bi se mogao smatrati štetnim za njihovu nepristranost i nezavisnost u okviru postupka, a naročito:
		1. ako predstavnik ugovornog organa istodobno obavlja upravljačke poslove ili je zaposlen u privrednom subjektu;
		2. ako je predstavnik ugovornog organa vlasnik poslovnog udjela, dionica odnosno drugih prava na osnovu kojih učestvuje u upravljanju, odnosno u kapitalu toga privrednog subjekta sa više od 0,5 %.
	3. Predstavnikom ugovornog organa u smislu ovoga člana smatra se:
		1. rukovodioc, te član upravnog, upravljačkog i nadzornog organa ugovornog organa;
		2. član komisije za javnu nabavku;
		3. druga osoba koja je uključena u provođenje ili koja može utjecati na odlučivanje ugovornog organa u postupku javne nabavke.
	4. Odredba stava (1) ovog člana na odgovarajući način primjenjuje se na srodnike po krvi u pravoj liniji ili u pobočnoj liniji do trećeg stepena, srodnike po tazbini do drugog stepena, bračnog ili vanbračnog druga, bez obzira na to da li je brak prestao, te usvojitelje i usvojenike (u daljnjem tekstu: povezane osobe) predstavnika ugovornog organa iz stava (3) ovog člana.
	5. Prijenos udjela u vlasništvu na drugu osobu ili posebni organ (povjerenika-punomoćnika) koji će kao povjerenik u ostvarivanju članskih prava i udjela u društvu djelovati u svoje ime, a za račun dužnosnika u skladu sa posebnim propisima o sprečavanju sukoba interesa, ne utječe na sukob interesa u smislu st. od (1) do (4) ovog člana.
	6. Predstavnik ugovornog organa potpisuje izjavu o postojanju ili nepostojanju sukoba interesa, te je dužan ažurirati je, bez odgađanja, ako nastupe promjene.
	7. Ugovorni organ, na osnovu izjava svojih predstavnika:
		1. na svojim internetskim stranicama objavljuje popis privrednih subjekata s kojima je predstavnik ugovornog organa, ili s njim povezane osobe, u sukobu interesa ili obavještava da takvi subjekti ne postoje, te isti ažuriraju bez odgađanja ako nastupe promjene;
		2. u tenderskoj dokumentaciji o nabavci za pojedini postupak javne nabavke navodi popis privrednih subjekata s kojima je predstavnik ugovornog organa u sukobu interesa ili navodi da takvi subjekti ne postoje.
	8. Ako ugovorni organ nema vlastite internetske stranice, popis objavljuje na internetskoj stranici osnivača.
	9. Predstavnik ugovornog organa iz stava (3) tač. b) i c) ovog člana obavezan je odmah po saznanju o postojanju sukoba interesa izuzeti se iz postupka javne nabavke i o tome obavijestiti rukovodioca ugovornog organa.
	10. Svaki kandidat/ponuđač dužan je uz ponudu dostaviti i posebnu pisanu izjavu ovjerenu kod nadležnog organa da nije nudio mito niti učestvovao u bilo kakvim radnjama koje za cilj imaju korupciju u predmetnoj javnoj nabavci.
	11. Ugovor o javnoj nabavci sklopljen protivno odredbama ovoga člana je ništav.
	12. U postupku javne nabavke ponuđači su dužni podnijeti svoju ponudu bez narušavanja tržišne konkurencije u smislu zabranjenih dogovora sa drugim ponuđačima. Za  postupke zaštite tržišne konkurencije nadležno je Konkurencijsko vijeće Bosne i Hercegovine. U slučaju postojanja osnova sumnje da se u postupku javne nabavke narušava tržišna konkurencija zahtjev za pokretanje postupka pred Konkurencijskim vijećem Bosne i Hercegovine može podnijeti svako privredno ili fizičko lice koje za to ima pravni ili ekonomski interes, privredne komore, udruženja poslodavaca ili privrednika, udruženja potrošača i organi izvršne vlasti.
	13. Odredbe o sukobu interesa iz ovog člana zakona se primjenjuju i na podugovarače, te u slučaju podjele postupka nabavke na lotove, na svaki lot posebno.

Član 80.

(Internetsko spremište potvrda - e-Certis)

1. Ugovorni organ koristi sistem e-Certis radi dobivanja podataka o vrstama i oblicima dokaza iz čl. 72. do 78. ovog zakona, te o nadležnim organima koja ih daju u državama članicama.
2. Ugovorni organ je obavezan zahtijevati prvenstveno one vrste i oblike dokaza iz čl. 72. do 78. ovog zakona koji su obuhvaćeni sistemom e-Certis, ako su podaci u sistemu e-Certis ažurirani.
3. Bosna i Hercegovina je dužna osigurati da se podaci vezani uz potvrde i druge oblike dokazne dokumentacije stalno ažuriraju.

Odjeljak B. Tenderska dokumentacija

Član 81.

(Neophodne informacije)

* + - 1. Ugovorni organ dužan je pripremiti tendersku dokumentaciju u skladu s odredbama ovog zakona i podzakonskim aktima. U tenderskoj dokumentaciji ugovorni organ daje potpune informacije o uslovima ugovora i postupku dodjele ugovora, a koji su kandidatima/ponuđačima dovoljni za pripremu zahtjeva za učešće, odnosno ponuda na stvarno konkurentskoj osnovi.
			2. Tenderska dokumentacija objavljuje se putem informacionog sistema e-Nabavke. Kandidati/ponuđači preuzimaju tendersku dokumentaciju putem informacionog sistema e-Nabavke. Novčana naknada za tendersku dokumentaciju se ne može zahtijevati.
			3. U informacionom sistemu e-Nabavke moguće je generisati izvještaje o preuzimanju tenderske dokumentacije od strane ponuđača koji su pravno valjani bez potpisa i pečata.
			4. Tenderska dokumentacija se objavljuje istovremeno sa obavještenjem o nabavci, izuzev u slučaju iz člana 56. stav (1) tačka b) ovog zakona. Za višefazne postupke istovremeno sa obavještenjem o nabavci objavljuje se prvi dio tenderske dokumentacije, a ostali dijelovi tenderske dokumentacije će biti dostupni putem informacionog sistema e-Nabavke samo kvalifikovanim kandidatima. Za višefazne postupke koji su podijeljeni na lotove tenderska dokumentacija za naredne faze je dostupna putem informacionog sistema e-Nabavke za svaki lot posebno ponuđačima koji učestvuju na tom lotu.
			5. U slučajevima iz člana 44. tač. a) i b) ovog zakona ugovorni organ objavljuje na javnom dijelu informacionog sistema e-Nabavke informacije o pregovaračkom postupku bez objave obavještenja o nabavci koji namjerava provoditi na način da će tendersku dokumentaciju učiniti dostupnom za sve zainteresirane kandidate. Ostali dijelovi tenderske dokumentacije će biti dostupni na putem informacionog sistema e-Nabavke samo kvalifikovanim kandidatima.
			6. U slučaju iz člana 44. tačka c) i čl. 45. do 47. ovog zakona ugovorni organ može objaviti na javnom dijelu informacionog sistema e-Nabavke informacije o pregovaračkom postupku bez objave obavještenja o nabavci koji namjerava provoditi na način da će tendersku dokumentaciju učiniti dostupnom za sve zainteresirane kandidate. Ostali dijelovi tenderske dokumentacije će biti dostupni putem informacionog sistema e-Nabavke samo kvalifikovanim kandidatima.
			7. Tenderska dokumentacija sadrži minimalno sljedeće informacije:
1. naziv i adresu ugovornog organa, te lice za kontakt od kojeg kandidati/ponuđači mogu tražiti informacije ili pojašnjenje;
2. izabrani postupak dodjele ugovora i podatak o tome da li se predviđa zaključivanje okvirnog sporazuma;
3. opis robe, usluga ili radova, te navođenje oznake i naziva iz JRJN-a;
4. količinske specifikacije za robu ili opis posla ili zadatka za usluge i radove i tehničke specifikacije;
5. mjesto isporuke robe ili izvršenja usluge ili izvođenja radova;
6. naznaku mogućnosti za podnošenje ponuda po lotovima;
7. rokove za isporuke robe; izvršenje usluga; izvođenje radova;
8. navođenje mogućnosti za podnošenje alternativnih ponuda i minimalne zahtjeve koji moraju biti ispunjeni u slučaju alternativnih ponuda;
9. minimalne uslove za kvalifikaciju kandidata, odnosno ponuđača, kao i dokaze na osnovu kojih se vrši ocjena;
10. kriterij za dodjelu ugovora utvrđen kao "ekonomski najpovoljnija ponuda", s potkriterijima za ocjenu ponuda;
11. period važenja ponuda;
12. garanciju za ozbiljnost ponude, garanciju za dobro izvršenje posla i svako drugo traženo osiguranje za privremena plaćanja;
13. mjesto, datum i vrijeme za prijem zahtjeva za učešće, odnosno ponuda;
14. mjesto, datum i vrijeme otvaranja ponuda;
15. informaciju o kalkulaciji cijene, ako je primjenjivo;
16. zahtjev u pogledu upotrebe jezika;
	* + - 1. nacrt ugovora ili osnovne elemente ugovora;
				2. procijenjena vrijednost javne nabavke.
			1. Tenderska dokumentacija se priprema u skladu sa Uputstvom za pripremu tenderske dokumentacije i ponuda koje donosi direktor Agencije.
			2. Prilikom pripreme tenderske dokumentacije, ugovorni organ dužan je poštovati principe jednakog tretmana i nediskriminacije kandidata/ponuđača. Ugovorni organ ne smije koristiti savjete bilo kojeg lica koje može imati bilo kakav direktni ili indirektni interes za ishod postupka dodjele ugovora, ako je vjerovatno da to može uticati na stvarnu konkurenciju za predmetni ugovor.
			3. Ugovorni organ može napraviti izmjene i dopune tenderske dokumentacije pod uslovom da se one dostave zainteresiranim kandidatima/ponuđačima istog dana, a najkasnije pet dana prije isteka utvrđenog roka za prijem zahtjeva za učešće ili ponuda. U slučaju da takve izmjene podrazumijevaju suštinsku promjenu predmeta nabavke, ugovorni organ produžit će rok za prijem zahtjeva za učešće ili ponuda u zavisnosti od složenosti predmeta nabavke. Rok za produženje ne može biti kraći od sedam dana.
			4. Izmjene i dopune tenderske dokumentacije se vrše na način da ugovorni organ objavljuje novi dokument na javnom dijelu informacionog sistema e-Nabavke.
			5. Dokumenti objavljeni na javnom dijelu informacionog sistema e-Nabavke se ne mogu brisati i mijenjati.

Član 82.

(Tehničke specifikacije)

* 1. Tehničke specifikacije moraju svim kandidatima/ponuđačima omogućiti jednak i nediskriminirajući pristup nadmetanju. Tehničke specifikacije uključivat će, kad god je to moguće, kriterij pristupačnosti za ljude s invaliditetom ili kriterij dizajna za sve korisnike.
	2. Tehničke specifikacije, uz poštivanje obaveznih bosanskohercegovačkih tehničkih pravila, određuju se:
1. pozivanjem na tehničke specifikacije i, uz uvažavanje sljedećeg redoslijeda, na bosanskohercegovačke standarde kojima se preuzimaju evropski standardi, evropska tehnička odobrenja, zajedničke tehničke specifikacije, međunarodni standardi, druge tehničke referentne sisteme koje su utemeljila evropska tijela za standardizaciju ili, ako oni ne postoje, na bosanskohercegovačke standarde, bosanskohercegovačka tehnička odobrenja ili bosanskohercegovačke tehničke specifikacije koje se odnose na projektovanje, izračun i izvođenje radova te upotrebu proizvoda, pri čemu se svaka uputa mora označiti riječima “ili ekvivalent”; ili
2. u formi izvedbenih ili funkcionalnih zahtjeva koji mogu uključivati ekološke elemente i elemente energetske efikasnosti; ili
3. u formi izvedbenih ili funkcionalnih zahtjeva iz stava (2) tačka b) ovog člana, uz poziv na tehničke specifikacije iz stava (2) tačka a) ovog člana kao sredstvo za pretpostavku usklađenosti sa izvedbenim ili funkcionalnim zahtjevima; ili
4. pozivanjem na tehničke specifikacije iz stava (2) tačka a) ovog člana u pogledu određenih obilježja i pozivanjem na izvedbene ili funkcionalne zahtjeve iz stava (2) tačka b) ovog člana u pogledu drugih obilježja.
	1. Ako se tehničke specifikacije odrede u skladu sa stavom (2) tačka a) ovog člana, ugovorni organ ne smije ponudu odbiti s obrazloženjem da ponuđena roba i usluge ne odgovaraju specifikacijama koje je on naveo, ako ponuđač odgovarajućim sredstvima (tehnički dosje, izvještaj o izvršenom testiranju od ovlaštenog organa i drugi slični dokumenti izdati od nadležnih institucija) u svojoj ponudi dokaže da rješenja koja je on u ponudi predložio u jednakoj mjeri odgovaraju tehničkim specifikacijama na koje se poziva.
	2. Ako se tehničke specifikacije odrede u obliku izvedbenih ili funkcionalnih zahtjeva, u skladu sa stavom (2) tačka b) ovog člana, ugovorni organ ne smije odbiti ponudu koja odgovara bosanskohercegovačkom standardu kojim se preuzima evropski standard ili evropskom tehničkom odobrenju, zajedničkoj tehničkoj specifikaciji, međunarodnom standardu ili tehničkom sistemu standarda koji je izradilo evropsko tijelo za standardizaciju, ako se te specifikacije odnose na izvedbene ili funkcionalne zahtjeve koje ugovorni organ zahtijeva. Ponuđač mora u svojoj ponudi odgovarajućim sredstvima dokazati da ponuđena roba, usluge ili radovi koji odgovaraju standardu odgovaraju izvedbenim ili funkcionalnim zahtjevima ugovornog organa.
	3. Ovlašteni organ za ocjenjivanje usklađenosti u smislu ovog člana je nezavisni laboratorij, tijelo koje će potvrditi usklađenosti, nadzorni ili drugo tijelo koje učestvuje u postupku ocjenjivanja usklađenosti, koje je od organa državne uprave ovlašteno da provodi postupke ocjenjivanja usklađenosti prema odgovarajućim standardima kojima se preuzimaju evropski standardi. Ugovorni organ prihvatit će certifikate koje su izdali ovlašteni organi u drugim državama, ako su izdati u skladu s međunarodnim ugovorima koje je zaključila Bosna i Hercegovina.
	4. Odgovarajućim sredstvom, u smislu ovog člana, smatraju se tehnički dosjei koje izrađuje proizvođač ili izvještaj o ispitivanju koje sastavlja ovlašteno tijelo za ocjenjivanje usklađenosti.
	5. Ako su ekološki zahtjevi za predmet nabavke određeni u formi izvedbenih zahtjeva ili funkcionalnih zahtjeva u skladu sa stavom (2) tačka b) ovog člana, ugovorni organ može se u svrhu opisa predmeta nabavke pozivati na tehničke specifikacije ili njihove dijelove određene evropskim, bosanskohercegovačkim, multinacionalnim ili drugim ekološkim oznakama kvaliteta:
5. ako su specifikacije prikladne za definiciju obilježja robe ili usluga koje su predmet ugovora o javnoj nabavci;
6. ako se zahtjevi postavljeni za ekološku oznaku kvaliteta zasnivaju na informacijama s naučnom podlogom;
7. ako su ekološke oznake kvaliteta izrađene i donesene u okviru postupka u kojem mogu učestvovati svi zainteresirani kao što su: potrošači, proizvođači, trgovci i organizacije za zaštitu okoline te
8. ako je ekološka oznaka kvaliteta dostupna i stoji na raspolaganju svim zainteresiranim.
	1. Ugovorni organ može u tenderskoj dokumentaciji navesti pretpostavku da roba i usluge označene određenom ekološkom oznakom kvaliteta odgovaraju tehničkim specifikacijama utvrđenim u tenderskoj dokumentaciji.
	2. Osim ako nije opravdano predmetom nabavke, u tehničkoj specifikaciji ne smije se uputiti na određenog proizvođača, na porijeklo ili na poseban postupak, na marke, patente, tipove ili određeno porijeklo, ako bi se time pogodovalo ili bi se isključili određeni privredni subjekti ili određeni proizvodi. Takve napomene dopuštene su samo ako se predmet nabavke ne može dovoljno precizno i razumljivo opisati, ali se bez izuzetka moraju označiti s dodatkom “ili ekvivalent”. Nepoznavanje predmeta nabavke ne oslobađa ugovorni organ obaveze za definiranje predmeta nabavke na stvarno konkurentskoj osnovi.
	3. Ako se izuzetno objavi poziv za određeni proizvod s dodatkom “ili ekvivalent”, ponuđač mora na za to predviđenim praznim mjestima, prema odgovarajućim stavkama, navesti podatke o proizvodu i tipu odgovarajućeg proizvoda koji nudi te, ako se to traži, i ostale podatke koji se odnose na taj proizvod. Kriteriji mjerodavni za ocjenjivanje ekvivalentnosti navode se u opisu predmeta nabavke. Dokaz ekvivalentnosti u smislu ispunjavanja zahtjeva u vezi s predmetom nabavke dužan je osigurati ponuđač, u skladu sa zahtjevima definiranim u tenderskoj dokumentaciji. Proizvodi koji su u tenderskoj dokumentaciji navedeni kao primjeri smatraju se ponuđenima ako ponuđač ne navede nikakve druge proizvode na predviđenom mjestu.
	4. Ugovorni organ može utvrditi posebne uslove u vezi sa izvršenjem ugovora, pod uslovom da su oni u skladu s relevantnim propisima u Bosni i Hercegovini, da su povezani sa predmetom ugovora i da su navedeni u objavi ili u tehničkim specifikacijama. Uslovi kojima se uređuje izvršenje ugovora mogu uključivati privredne, okolišne, društvene aspekte ili aspekte povezane sa inovacijama i radnim odnosima.
	5. Tehničke specifikacije se mogu odnositi i na određeni proces ili metodu proizvodnje ili izvedbe zatraženih radova, nabavke robe ili pružanja usluga ili na određeni proces neke druge faze njihova životnog vijeka čak i ako ti faktori nisu sastavni dio njihova materijalnog sadržaja pod uslovom da su povezani s predmetom ugovora i srazmjerni njegovoj vrijednosti i ciljevima.

* 1. Tehničke specifikacije mogu također odrediti hoće li biti potreban prijenos prava intelektualnog vlasništva.
	2. Za sve nabavke koje namjeravaju koristiti fizičke osobe, bez obzira je li namijenjena široj javnosti ili osoblju ugovornog organa, pri izradi tehničkih specifikacija, osim u valjano opravdanim slučajevima, uzimaju se u obzir kriteriji dostupnosti osobama s invaliditetom ili se specifikacije osmišljavaju na načelu dostupnosti za sve korisnike.

Član 83.

(Oznake)

* 1. Ako ugovorni organ namjerava nabaviti robe, usluge ili radove sa određenim okolišnim, društvenim ili drugim karakteristikama, tada može u tehničkim specifikacijama, kriterijima za dodjelu ugovora ili uslovima za izvršenje ugovora zahtijevati određene oznake kao dokaz da robe, usluge ili radovi odgovaraju traženim karakteristikama, pod uslovom da su ispunjeni svi slijedeći uslovi:
1. zahtjevi za oznaku tiču se samo kriterija koji su povezani s predmetom ugovora i prikladni su za utvrđivanje obilježja roba, usluga ili radova koji su predmet ugovora;
2. zahtjevi za oznaku temelje se na kriterijima koji se mogu objektivno provjeriti i koji nisu diskriminirajući;
3. oznake su utvrđene u transparentnom postupku;
4. oznake su dostupne svim privrednim subjektima;
5. zahtjeve za oznaku određuje treća strana nad kojom privredni subjekt koji zahtijeva dodjelu oznake ne može vršiti odlučujući uticaj.
6. Ako ugovorni organ ne zahtijeva da robe, usluge ili radovi udovoljavaju svim zahtjevima za oznaku, navodi one zahtjeve za oznaku koji su potrebni.
7. Ugovorni organi koji zahtijevaju posebnu oznaku prihvaćaju svaku oznaku koja potvrđuje da radovi, roba ili usluge zadovoljavaju zahtjev za jednakovrijednu oznaku.
8. Ako privredni subjekt evidentno nije mogao pribaviti određenu oznaku koju je ugovorni organ naveo ili jednakovrijednu oznaku u okviru određenih rokova iz razloga koji se ne mogu pripisati privrednom subjektu, ugovorni organ prihvata druge prikladne načine za dokazivanje, koji mogu uključivati tehničku dokumentaciju proizvođača, pod uslovom da privredni subjekt dokaže da robe, usluge ili radovi koje on treba pružiti ispunjaju zahtjeve za određenu oznaku ili određeni zahtjev koji je naveo ugovorni organ.
9. Ako oznaka ispunjava sve uslove iz tač. (b), (c), (d) i (e) stava (1) ovog člana zakona i osim toga utvrđuje zahtjeve koji nisu povezani s predmetom ugovora, ugovorni organ ne zahtijeva oznaku kao takvu, već mogu odrediti tehničke specifikacije upućivanjem na detaljne specifikacije te oznake, ili prema potrebi, njihove dijelove koji su povezani s predmetom ugovora i koji su prikladni za određivanje karakteristika tog predmeta nabavke.

Član 84.

(Pojašnjenja tenderske dokumentacije)

* 1. Zainteresirani kandidati/ponuđači mogu, u pisanoj formi putem informacionog sistema e-Nabavke, tražiti od ugovornog organa pojašnjenja tenderske dokumentacije blagovremeno, prije isteka roka za podnošenje zahtjeva za učešće ili ponuda.
	2. Ugovorni organ, u pisanoj formi putem informacionog sistema e-Nabavke, odgovara na zahtjev za pojašnjenje tenderske dokumentacije najkasnije šest dana prije isteka roka za podnošenje zahtjeva za učešće ili ponuda, a u slučaju skraćenih rokova iz člana 68. ovog zakona najkasnije četiri dana prije isteka roka za podnošenje zahtjeva za učešće ili ponuda.
	3. Ako odgovor ugovornog organa dovodi do izmjena i/ili dopuna tenderske dokumentacije i te izmjene i/ili dopune od kandidata/ponuđača zahtijevaju da izvrše znatne izmjene i/ili da prilagode njihove ponude, ugovorni organ dužan je produžiti rok za podnošenje zahtjeva za učešće ili ponuda najmanje za sedam dana.
	4. Ako iz bilo kojeg razloga ugovorni organ nije odgovorio na blagovremeno dostavljeni zahtjev za pojašnjenje tenderske dokumentacije u rokovima iz stava (2) ovog člana, dužan je produžiti rok za podnošenje zahtjeva za učešće ili ponuda najmanje za sedam dana, te u pisanoj formi putem informacionog sistema e-Nabavke, odgovoriti na zahtjev.
	5. Ako se nakon osiguranja tenderske dokumentacije pokaže da se ponude mogu pripremiti samo nakon posjete mjestu izvođenja usluga ili radova, ili nakon pregleda dokumenata na osnovu kojih je pripremljena tenderska dokumentacija, rokovi za prijem ponuda produžavaju se za najmanje sedam dana, kako bi se omogućilo da se svi ponuđači upoznaju sa svim informacijama koje su neophodne za pripremu ponuda.
	6. U informacionom sistemu e-Nabavke moguće je generisati izvještaj o pitanjima i odgovorima u vezi sa tenderskom dokumentacijom koji su pravno valjani bez potpisa i pečata.

Odjeljak C. Ponuda

Član 85.

(Priprema ponude)

* 1. U postupku javne nabavke kandidat/ponuđač pridržava se zahtjeva i uslova iz tenderske dokumentacije.
	2. Ponuđač može prije isteka roka za dostavu ponuda svoju ponudu izmijeniti, dopuniti ili od nje odustati. Ako zbog izmjene ili dopune dođe do promjene ukupne cijene ponude, nova cijena mora se obavezno navesti. Izmjena ili dopuna ponude dostavlja se na isti način kao i ponuda, i to u roku koji je naznačen u obavještenju o nabavci i tenderskoj dokumentaciji. U slučaju povlačenja ponude, prije isteka roka za dostavu ponuda, ponuđač može pismeno zahtijevati povrat svoje neotvorene ponude. U slučaju elektronskog postupka povlačenje ponude vrši se putem informacionog sistema e-Nabavke.
	3. Svaki ponuđač može podnijeti samo jednu ponudu.
	4. Ponuda se priprema u skladu sa Uputstvom za pripremu tenderske dokumentacije i ponuda.

Član 86.

(Sadržaj ponude)

* 1. Svaka ponuda obavezno sadrži sljedeće elemente:
1. ime i sjedište ponuđača, a za grupu ponuđača podatke o svakom članu grupe ponuđača, kao i jasno određenje člana grupe koji je ovlašteni predstavnik grupe ponuđača za učešće u postupku javne nabavke, za komunikaciju i za zaključivanje ugovora;
2. dokaz o garanciji, ako se traži;
3. cijenu ili trošak sa svim elementima koji ih čine, kao i potrebnim objašnjenjima, na način kako je definirano u tenderskoj dokumentaciji;
4. dokaze o ličnoj, poslovnoj, finansijskoj, tehničkoj i profesionalnoj sposobnosti, osim u fazi dostavljanja ponuda u ograničenom, pregovaračkom postupku sa ili bez objave obavještenja i takmičarskom dijalogu, prema zahtjevima iz tenderske dokumentacije;
5. navode da je riječ o alternativnoj ponudi, ako je ona dopuštena;
6. datum ponude;
7. potpis podnosioca ponude ili ovlaštenog lica na osnovu punomoći koja u tom slučaju mora biti priložena u originalu ili ovjerenoj kopiji, izuzev u slučaju elektronske ponude;
8. ponuda mora biti ovjerena pečatom podnosioca ponude, ako po zakonu države u kojoj je sjedište podnosioca ponude podnosilac ponude ima pečat ili dokaz da po zakonu države u kojoj je sjedište podnosioca ponude podnosilac ponude nema pečat, izuzev u slučaju elektronske ponude;
9. popis dokumentacije priložene uz ponudu.
	1. Ponuda, izuzev elektronske ponude, mora biti čvrsto uvezana i sve strane ponude numerirane (izuzev dokaza o garanciji iz stava (1) tačka b) ovog člana, te štampane literature, brošura, kataloga i sl.).

Član 87.

(Alternativna ponuda)

1. Alternativna ponuda je ponuda kojom ponuđač daje alternativni prijedlog za predmet javne nabavke. Ugovorni organ obavezan je u tenderskoj dokumentaciji naznačiti da li odobrava alternativnu ponudu. Alternativna ponuda nije dopuštena kada se dodjela ugovora utvrđuje samo na osnovu cijene. Ako tenderska dokumentacija ne sadrži odredbu kojom se dopušta dostava alternativnih ponuda, onda one nisu dopuštene i kao takve se odbacuju.
2. Ugovorni organ dužan je u tenderskoj dokumentaciji navesti minimum zahtjeva koje alternativna ponuda obavezno treba ispunjavati, kao i ostale zahtjeve za njeno podnošenje. Ugovorni organ razmatra samo one alternativne ponude koje ispunjavaju minimum postavljenih zahtjeva i osiguravaju realizaciju odgovarajućeg predmeta nabavke.
3. Ponuđač je dužan dostaviti dokaz da alternativna ponuda u svim elementima zadovoljava minimum postavljenih zahtjeva iz tenderske dokumentacije.
4. Ugovorni organ koji daje mogućnost podnošenja alternativnih ponuda ne može odbiti alternativnu ponudu samo na osnovu činjenice da bi ona vodila ka promjeni vrste i karaktera ugovora.

Član 88.

(Period važenja ponude)

* 1. Period važenja ponude određuje ugovorni organ u tenderskoj dokumentaciji. Period važenja ne može biti kraći od roka navedenog u tenderskoj dokumentaciji, ali ugovorni organ ne može utvrdi rok kraći od 30 dana. Ako ponuđač u ponudi ne navede period njenog važenja, smatra se da ponuda važi za period naznačen u tenderskoj dokumentaciji.
	2. U periodu važenja ponude, ugovorni organ može zahtijevati od ponuđača, u pisanoj formi, da produži period važenja do određenog roka. Svaki ponuđač ima pravo odbiti takav zahtjev i u tom slučaju ne gubi pravo na povrat garancije za ozbiljnost ponude.
	3. Ako ponuđač ne odgovori na pismeni zahtjev ugovornog organa u pogledu produženja perioda važenja ponude ili ne pristane produžiti rok važenja ponude ili ne osigura produženje garancije za ozbiljnost ponude, smatra se da je ponuđač odbio zahtjev ugovornog organa, te se njegova ponuda ne razmatra u daljnjem toku postupka.
	4. Ponuđač koji pristane produžiti period važenja ponude, i o tome u pisanoj formi obavijesti ugovorni organ, produžava period važenja ponude i dužan je osigurati produženje garancije za ozbiljnost ponude. U periodu produženja važenja ponude ponuda se ne može mijenjati.
	5. U slučaju elektronskog postupka sva komunikacija po pitanju produženja perioda važenja ponude se odvija putem informacionog sistema e-Nabavke.

Član 89.

(Garancije)

* + - 1. Vrste garancija su:
1. garancija za ozbiljnost ponude je garancija u slučaju da ponuđač odustane od svoje ponude u roku važenja ponude, odnosno odustane od ugovora, nedostavljanja ili kašnjenja u dostavljanju dokumentacije koja je bila uslov za potpisivanje i stupanje ugovora na snagu, nedostavljanja ili kašnjenja u dostavljanju garancije za uredno izvršenje ugovora;
2. garancija za uredno izvršenje ugovora je garancija u slučaju da ponuđač kojem je dodijeljen ugovor ne izvršava svoje obaveze iz ugovora ili ih neuredno izvršava.
	* + 1. Ugovorni organ može zahtijevati da se ponuda garantira odgovarajućom garancijom za ozbiljnost ponude. Garancija za ozbiljnost ponude ne može se zahtijevati ako je vrijednost nabavke manja od 100.000,00 KM. U slučaju da je predmet nabavke podijeljen u lotove, garancija za ozbiljnost ponude se dostavlja za svaki lot pojedinačno, samo ako je vrijednost jednaka ili veća od 100.000,00 KM. Trajanje garancije za ozbiljnost ponude je minimalno jednako periodu važenja ponude koji je odredio ugovorni organ u tenderskoj dokumentaciji.
			2. U slučaju kada je vrijednost nabavke jednaka ili veća od vrijednosti iz stava (2) ovog člana, garancija za ozbiljnost ponude neće preći 1,5% procijenjene vrijednosti nabavke. Grupa ponuđača dostavlja garanciju koja odgovara traženom iznosu bez obzira da li je dostavlja jedan član, više ili svi članovi grupe ponuđača.
			3. Ugovorni organ može zahtijevati da se izvršenje ugovora garantira odgovarajućom garancijom za izvršenje ugovora. Garancija za uredno izvršenje ugovora ne može se zahtijevati u iznosu većem od 10% od vrijednosti ugovora bez poreza na dodatu vrijednost. Grupa ponuđača dostavlja garanciju koja odgovara traženom iznosu bez obzira da li je dostavlja jedan član, više ili svi članovi grupe ponuđača.
			4. Garancije se dostavljaju u obliku bankovne garancije. Ugovorni organ može pored predviđene bankovne garancije, iznimno, kada to smatra primjerenim, zahtijevati da se garancije dostavljaju u obliku čeka ili mjenice. Garancije se također mogu dostaviti u gotovini ili u gotovinskom ekvivalentu ili kao bankovni transfer, pod uslovom da je garancija primljena prije isteka navedenog roka.
			5. Ugovorni organ ne može odbaciti garanciju za ozbiljnost ponude ili garanciju za uredno izvršenje ugovora na osnovu činjenice da garancija nije izdata u Bosni i Hercegovini, pod uslovom da garancija za ozbiljnost ponude i garancija za uredno izvršenje ugovora ispunjavaju uslove postavljene u tenderskoj dokumentaciji.
			6. Ugovorni organ vrši povrat dokumenata ili sredstava koja predstavljaju garanciju za ponudu u roku od 10 (deset) radnih dana u slučaju:
			7. zaključivanja i stupanja na snagu ugovora o javnoj nabavci,
			8. poništenja ili otkazivanja postupka javne nabavke,
			9. povlačenja ponude prije isteka roka za prijem ponuda.
			10. Ugovorni organ vrši povrat dokumenata ili sredstava koja predstavljaju garanciju za uredno izvršenje ugovora u roku od 10 (deset) radnih dana od dana uredno izvršenog ugovora.

Član 90.

(Grupa kandidata/ponuđača)

* 1. Ugovorni organ u tenderskoj dokumentaciji precizira dokumente koje dostavlja grupa kandidata/ponuđača, odnosno svaki član grupe. U tenderskoj dokumentaciji, ugovorni organ je dužan precizirati način na koji grupa kandidata/ponuđača ispunjava uslove ekonomske i finansijske sposobnosti iz člana 74. ovog zakona, te uslove tehničke i profesionalne sposobnosti iz čl. 75. do 78. ovog zakona.
	2. Ugovorni organ ne može zahtijevati da grupa kandidata/ponuđača osnuje novo pravno lice kako bi dostavila zahtjev ili ponudu, ali može nakon izbora od grupe ponuđača zahtijevati određeni pravni oblik u mjeri u kojoj je to potrebno za zadovoljavajuće izvršenje ugovora. Grupa kandidata/ponuđača dužna je dostaviti podatke koje ugovorni organ zahtijeva u tenderskoj dokumentaciji.
	3. Kandidat/ponuđač koji je samostalno podnio zahtjev za učešće, odnosno ponudu, ne može biti član grupe kandidata/ponuđača u istom postupku javne nabavke, odnosno istom lotu. Član grupe kandidata/ponuđača ne može biti član druge grupe kandidata/ponuđača u istom postupku javne nabavke, odnosno istom lotu.
	4. Grupa kandidata/ponuđača solidarno odgovara za sve obaveze.

POGLAVLJE III. POSTUPANJE UGOVORNOG ORGANA

Odjeljak A. Evaluacija ponuda

Član 91.
(Otvaranje ponuda)

* + - 1. Ponude se otvaraju na javnom otvaranju ponuda, neposredno nakon isteka roka za prijem ponuda. Ponude primljene nakon isteka roka određenog za prijem ponuda neotvorene se vraćaju ponuđačima.
			2. Ponude se otvaraju na sjednici komisije za nabavke na dan i vrijeme koji su navedeni u tenderskoj dokumentaciji. Svi ponuđači koji su na vrijeme dostavili ponude ili njihovi ovlašteni predstavnici, kao i sva druga zainteresirana lica imaju pravo prisustvovati postupku otvaranja ponuda. Izmjena krajnjeg roka za prijem ponuda uticat će na promjenu datuma otvaranja ponuda.
			3. Koverte otvara predsjedavajući komisije za nabavke na otvorenoj sjednici, bez obzira na to da li sastanku prisustvuju ponuđači ili njihovi ovlašteni predstavnici.
			4. Prilikom otvaranja ponuda prisutnim ponuđačima saopćava se:
1. naziv ponuđača;
2. ukupna cijena ili trošak naveden u ponudi;
3. popust naveden u ponudi koji mora biti posebno iskazan; ako popust nije posebno iskazan, smatra se da nije ni ponuđen;
4. elementi ponude koji se vrednuju po podkriterijima u okviru kriterija ekonomski najpovoljnije ponude.
	* + 1. Rezultati postupka javnog otvaranja ponuda unose se u zapisnik koji pored elemenata iz stava (4) ovog člana, sadrži i podatke o:
			2. ugovornom organu,
			3. vrsti ugovora,
			4. članovima komisije za nabavke,
			5. predstavnicima ponuđača prisutnih na javnom otvaranju ponuda,
			6. drugim osobama prisutnim na javnom otvaranju ponuda,
			7. spisak blagovremeno pristiglih ponuda,
			8. datum i mjesto otvaranja ponuda,
			9. ostalim saopštenim informacijama i eventualnima primjedbama,
			10. Zapisnik o otvaranju ponuda potpisuje predsjedavajući komisije za nabavke.
			11. Kopija zapisnika o otvaranju ponuda dostavlja se svim ponuđačima odmah ili najkasnije u roku od tri dana od dana otvaranja ponuda, uključujući i one ponuđače čiji predstavnici nisu prisustovali otvaranju ponuda. Uz zapisnik o otvaranju ponuda dostavlja se i zapisnik o prijemu ponuda.
			12. Postupak provjere kvalifikacije kandidata, odnosno ponuđača i ocjena ponuda provode se na zatvorenim sjednicama komisije za nabavke.
			13. U slučaju elektronskog postupka, putem informacionog sistema e-Nabavke se vrši automatsko otvaranje ponuda, istovremeno sa istekom roka za otvaranje ponuda. Podaci iz stava (4) ovog člana su dostupni na javnom dijelu informacionog sistema e-Nabavke momentom otvaranja ponuda.
			14. U slučaju elektronskog postupka, zapisnik o otvaranju ponuda i zapisnik o prijemu ponuda dostupni su ugovornom organu i svim ponuđačima koji su dostavili ponude momentom otvaranja ponuda u informacionom sistemu e-Nabavke.
			15. U slučaju elektronskog postupka, zapisnik o otvaranju ponuda pored podataka iz stava (4) ovog člana sadrži i slijedeće podatke:
			16. ugovornom organu,
			17. vrsti ugovora,
			18. spisak blagovremeno pristiglih ponuda,
			19. datum i vrijeme otvaranja ponuda.
			20. U slučaju elektronskog postupka, postupak provjere kvalifikacije kandidata, odnosno ponuđača i ocjena ponuda provode se putem informacionog sistema e-Nabavke.

Član 92.

(Kriterij za dodjelu ugovora)

* 1. Kriterij za dodjelu ugovora u postupcima javne nabavke je ekonomski najpovoljnija ponuda.
	2. Ekonomski najpovoljnija ponuda utvrđuje se na osnovu cijene ili troška, primjenom pristupa isplativosti, kao što je trošak životnog vijeka, te može uključivati najbolji omjer između cijene i kvalitete, koji se ocjenjuje na temelju kriterija, uključujući kvalitativne, okolišne ili društvene karakteristike, povezanih s predmetom nabavke.
	3. Kriteriji iz stava (2) ovoga člana mogu uključivati:
		+ 1. kvalitet, uključujući tehničku vrijednost, estetske i funkcionalne karakteristike, pristupačnost, rješenje za sve korisnike, društvene, okolišne i inovativne karakteristike, te trgovanje i uslove trgovanja,
			2. organizaciju, kvalifikacije i iskustvo osoblja angažiranog na izvršenju određenog ugovora, ako kvalitet angažovanog osoblja može značajno uticati na nivo uspješnosti izvršenja ugovora, ili
			3. usluge nakon prodaje i tehničku pomoć, uslove isporuke, kao što su proces isporuke, rok isporuke ili rok izvršenja.
	4. Ako je cijena određene robe ili usluge propisana određenim zakonom ili drugim propisom, ugovorni organ ne smije u postupcima javne nabavke koristiti cijenu kao kriterij za dodjelu ugovora.
	5. Kriteriji za dodjelu ugovora ne smiju biti diskriminirajući, moraju biti povezani s predmetom nabavke, te moraju omogućiti pravičnu i aktivnu konkurenciju.
	6. Smatra se da su kriteriji za dodjelu ugovora povezani s predmetom nabavke ako se odnose na robe, usluge ili radove koji će se pružati u okviru tog ugovora u bilo kojem pogledu i u bilo kojoj fazi njihovog životnog vijeka, uključujući faktore obuhvaćene u:
		+ 1. određenom postupku proizvodnje, izvedbe ili trgovine tim robama, uslugama ili radovima, ili
			2. određenom postupku za drugu fazu njihovog životnog vijeka.
	7. Ugovorni organ je u tenderskoj dokumentaciji obavezan svakom podkriteriju u okviru kriterija ekonomski najpovoljnija ponuda dodijeliti relativno učešće, od najvažnijeg prema manje važnom i utvrditi prezicnu metodologiju vrednovanja, osim kada se dodjela ugovora utvrđuje samo na osnovu cijene.

Član 93.

(Trošak životnog vijeka)

* 1. Trošak životnog vijeka roba, usluge ili radova obuhvata sve ili dio slijedećih troškova:
	2. troškove koje snosi ugovorni organ ili drugi korisnici kao što su:
1. troškovi nabavke,
2. troškovi upotrebe, kao što je potrošnja energije i drugih resursa,
3. troškovi održavanja,
4. troškovi zbrinjavanja, kao što su troškovi prikupljanja i recikliranja.
5. troškove uticaja roba, usluga ili radova tokom njihovog životnog vijeka na okoliš, ako se može odrediti i provjeriti njihova novčana vrijednost, a koji mogu uključivati troškove emisije stakleničkih gasova, emisije drugih zagađivača i druge troškove ublažavanja klimatskih promjena.
6. Ako ugovorni organ koristi trošak životnog vijeka kao kriterij za dodjelu ugovora, dužan je u tenderskoj dokumentaciji navesti podatke koje ponuđač treba dostaviti, te metodu koju će koristiti za određivanje troškova životnog vijeka na temelju tih podataka.
7. Metoda iz stava (2) ovog člana koja se koristi za ocjenu troškova iz stava (1) tačka b) ovog člana mora kumulativno ispuniti slijedeće uslove:
8. temeljiti se na objektivno provjerljivim i nediskriminirajućim kriterijima, te posebice, ako nije utvrđena za višekratnu ili trajnu upotrebu, ne smije neopravdano davati prednost ili stavljati u nepovoljniji položaj određene privredne subjekte,
9. biti dostupna svim zainteresovanim stranama,
10. tražene podatke mogu, uz razuman napor, dostaviti prosječno pažljivi privredni subjekti, uključujući privredne subjekte iz trećih zemalja koje su stranke Sporazuma o javnoj nabavci (GPA) ili drugih međunarodnih sporazuma koji obavezuju Europsku uniju.
11. Ugovorni organ je dužan primijeniti zajedničku metodu za izračun troškova životnog vijeka ako je obavezna primjena takve metode propisana posebnim propisima.

Član 94.
(Ocjena ponuda)

* 1. Ugovorni organ ocjenjuje ponude koje su podnijeli kvalificirani ponuđači, primjenjujući kriterij za dodjelu ugovora utvrđen u tenderskoj dokumentaciji.
	2. Nakon ocjene ponuda, ugovorni organ dužan je sačiniti zapisnik o ocjeni ponuda koji sadrži najmanje sljedeće podatke:
1. naziv ugovornog organa;
2. predmet javne nabavke;
3. naziv ponuđača čije su ponude odbijene i razloge za njihovo odbijanje;
4. dodjelu bodova po potkriterijima za ocjenu ponuda, prema metodologiji utvrđenoj u tenderskoj dokumentaciji;
5. rang-listu ocijenjenih ponuda, počev od najuspješnije ka najmanje uspješnoj;
6. naziv ponuđača čija je ponuda ocijenjena najpovoljnijom;
7. vrijednost ugovora ili okvirnog sporazuma.
	1. U otvorenom i ograničenom postupku, pregovori između ugovornog organa i ponuđača nisu dopušteni.
	2. U slučaju elektronskog postupka, zapisnik o ocjeni ponuda je dostupan putem informacionog sistema e-Nabavke ugovornom organu i svim ponuđačima koji su dostavili ponude, istovremeno s donošenjem odluke o izboru ili odluke o poništenju.

Član 95.
(Neprirodno niska ponuđena cijena)

* 1. Ako ugovorni organ ocijeni da je ponuđena cijena neprirodno niska, pismeno će od ponuđača zahtijevati da obrazloži ponuđenu cijenu. Ako ponuđač ugovornom organu ne ponudi osnovano obrazloženje, koje može, između ostalog, sadržavati i poređenje s cijenama na tržištu, ugovorni organ odbacit će ponudu.
	2. Ponuđač je dužan pismeno dostaviti detaljne informacije o relevantnim sastavnim elementima ponude, uključujući elemente cijene, odnosno razloge ponuđene cijene. Ugovorni organ razmatra objašnjenja koja se na primjeren način mogu odnositi na:
1. ekonomičnost proizvodnog procesa, pruženih usluga ili građevinske metode;
2. izabrana tehnička rješenja i/ili izuzetno pogodne uslove koje ponuđač ima za dostavu robe ili usluga ili za izvođenje radova;
3. originalnost robe, usluga ili radova koje je ponuđač ponudio;
4. usklađenost s važećim odredbama koje se odnose na radnu zaštitu i uslove rada na mjestu gdje se isporučuje roba, pruža usluga ili izvodi rad;
5. ispunjavanje primjenjivih obaveza u oblasti prava okoliša, socijalnog i radnog prava;
6. mogućnost da ponuđač prima državnu pomoć.
	1. Ako ugovorni organ utvrdi da je ponuda neprirodno niska zato što ponuđač prima državnu pomoć, ponuda može biti odbačena samo ako ponuđač nije u mogućnosti dokazati, u razumnom roku koji je odredio ugovorni organ, da je državna pomoć dodijeljena u skladu s važećim zakonom.
	2. U slučaju elektronskog postupka, komunikacija po pitanju neprirodno niske cijene odvija se putem informacionog sistema e-Nabavke.

Član 96.

(Razlozi za odbacivanje zahtjeva za učešće ili ponude)

* 1. Ugovorni organ odbacuje zahtjev za učešće ili ponudu ako kandidat/ponuđač nije dostavio tražene dokaze ili je dostavio nepotpune dokaze ili je lažno predstavio informacije koje su dokaz ispunjavanja uslova iz čl. 72. do 78. ovog zakona;
	2. Zahtjev za učešće, odnosno ponuda kandidata/ponuđača ili grupe kandidata/ponuđača bit će odbačena u slučajevima iz člana 79. ovog zakona.
	3. Ugovorni organ može pozvati kandidate/ponuđače da u roku od tri dana pojasne dokumente koje su dostavili u skladu s čl. 72. do 78. ovog zakona ili da dostave originalne dokumente radi poređenja s kopijom koja je dostavljena uz ponudu, a s ciljem otklanjanja formalnog nedostatka dokumenata.
	4. Ugovorni organ dužan je odbaciti zahtjev za učešće ili ponudu i u sljedećim slučajevima kad:
1. ponuđač u svojoj ponudi ne navede cijenu, nego samo navede da će ponuditi cijenu koja je za određeni postotak ili vrijednost niža od ponude s najnižom cijenom, ili ponudu u kojoj cijena nije iskazana u ukupnom iznosu, u skladu sa zahtjevima iz tenderske dokumentacije;
2. se uz ponudu zahtijeva garancija za ozbiljnost ponude, a ona nije dostavljena uz ponudu;
3. nije otklonjen nedostatak iz stava (3) ovog člana;
4. se ponuda odnosi na više lotova nego što je ugovorni organ dopustio tenderskom dokumentacijom i obavještenjem o nabavci;
5. je u ponudi data alternativna ponuda, a ona nije dopuštena;
6. u ponudi pisanim objašnjenjem ponuđača nije otklonjen nedostatak ili nejasnoća;
7. za ponudu ponuđač nije pisanim putem prihvatio ispravku računske greške;
8. ponuda nije potpuna i ne ispunjava zahtjeve iz tenderske dokumentacije;
9. i u drugim opravdanim slučajevima.

Odjeljak B. Ishod postupka javne nabavke

Član 97.

(Prestanak postupka javne nabavke)

1. Postupak javne nabavke može se okončati:
2. zaključenjem ugovora o javnoj nabavci ili okvirnog sporazuma, ili
3. poništenjem postupka javne nabavke.
4. Ugovorni organ obavezan je poništiti postupak javne nabavke u slučaju da:
5. nije dostavljena nijedna ponuda u određenom krajnjem roku;
6. nije dostavljen nijedan zahtjev ili nijedan kvalifikovan zahtjev za učešće u ograničenom postupku, u pregovaračkom postupku sa ili bez objave obavještenja ili u takmičarskom dijalogu;
7. nije dostavljen broj ponuda određen u članu 55. stav (4) ovog zakona, ako je bilo predviđeno zaključenje okvirnog sporazuma;
8. nijedna od primljenih ponuda nije prihvatljiva;
9. je cijena najpovoljnije ponude veća od procijenjene vrijednosti nabavke, osim ako ugovorni organ ima ili će imati osigurana sredstva.
10. Ugovorni organ može otkazati postupak javne nabavke samo zbog dokazanih razloga koji su izvan kontrole ugovornog organa i koji se nisu mogli predvidjeti u vrijeme pokretanja postupka javne nabavke.

Član 98.

(Odluka o izboru i odluka o poništenju)

* 1. Ugovorni organ donosi odluku o izboru najpovoljnijeg ponuđača ili odluku o poništenju postupka nabavke u roku koji je određen u tenderskoj dokumentaciji kao rok važenja ponude, a najkasnije u roku od sedam dana od dana isteka važenja ponude, odnosno u produženom periodu roka važenja ponuda, u skladu s članom 88. stav (2) ovog zakona.
	2. Odluke iz ovog člana dostavljaju se kandidatima/ponuđačima u roku od tri dana, a najkasnije u roku od sedam dana od dana donošenja odluke, i to: elektronskim sredstvom ili putem pošte ili neposredno.
	3. Odluka o izboru sadrži: podatke o ugovornom organu, broj i datum donošenja odluke, podatke o javnom oglašavanju, vrstu postupka nabavke, broj zaprimljenih ponuda, naziv i podatke o izabranom ponuđaču, detaljno obrazloženje razloga za izbor, pouka o pravnom lijeku, navode o trajanju perioda mirovanja, potpis ovlaštenog lica i pečat ugovornog organa.
	4. Odluka o poništenju postupka nabavke sadrži: podatke o ugovornom organu, broj i datum donošenja odluke, podatke o javnom oglašavanju, vrstu postupka nabavke, zakonski osnov za poništenje postupka nabavke, detaljno obrazloženje poništenja, pouka o pravnom lijeku, potpis ovlaštenog lica i pečat ugovornog organa.
	5. Odluku o rezultatu pretkvalifikacije kandidata u postupku koji se sastoji od dvije ili više faza ugovorni organ donosi nakon okončanja faze pretkvalifikacije. Ova odluka sadrži: podatke o ugovornom organu, broj i datum donošenja odluke, podatke o javnom oglašavanju, vrstu postupka nabavke, broj zaprimljenih zahtjeva za učešće, naziv i podatke o kvalificiranim kandidatima, podatke i obrazloženje o nekvalificiranim kandidatima, pouku o pravnom lijeku, potpis ovlaštenog lica i pečat ugovornog organa.
	6. Odluke iz st. (3) i (4) ovog člana ugovorni organ objavljuje na javnom dijelu informacionog sistema e-Nabavke i to istovremeno s upućivanjem odluka ponuđačima koji su učestvovali u postupku javne nabavke.
	7. U slučaju elektronskog postupka, odluke iz st. (3) do (5) ovog člana donose se putem informacionog sistema e-Nabavke.
	8. U slučaju elektronskog postupka, odluke iz st. (3) i (4) se objavljuju na javnom dijelu informacionog sistema e-Nabavke, istovremeno s donošenjem istih.
	9. U slučaju elektronskog postupka, odluke iz st. (3) do (5) ovog člana kreiraju se putem informacionog sistema e-Nabavke i pravno su valjane bez potpisa i pečata.

Član 99.
(Obavještavanje kandidata i ponuđača o rezultatima)

1. Ugovorni organ dužan je u roku od tri dana, a najkasnije u roku od sedam dana od dana donošenja odluke, pismeno obavijestiti kandidate/ponuđače koji su blagovremeno podnijeli zahtjeve ili ponude o odlukama koje su donesene u pogledu pretkvalifikacije, ocjene ponuda ili poništenja postupka.
2. Ugovorni organ dužan je uz obavještenje o rezultatima postupka dostaviti i odgovarajuću odluku iz člana 98. ovog zakona i zapisnik o ocjeni ponuda iz člana 94. stav (2) ovog zakona.
3. U slučaju elektronskog postupka, obavještavanje kandidata i ponuđača o rezutltatima se odvija putem informacionog sistema e-Nabavke, putem sistemske notifikacije iz člana 2. ovog zakona.

Član 100.
(Ugovori)

* 1. Ugovorni organ dostavlja na potpis izabranom ponuđaču prijedlog ugovora, i to nakon isteka roka od 15 dana, računajući od dana kada su svi ponuđači obaviješteni o izboru najpovoljnije ponude. Izabrani ponuđač prihvata prijedlog ugovora i zaključuje ugovor.
	2. Ugovor o javnoj nabavci zaključuje se u skladu sa zakonima o obligacionim odnosima u Bosni i Hercegovini. Ugovori koji se dodjeljuju u otvorenom postupku, ograničenom postupku, pregovaračkom postupku sa objavom ili bez objave obavještenja, konkursu za izradu idejnog rješenja, takmičarskom dijalogu ili partnerstvu za inovacije, izuzev ugovora iz člana 44. stav (1) tačka c) ovog zakona, ne mogu se zaključiti u periodu od 15 dana od dana kada su ponuđači obaviješteni o ishodu postupka nabavke.
	3. Ugovorni organ dostavlja prijedlog ugovora onom ponuđaču čija je ponuda po rang-listi odmah nakon ponude najuspješnijeg ponuđača, u slučaju da najuspješniji ponuđač:
	4. propusti dostaviti originale ili ovjerene kopije dokumentacije iz čl. 72. i 74. ovog zakona, ne starije od tri mjeseca od dana dostavljanja ponude ili zahtjeva za učešće, u roku koji odredi ugovorni organ; ili
	5. propusti dostaviti dokumentaciju koja je bila uslov za potpisivanje ugovora, a koju je bio dužan pribaviti u skladu s propisima u Bosni i Hercegovini; ili
	6. u pisanoj formi odbije dodjelu ugovora; ili
	7. propusti dostaviti garanciju za izvršenje ugovora u skladu sa uslovima iz tenderske dokumentacije i u roku koji mu je odredio ugovorni organ; ili
	8. propusti potpisati ugovor o nabavci u roku koji mu je odredio ugovorni organ; ili
	9. odbije zaključiti ugovor pod uslovima navedenim u tenderskoj dokumentaciji i ponudi koju je dostavio,
	10. Ako izabrani ponuđač ne dostavi garanciju za izvršenje ugovora u ostavljenom roku, nakon zaključivanja ugovora, zaključeni ugovor smatra se apsolutno ništavim.
	11. Prilikom dodjele ugovora o nabavci, cijena navedena u najpovoljnijoj ponudi kao i uslovi utvrđeni u tenderskoj dokumentaciji ne mogu se mijenjati. Izuzetno, ako se u tenderskoj dokumentaciji predviđa odredba o promjenjivosti cijena s objektivno utvrđenim pravilima o promjenjivosti cijene, takva odredba unosi se u ugovor o javnoj nabavci.
	12. Ugovorni organ u ugovoru obavezno postavlja uslov da ponuđač kojem je dodijeljen ugovor o javnoj nabavci nema pravo angažovati, u svrhu izvršenja ugovora o javnoj nabavci, fizička ili pravna lica koja su učestvovala u pripremi tenderske dokumentacije ili su bila u svojstvu člana ili stručnog lica koje je angažirala Komisija za nabavke, najmanje šest mjeseci po zaključenju ugovora, odnosno od početka realizacije ugovora.

Odjeljak C. Izmjene ugovora o javnoj nabavi i okvirnog sporazuma tokom njegova trajanja

Član 101.

(Izmjena ugovora predviđena prvobitnom tenderskom dokumentacijom)

Ugovorni organ smije izmijeniti ugovor o javnoj nabavci tokom njegova trajanja bez provođenja novog postupka javne nabavke, ako su izmjene, bez obzira na njihovu novčanu vrijednost, predviđene u prvobitnoj tenderskoj dokumentaciji putem jasnih, preciznih i nedvosmislenih revizijskih klauzula, koje mogu uključivati klauzule o izmjeni cijene, ili opcija. U tim klauzulama navodi se opseg i priroda mogućih izmjena ili opcija kao i uslovi u kojima se mogu upotrijebiti. Njima se ne predviđaju izmjene ili opcije koje bi izmijenile ukupnu prirodu ugovora ili okvirnog sporazuma.

Član 102.

(Izmjena ugovora usljed nepredviđenih okolnosti)

* 1. Ugovor o javnoj nabavci može se izmijeniti tokom njegovog trajanja bez provođenja novog postupka javne nabavke ako su kumulativno ispunjeni slijedeći uslovi:
1. do potrebe za izmjenom došlo je zbog okolnosti koje pažljiv i savjestan ugovorni organ nije mogao predvidjeti;
2. izmjenom se ne mijenja cjelokupna priroda ugovora;
3. svako povećanje cijene nije veće od 50% vrijednosti prvobitnog ugovora i ne može imati za cilj izbjegavanje primjene ovog zakona.
	1. Izmjena ugovora u smislu stava (1) ovog člana nije moguća ako je riječ o povećanju cijena do 5% vrijednosti prvobitnog ugovora robe i usluga, odnosno do 10% vrijednosti prvobitnog ugovora o javnoj nabavci radova.
	2. Izmjena cijena može se zahtijevati samo za razliku u cijeni koja prelazi 5% odnosno 10%, osim ako je do povećanja cijena došlo poslije dobavljačevog dolaska u docnju.
	3. Ako je učinjeno nekoliko uzastopnih izmjena, ograničenje iz stava (1) tačka c) ovog člana procjenjuje se na osnovu neto kumulativne vrijednosti svih uzastopnih izmjena.
	4. Ugovorni organ obavezan je, u pogledu izmjene ugovora na osnovu ovog člana, postupiti u skladu s članom 107. st. (2) i (3) ovog zakona.
	5. Ako ugovor sadrži odredbu o indeksaciji cijene (odredba o promjenjivosti cijene s objektivno utvrđenim pravilima o promjenjivosti cijene), referentna vrijednost za izračun maksimalnog povećanja cijene je ažurirana cijena prvobitnog ugovora u trenutku izmjene.
	6. U procesu izmjene ugovora ugovorni organ mora osigurati dokaze, u pisanoj formi, koji potvrđuju postojanje činjenica i okolnosti iz stava (1) ovog člana, na osnovu kojih je izvršena izmjena ugovora.
	7. Odredbe st. od (3) do (9) ovog člana na odgovarajući način primjenjuju se i na izmjene okvirnog sporazuma tokom njegovog trajanja.

Član 103.

(Nabavka dodatnih roba, usluga ili radova)

* 1. Ugovorni organ smije izmijeniti ugovor o javnoj nabavci tokom njegova trajanja bez provođenja novog postupka javne nabavke radi nabavke dodatnih roba, usluga ili radova od dobavljača sa kojim je zaključen osnovni ugovor, koji su se pokazali potrebnim, a nisu bili uključeni u prvobitno zaključeni ugovor, ako promjena dobavljača:
	2. nije moguća zbog ekonomskih ili tehničkih razloga, kao što su zahtjevi za međuzamjenjivošću i interoperabilnošću s postojećom opremom, uslugama ili instalacijama koje se nabavljaju u okviru prvobitne nabavke; i
	3. bi prouzrokovala značajne poteškoće ili znatno udvostručila troškove za ugovorni organ.
1. Svako povećanje cijene iz stava (1) ovog člana ne smije biti veće od 50 % vrijednosti prvobitnog ugovora.
2. Ako je učinjeno nekoliko uzastopnih izmjena, ograničenje iz stava (2) ovog člana procjenjuje se na temelju neto kumulativne vrijednosti svih uzastopnih izmjena. Takve uzastopne izmjene ne smiju imati za cilj izbjegavanje primjene ovog zakona.

Član 104.

(Zamjena prvobitnog dobavljača)

Ugovorni organ smije izmijeniti ugovor o javnoj nabavci tokom njegova trajanja bez provođenja novog postupka javne nabavke s ciljem zamjene prvobitnog dobavljača sa novim dobavljačem koje je posljedica općeg ili djelomičnog pravnog sljedništva prvobitnog dobavljača, nakon restrukturiranja, uključujući preuzimanje, spajanje, sticanje ili insolventnost, od strane drugog privrednog subjekta koji ispunjava prvobitno utvrđene kriterije za kvalifikaciju, pod uslovom da to ne predstavlja drugu značajnu izmjenu ugovora, te da nema za cilj izbjegavanje primjene ovoga zakona.

Član 105.

(Zabrana izmjene ugovora)

1. Ugovorni organ ne smije izmijeniti ugovor o javnoj nabavci tokom njegova trajanja bez provođenja novog postupka javne nabavke ako bi njegovom izmjenom, ugovor postao značajno različit po svojoj prirodi od prvobitno zaključenog ugovora.
2. Ugovor se smatra značajno različitim ako je ispunjen jedan ili više slijedećih uslova:
	1. izmjenom se unose uslovi koji bi, da su bili dio prvobitnog postupka nabavke, dopustili prihvaćanje drugih ponuđača od onih koji su prvobitno odabrani ili prihvaćanje ponude različite od ponude koja je prvobitno prihvaćena ili privlačenje novih ponuđača u postupak javne nabavke;
	2. izmjenom se mijenja ekonomska ravnoteža ugovora u korist ugovornih strana na način koji nije predviđen prvobitnim ugovorom;
	3. izmjenom se značajno povećava opseg ugovora.

Član 106.

(Raskid ugovora)

Ugovorni organ obavezan je raskinuti ugovor o javnoj nabavci tokom njegovog trajanja:

* 1. ako bi ga trebalo značajno izmijeniti, što bi zahtijevalo novi postupak nabavke;
	2. ako se ugovor nije trebao dodijeliti dobavljaču zbog ozbiljne povrede odredbi ovoga zakona, a koja je utvrđena rješenjem URŽ-a ili presudom Suda BiH.

Član 107.

(Podugovaranje)

1. Ugovorni organ ne može zabraniti podugovaranje, ali može tražiti od ponuđača da se izjasni da li namjerava dio ugovora podugovaranjem prenijeti na treće strane.
2. Ako se ponuđač izjasni da namjerava dio ugovora podugovaranjem prenijeti na treće strane, ugovorni organ dužan je u ugovor o javnoj nabavci unijeti tu odredbu kao osnov za zaključivanje podugovora između izabranog ponuđača i podugovarača.
3. Ponuđač kojem je dodijeljen ugovor neće sklapati podugovor ni o jednom bitnom dijelu ugovora bez prethodnog pismenog odobrenja ugovornog organa. Elementi ugovora koji se podugovaraju i identitet podugovarača obavezno se saopćavaju ugovornom organu blagovremeno, prije sklapanja podugovora.
4. Ugovorni organ može izvršiti provjeru kvalifikacija podugovarača u skladu s članom 71. ovog zakona i obavijestiti dobavljača o svojoj odluci najkasnije u roku od 15 dana od dana prijema obavještenja o podugovaraču.
5. U slučaju odbijanja podugovarača, ugovorni organ dužan je navesti objektivne razloge odbijanja i od ponuđača zatražiti zamjenu tog podugovarača u primjerenom roku.
6. Ugovorni organ može primijeniti odredbu stava (4) ovog člana i na podugovarače podugovarača ili na subjekte koji se nalaze niže u podugovornom lancu, ako je tako odredio u tenderskoj dokumentaciji, te u tom slučaju na odgovarajući način primjenjuje odredbe ovoga člana.
7. Nakon što ugovorni organ odobri podugovaranje, u skladu sa stavom (3) ovog člana, dobavljač kojem je dodijeljen ugovor dužan je prije početka realizacije podugovora dostaviti ugovornom organu podugovor zaključen s podugovaračem, kao osnov za neposredno plaćanje podugovaraču, i koji kao obavezne elemente mora sadržavati sljedeće:
8. robu, usluge ili radove koje će isporučiti, pružiti ili izvesti podugovarač;
9. predmet, količinu, vrijednost, mjesto i rok isporuke robe, pružanja usluga ili izvođenja radova;
10. podatke o podugovaraču, i to: naziv podugovarača, sjedište, JIB/IDB, broj transakcijskog računa i naziv banke kod koje se vodi.
11. Dobavljač kojem je dodijeljen ugovor snosi punu odgovornost za realizaciju ugovora.

Odjeljak D. Obaveze ugovornog organa po završenom postupku

Član 108.
(Obavještenje o dodjeli ugovora i obavještenje o poništenju postupka)

* + 1. Ugovorni organ dužan je za otvoreni postupak, ograničeni postupak, pregovarački postupak s objavom ili bez objave obavještenja, konkurs za izradu idejnog rješenja, takmičarski dijalog, partnerstvo za inovacije ili konkurentski zahtjev za dostavljanje ponuda objaviti obavještenje o dodjeli ugovora na osnovu rezultata postupka dodjele ugovora, najkasnije u roku od 30 dana od dana zaključivanja ugovora ili okvirnog sporazuma.
		2. U slučaju dodjele ugovora iz čl. 127. do 129. ovog zakona, ugovora zaključenih na osnovu okvirnih sporazuma, kao i ugovora proisteklih iz dinamičkog sistema kupovine, ugovorni organ objavljuje obavještenje o dodjeli svih ugovora u toku jedne godine, i to najkasnije 30 dana od isteka kalendarske godine.
		3. Ugovorni organ dužan je za otvoreni postupak, ograničeni postupak, pregovarački postupak s objavom ili bez objave obavještenja, konkurs za izradu idejnog rješenja, takmičarski dijalog, partnerstvo za inovacije ili konkurentski zahtjev za dostavljanje ponuda objaviti obavještenje o poništenju postupka najkasnije u roku od 30 dana od dana poništenja.
		4. Obavještenja iz ovog člana sadrže informacije koje Agencija utvrđuje podzakonskim aktom.

Član 109.
(Izvještaj o postupku javne nabavke i objava ugovora)

* 1. Ugovorni organ na javnom dijelu informacionog sistema e-Nabavke objavljuje izvještaj o provedenom postupku direktnog sporazuma, te izvještaje u slučaju dodjele ugovora iz čl. 23. do 28., 120. do 122., 127. i 128. ovog zakona, u roku od 30 dana od dana izdavanja računa, odnosno zaključenja ugovora.
	2. Ugovorni organ najkasnije u roku od 30 dana od dana zaključenja ugovora, odnosno nastale izmjene, objavljuje osnovne elemente ugovora za sve postupke javne nabavke, kao i sve izmjene ugovora do kojih dođe u toku realizacije ugovora na javnom dijelu informacionog sistema e-Nabavke.
	3. Objavom iz stava (2) ovog člana, na javnom dijelu informacionog sistema e-Nabavke dostupni su slijedeći podaci:
1. opis i oznaku po JRJN;
2. vrstu postupka i broj obavještenja o dodjeli ugovora sa javnog dijela informacionog sistema e-Nabavke, za postupke javne nabavke za koje postoji obaveza objave obavještenja o dodjeli ugovora;
3. podatke o dobavljaču/dobavljačima u okvirnom sporazumu (naziv, ID broj, mjesto);
4. osnovne elemente ugovora/okvirnog sporazuma (vrijednost, period trajanja/rok izvršenja, rok plaćanja, garantni period i dr);
5. opis izmjene osnovnih elemenata ugovora s datumom izmjene;
6. ostatak vrijednosti ugovora nakon učinjene izmjene/ostatak vrijednosti okvirnog sporazuma (nakon zaključenog pojedinačnog ugovora);
7. datum zaključenja ugovora;
8. datum potpune realizacije ugovora/okvirnog sporazuma i ukupna utrošena vrijednost;
9. datum raskida ugovora;
10. napomenu/obrazloženje (značajnije izmjene, raskid ugovora i sl).
	1. Uz objavu iz stava (2) ovog člana zakona, ugovorni organ objavljuje dokument okvirnog sporazuma/ugovora i sve izmjene do kojih dođe u toku realizacije okvirnog sporazuma/ugovora na javnog dijela informacionog sistema e-Nabavke, uz zaštitu povjerljivih informacija.

Član 110.
(Arhiviranje)

Zaključeni ugovori o nabavci, zahtjevi, ponude, tenderska dokumentacija i dokumenti koji se odnose na ispitivanje i ocjenjivanje zahtjeva i ponuda, kao i drugi dokumenti u vezi s nabavkom čuvaju se u skladu sa zakonima Bosne i Hercegovine koji se odnose na arhiviranje.

DIO ČETVRTI - POSEBNE ODREDBE ZA SEKTORSKE UGOVORNE ORGANE KOJI OBAVLJAJU DJELATNOST U OBLASTI VODOSNABDIJEVANJA, ENERGETIKE, PROMETA I POŠTANSKIH USLUGA

POGLAVLJE I. SEKTORSKI UGOVORNI ORGANI

Član 111.

(Oblast primjene)

* 1. Ovaj Dio zakona sadrži posebne odredbe koje primjenjuje sektorski ugovorni organ koji obavlja djelatnosti u oblasti vodosnabdijevanja, energetike, transporta i poštanskih usluga, te sektorski ugovorni organ kada zaključuje ugovore za potrebe djelatnosti u navedenim oblastima.
	2. Ako nije drukčije propisano ovim Dijelom zakona, sektorski ugovorni organ primjenjuje odgovarajuće odredbe drugih dijelova ovog zakona.

Član 112.

(Vodosnabdijevanje)

1. Djelatnosti u oblasti vodosnabdijevanja, u smislu ovog zakona, su:
	1. stavljanje na raspolaganje (pružanje) ili upravljanje nepokretnim (fiksnim) mrežama za javno snabdijevanje u vezi s proizvodnjom, prijevozom (transportom) ili distribucijom pitke vode;
	2. snabdijevanje (napajanje) tih mreža pitkom vodom.
2. Sektorski ugovorni organ primjenjuje odredbe ovog zakona za javne nabavke ili konkurse za projekte koje provodi, odnosno organizira za obavljanje djelatnosti iz stava (1) ovog člana i koji je:
3. povezan s projektima vodogradnje, te s projektima navodnjavanja ili odvodnjavanja (isušivanja) pod uslovom da količina vode koja će se koristiti za snabdijevanje pitkom vodom iznosi više od 20% od ukupne količine vode stavljene na raspolaganje takvim projektima, ili instalacijama za navodnjavanje ili odvodnjavanje (isušivanje); ili
4. povezan s odvodnjom ili pročišćavanjem otpadnih voda.
5. Snabdijevanje (napajanje) mreža pitkom vodom u svrhu javnog snabdijevanja od strane sektorskog ugovornog organa koji nije ugovorni organ iz člana 10. ovog zakona ne smatra se djelatnošću u smislu stava (1) ovog člana ako:
	* 1. taj sektorski ugovorni organ proizvodi pitku vodu za potrebe obavljanja djelatnosti koja nije djelatnost iz st. (1) i (2) ovog člana ili čl. 113. do 117. ovog zakona, te
		2. napajanje (snabdijevanje) javne mreže zavisi samo od vlastite potrošnje tog sektorskog ugovornog organa i ne iznosi više od 30% ukupne proizvodnje pitke vode u odnosu na prosjek prethodne tri godine, uključujući i tekuću godinu.

Član 113.

(Plin, toplotna i električna energija)

* 1. Djelatnosti u oblasti plina i toplotne energije na koje se primjenjuju odredbe ovog zakona su:
		1. stavljanje na raspolaganje (pružanje) ili upravljanje nepokretnim (fiksnim) mrežama za javnu uslugu u vezi s proizvodnjom, prijenosom i distribucijom plina i toplotne energije;
		2. snabdijevanje (napajanje) te mreže plinom ili toplotnom energijom.
1. Ako snabdijevanje (napajanje) mreža plinom ili toplotnom energijom u svrhu javne usluge obavlja subjekat koji nije ugovorni organ, to se ne smatra djelatnošću u smislu stava (1) ovog člana ako:
	* 1. proizvodnja plina ili toplotne energije od strane tog subjekata nastaje kao neizbježna posljedica obavljanja djelatnosti koja ne spada u djelatnosti iz st. (1) ili (3) ovog člana ili iz čl. 112. do 118. ovog zakona;
		2. je snabdijevanje javne mreže posljedica privrednog iskorištavanja napajanja i ako u odnosu na prosjek posljednje tri godine, uključujući i tekuću godinu, ne čini više od 20% prihoda subjekta.
2. Sektorski ugovorni organ obavezan je primijeniti odredbe ovog zakona, kada obavlja djelatnosti iz oblasti električne energije, i to ako:
	* 1. stavlja na raspolaganje (pružanje) ili upravljanje nepokretnim (fiksnim) mrežama za javnu uslugu u vezi s proizvodnjom, prijenosom i distribucijom električne energije;
		2. snabdijeva (napaja) tu mrežu električnom energijom.
3. Ako snabdijevanje (napajanje) mreža električnom energijom u svrhu javne usluge obavlja subjekat koji nije ugovorni organ, to se ne smatra djelatnošću u smislu odredbe stava (3) ovog člana ako:
	* 1. subjekat proizvodi električnu energiju zbog toga što je njena potrošnja potrebna u svrhu obavljanja neke djelatnosti koja nije djelatnost iz st. (1) ili (3) ovog člana ili iz čl. 112. do 118. ovog zakona; i
		2. napajanje (snabdijevanje) javne mreže zavisi samo od vlastite potrošnje tog subjekta i ne iznosi više od 30% ukupne proizvodnje energije, u odnosu na prosjek prethodne tri godine, uključujući i tekuću godinu.

Član 114.

 (Vađenje nafte i plina, te istraživanje ili vađenje uglja i ostalih čvrstih goriva)

Sektorski ugovorni organ obavezan je primjenjivati odredbe ovog zakona kada obavlja djelatnosti vađenja nafte i plina, te istraživanja ili vađenja uglja i ostalih čvrstih goriva, i to kada se obavljanje te djelatnosti odnosi na iskorištavanje geografskog područja u svrhu vađenja nafte i plina, te istraživanja ili vađenja uglja i ostalih čvrstih goriva.

Član 115.

(Transportne usluge)

* + 1. Djelatnosti u oblasti transporta, u smislu ovog zakona, su:
		2. kada se stavlja na raspolaganje (pružanje) ili upravljanje mrežom za usluge javnog prometa željeznicom, automatiziranim sistemima, tramvajem, trolejbusom ili žičarama;
		3. mreža na području transporta postoji ako se usluge u prometu obavljaju u skladu s uslovima, npr. za linije, transportne kapacitete, redove vožnje i slično, a koje je utvrdio nadležni organ.

Član 116.

(Zračne, pomorske i riječne luke)

Sektorski ugovorni organ koji obavlja djelatnosti zračnih, pomorskih i riječnih luka i koje se odnose na iskorištavanje geografskog područja u svrhu stavljanja na raspolaganje zračnih luka, pomorskih luka, riječnih luka ili drugih prometnih terminala, prijevoznicima u zračnom, pomorskom ili riječnom prijevozu, obavezan je primjenjivati ovaj zakon.

Član 117.

(Poštanske usluge)

* 1. Poštanske usluge ili druge usluge koje ne uključuju poštanske usluge su djelatnosti koje se obavljaju pod uslovima određenim ovim članom.
	2. Poštanske usluge, u smislu stava (1) ovog člana, jesu usluge prijema, carinjenja, razvrstavanja, prijenosa i uručenja poštanskih pošiljki. Te usluge obuhvataju:
	3. rezervirane poštanske usluge, a to su poštanske usluge koje u skladu sa zakonima o pošti obavlja jedino javni operater;
	4. poštanske usluge koje se obavljaju na slobodnom tržištu, u skladu s odredbama zakona o pošti.

(3) Poštanska pošiljka je pismovna pošiljka, poštanska i telegrafska uputnica i paket koji sadrži robu sa ili bez komercijalne vrijednosti, bez obzira na težinu, adresirana na određenog primaoca kojem pošiljku treba uručiti. Poštanska pošiljka, u smislu stava (2) ovog člana, odnosi se i na knjige, kataloge i štampu.

1. Druge usluge koje ne uključuju poštanske usluge jesu usluge koje se obavljaju u sljedećim oblastima, pod uslovom da te usluge obavlja subjekat koji obavlja poštanske usluge u smislu stava (2) ovog člana i pod uslovom da te usluge nisu direktno izložene tržišnoj konkurenciji, a to su:
	1. usluge upravljanja poštanskom službom (usluge i prije i poslije otpreme, kao što su usluge upravljanja urudžbenim uredom);
	2. usluge koje se odnose na pošiljke drugačije od onih pošiljki naznačenih u stavu (3) ovog člana (npr. neadresirane pošiljke, reklamne pošiljke, promotivne pošiljke i sl.);
	3. finansijske usluge.

Član 118.

(Nabavka koja se odnosi na više djelatnosti)

* 1. Ugovori koji obuhvaćaju nekoliko djelatnosti, mogu se dodijeliti kao zasebni ugovori za potrebe svake zasebne djelatnosti ili kao jedinstveni ugovor.
	2. Ako sektorski ugovorni organ odluči da dodijeli zasebne ugovore, pravni režim koji se primjenjuje na svaki od zasebnih ugovora određuje se na temelju karakteristika svake zasebne djelatnosti.
	3. Ako sektorski ugovorni organ odluči da dodijeli jedinstveni ugovor, primjenjuju se pravila koja se odnose na djelatnost za koju je on prvenstveno namijenjen.
	4. Ako se na jednu od djelatnosti primjenjuju odredbe ovog Dijela zakona, a na drugu djelatnost se primjenjuju odredbe Dijela trećeg ovog zakona te nije moguće objektivno utvrditi za koju je djelatnost ugovor prvenstveno namijenjen, ugovor se dodijeljuje u skladu s odredbama Dijela trećeg ovog zakona.
	5. Ako se na jednu od djelatnosti primjenjuju odredbe ovog Dijela zakona, a na drugu djelatnost se ne primjenjuju odredbe ni ovog Dijela, ni Dijela trećeg zakona te nije moguće objektivno utvrditi za koju je djelatnost ugovor prvenstveno namijenjen, ugovor se dodijeljuje u skladu s odredbama ovog Dijela zakona.
	6. Ako se na jednu od djelatnosti primjenjuju odredbe ovog Dijela zakona, a na drugu djelatnost se primjenjuju odredbe Poglavlja II. Dijela petog ovog zakona, primjenjuje se član 22. stav (7) ovog zakona.
	7. Odredbe ovog člana ne smiju se primjenjivati s ciljem izbjegavanja primjene odredbi ovog zakona.

Član 119.

(Sistem kvalifikacije)

* 1. Sistem kvalifikacije je sredstvo za formiranje i vođenje liste kandidata koji zadovoljavaju kvalifikacione kriterije i pravila tokom perioda trajanja sistema kvalifikacije, koji se koristi kao pretkvalifikaciona faza ograničenog postupka, pregovaračkog postupka s objavom obavještenja o nabavci, takmičarskog dijaloga ili partnerstava za inovacije.
	2. Sektorski ugovorni organ pokreće uspostavljanje sistema kvalifikacije donošenjem odluke u pisanoj formi koja obavezno sadrži:
	3. pravni osnov za uspostavljanje sistema kvalifikacije;
	4. robe, usluge i radove na koje će se sistem kvalifikacije primjenjivati;
	5. period trajanja sistema kvalifikacije.
	6. Sektorski ugovorni organ koji uspostavi ili vodi sistem kvalifikacije obavezan je u obavještenju o uspostavljanju sistema kvalifikacije i tenderskoj dokumentaciji navesti svrhu sistema kvalifikacije, kvalifikacijske kriterije i pravila, te osigurati da privredni subjekat u svakom trenutku može zahtijevati kvalifikaciju. Dokumentacija se zajedno sa obavještenjem o uspostavljanju sistema kvalifikacije objavljuje se na javnom dijelu informacionog sistema e-Nabavke. Obavještenje o uspostavljanju sistema kvalifikacije sadrži podatke koji se definiraju podzakonskim aktom koji donosi Agencija.
	7. Sistem kvalifikacije, može obuhvatati različite nivoe kvalifikacije, a vodi se na osnovu objektivnih kvalifikacijskih kriterija i pravila koje postavlja sektorski ugovorni organ. Kvalifikacijski kriteriji i pravila mogu se po potrebi ažurirati, uz poštivanje općih principa javnih nabavki. Sektorski ugovorni organ na javnom dijelu informacionog sistema e-Nabavke objavljuje ažuriranje kvalifikacijskih kriterija i pravila.
	8. Ukoliko kvalifikacijski kriteriji i pravila uključuju više od jednog nivoa kvalifikacije, sektorski ugovorni organ uključuje slijedeće podatke u dokumentaciju koja se odnosi na sistem kvalifikacije:
	9. broj nivoa kvalifikacije;
	10. slučajeve u kojima nivoi kvalifikacija mogu biti upotrijebljeni;
	11. kvalifikacione kriterije i pravila koji se koriste na različitim nivoima kvalifikacije.
	12. Kandidati koji se nisu kvalifikovali u početni nivo kvalifikacije, ne mogu se kvalifikovati u naredne nivoe kvalifikacije.
	13. Dokumentacija iz stava (3) ovog člana dostupna je svim zainteresiranim kandidatima na javnom dijelu sistema e-Nabavke za sve vrijeme trajanja sistema kvalifikacije.
	14. Kvalifikacijski kriteriji i pravila mogu obuhvatati uslove o finansijskoj i ekonomskoj i/ili tehničkoj i profesionalnoj sposobnosti. Sektorski ugovorni organ obavezan je predvidjeti kriterije i pravila kvalifikacije, kao i razloge isključenja.
	15. Ako kvalifikacijski kriteriji i pravila sadrže uslove finansijske i ekonomske i/ili tehničke i profesionalne sposobnosti, privredni subjekt se u svrhu dokaza zahtijevane sposobnosti može u datom slučaju osloniti na resurse drugih privrednih subjekata, nezavisno od pravnog odnosa između njega i tog privrednog subjekta. U tom slučaju on mora dokazati da tim resursima zaista i raspolaže sve vrijeme trajanja sistema kvalifikacije.
	16. Pod istim pretpostavkama kao i u stavu (9) ovog člana, grupa ponuđača može se osloniti na resurse svojih članova ili drugih privrednih subjekata.
	17. Prilikom uspostavljanja i vođenja sistema kvalifikacije sektorski ugovorni organ preduzima slijedeće:
1. donosi odluku o uspostavljanju i vođenju sistema kvalifikacije;
2. priprema dokumentaciju koja se odnosi na sistem kvalifikacije;
3. objavljuje obavještenje o uspostavljanju sistema kvalifikacije, istovremeno sa dokumentacijom koja se odnosi na sistem kvalifikacije na javnom dijelu informacionog sistema e-Nabavke;
4. obavještava kandidata u pisanoj formi o odluci koju je donio o kvalifikaciji kandidata;
5. formira i vodi listu kandidata koje poziva za učešće u postupku javne nabavke kada ima potrebu za robama, uslugama ili radovima koji su predmet sistema kvalifikacije;
6. ažurira listu kandidata tokom perioda trajanja sistema kvalifikacije na način da dodaje kandidate koji su se u međuvremenu kvalifikovali, odnosno da briše kandidate koji su u međuvremenu izgubili kvalifikaciju.
	1. Sektorski ugovorni organ imenuje ovlaštenu osobu za provođenje aktivnosti iz stava (11) ovog člana. Sektorski ugovorni organ aktivnosti iz tač. b) i d) stava (11) ovog člana komisiji za nabavke u skladu sa članom 33. ovog zakona.
	2. Sektorski ugovorni organ dužan je u roku od 15 dana od dana podnošenja zahtjeva za kvalifikaciju obavijestiti o odluci koju je donio o kvalifikaciji podnosioca zahtjeva. Razlozi za negativnu odluku o kvalifikaciji se moraju zasnivati na kvalifikacijskim kriterijima i pravilima koje je uspostavio sektorski ugovorni organ.
	3. Kvalifikovani kandidati se uvrštavaju na listu, pri čemu je moguća daljnja podjela prema nivou kvalifikacije i predmetu nabavke, za koji su pojedini podnosioci zahtjeva kvalificirani.
	4. Sektorski ugovorni organ može privrednom subjektu osporiti priznanje kvalifikacije samo iz razloga koji se zasnivaju na kriterijima koje je utvrdio sektorski ugovorni organ u skladu sa ovim članom. Sektorski ugovorni organ osporava priznatu kvalifikaciju privrednom subjektu, o čemu ga obavještava u pismenoj formi, uz navođenje razloga, i to u roku ne kraćem od 15 dana od dana kada osporava kvalifikaciju.
	5. Ako se poziv na nadmetanje objavljuje uspostavljanjem sistema kvalifikacije, ponuđači, odnosno kandidati biraju se u ograničenom postupku javne nabavke ili u pregovaračkom postupku javne nabavke ili u takmičarskom dijalogu ili partnerstvu za inovacije između privrednih subjekata koji su se kvalificirali u okviru sistema kvalifikacije.
	6. Poziv za dostavu ponuda obavezno se upućuje svim kandidatima koji se nalaze na listi kvalifikovanih kandidata i može biti upućen najranije 30 dana nakon dana slanja na objavu obavještenja iz stava (3) ovog člana.
	7. Ugovorni organ će donijeti odluku o pokretanju ograničenog postupka ili pregovaračkog postupka s objavom obavještenja o nabavci ili takmičarskog dijaloga ili partnerstva za inovacije u skladu sa članom 41. ovog zakona.
	8. U slučaju ograničenog postupka, nakon poziva za dostavu ponuda primjenjivat će se aktivnosti iz člana 49. stav (2) od tačke e) do tačke j) Zakona.
	9. U slučaju pregovaračkog postupka s objavom obavještenja o nabavci, nakon poziva za dostavu ponuda, primjenjivati će se aktivnosti iz člana 50. stav (1) od tačke d) do tačke j) Zakona.
	10. U slučaju takmičarskog dijaloga ili partnerstva za inovacije primjenjivati će se odgovarajuće aktivnosti nakon poziva za dostavu rješenja, odnosno ponuda.

POGLAVLJE II. IZUZEĆA ZA SEKTORSKE UGOVORNE ORGANE

Član 120.

(Izuzeća u svrhu daljnje prodaje ili davanje u zakup)

Sektorski ugovorni organ, osim izuzeća iz čl. 23. do 30. ovog zakona, izuzet je od primjene ovog zakona, i kada dodjeljuje ugovor za nabavku robe ili usluga za daljnju prodaju ili davanje u zakup trećim licima, pod uslovom da sektorskom ugovornom organu ne pripada posebno ili isključivo pravo na prodaju ili davanje u zakup predmeta takvih ugovora, te da i drugi subjekti mogu slobodno prodavati ili davati pod zakup pod istim uslovima kao i sektorski ugovorni organ ili sektorski ugovorni organi.

Član 121.

(Izuzeća u svrhu obavljanja sektorske djelatnosti u drugoj zemlji)

Odredbe ovog zakona se ne primjenjuju na ugovore koje sektorski ugovorni organ zaključi radi obavljanja sektorskih djelatnosti u drugoj zemlji u uslovima koji ne uključuju fizičku upotrebu mreže ili geografskog područja unutar Bosne i Hercegovine.

Član 122.

(Izuzeća za ugovore koji se dodjeljuju povezanom preduzeću, poslovnom partnerstvu ili sektorskom ugovornom organu koji je sastavni dio poslovnog partnerstva)

* + 1. Odredbe ovog zakona se ne primjenjuju ako ugovor o javnoj nabavci zaključuje:
1. sektorski ugovorni organ sa povezanim društvom, ili
2. poslovno udruženje sa društvom povezanim sa jednim od sektorskih ugovornih organa unutar poslovnog udruženja.
3. Povezano društvo je svako društvo čiji se godišnji izvještaj konsolidira sa izvještajem sektorskog ugovornog organa u skladu sa zahtjevima iz pozitivnih propisa o računovodstvu i reviziji u Bosni i Hercegovini, a u slučaju subjekata na koje se ne odnose Zakon o privrednim društvima Federacije Bosne i Hercegovine i Zakon o privrednim društvima Republike Srpske, svako društvo nad kojim sektorski ugovorni organ ima ili može imati neposredan ili posredan prevladavajući uticaj u smislu člana 13. stav (1) tačka b) ovog zakona, ili koje ima ili može imati prevladavajući uticaj na sektorski ugovorni organ, ili koje zajedno sa sektorskim ugovornim organom podliježe prevladavajućem uticaju drugog društva na osnovu vlasništva, finansijskog udjela ili na osnovu pravila koja vrijede za društvo.
4. Poslovno udružnje je udruženje osnovano isključivo od više sektorskih ugovornih organa u svrhu obavljanja djelatnosti u smislu čl. 112. do 118. ovog zakona, sa društvom povezanim sa jednim od tih sektorskih ugovornih organa.
5. Odredbe stava (1) ovog člana se primjenjuju:
	* + 1. na ugovor o nabavci usluga koje su potrebne za obavljanje djelatnosti definisanih čl. 112. do 118. ovog zakona, pod uslovom da najmanje 80% prosječnog prometa povezanog društva u odnosu na sveukupne usluge koje to povezano društvo pruža, za prethodne tri godine, potiče od pružanja takvih usluga društvima sa kojima je povezano;
			2. na ugovor o javnoj nabavci robe potrebne za obavljanje djelatnosti definisanih čl. 112. do 118. ovog zakona, pod uslovom da najmanje 80% prosječnog prometa povezanog društva, u odnosu na ukupan promet roba koje to povezano društvo isporučuje, za prethodne tri godine, potiče od isporuke te robe društvima sa kojima je povezano;
			3. na ugovor o nabavci radova potrebnih za obavljanje djelatnosti definisanih čl. 112. do 118. ovog zakona, pod uslovom da najmanje 80% prosječnog prometa povezanog društva u odnosu na sveukupne radove koje to povezano društvo izvodi, za prethodne tri godine, potiče od izvođenja takvih radova za društva sa kojima je povezano.
6. U slučaju da ne postoje pokazatelji prometa za prethodne tri godine, zbog datuma osnivanja ili početka obavljanja djelatnosti povezanog društva, smatraće se dovoljnim da to društvo učini vjerovatnim postizanja prometa utvrđenog u stavu (4) ovog člana, pri čemu će koristiti poslovne projekcije.
7. Ako dva ili više društva povezanih sa sektorskim ugovornim organom pružaju iste ili slične usluge, isporučuju istu robu, ili izvode iste ili slične radove, tada se procentualno učešće navedeno u stavu (4) ovog člana, računa uz uvažavanje ukupnog prometa, koji potiče od pružanja takvih usluga, isporuke tih roba ili izvođenja takvih radova, tih povezanih društava.
8. Ugovor o javnoj nabavci koji se dodjeljuje unutar poslovnog udruženja biće izuzet od primjene zakona, ako:
	* + 1. poslovno udruženje je osnovano isključivo od više sektorskih ugovornih organa u svrhu obavljanja djelatnosti u smislu čl. 112. do 118. ovog zakona, sa jednim ili više tih sektorskih ugovornih organa, ili
			2. sektorski ugovorni organ sa poslovnim udruženjem čiji je sastavni dio, pod uslovom da je poslovno udruženje osnovano u svrhu obavljanja djelatnosti u smislu čl. 112. do 118. ovog zakona, tokom perioda od najmanje tri godine, i da je aktom o osnivanju poslovnog udruženja određeno da će sektorski ugovorni organi koji čine to poslovno udruženje, biti u njegovom sastavu najmanje tri godine.
9. Ugovori koji se dodjeljuju u skladu sa ovim članom zakona nisu ugovori na neodređeni vremenski period.
10. Sektorski ugovorni organ je obavezan da raskine ugovor dodijeljen u skladu sa ovim članom zakona ukoliko ugovorna strana prestane ispunjavati uslove i zahtjeve propisane ovim članom zakona, a do isteka ugovora je ostalo više od šest mjeseci.
11. Podugovaranje u ugovoru dodijeljenom u skladu sa ovim članom zakona nije dozvoljeno, osim ukoliko podugovarač ispunjava uslove i zahtjeve propisane ovim članom zakona. Podugovarač nema pravo da dalje prenosi jednu ili više aktivnosti, uključenih u predmet podugovora. Ugovorna strana osigurava i zadržava pisani dokaz da podugovarač ispunjava uslove i zahtjeve propisane ovim članom zakona.

DIO PETI - OSTALI UGOVORI

POGLAVLJE I. DODJELA UGOVORA MALE VRIJEDNOSTI

Član 123.

(Vrste postupka za dodjelu ugovora male vrijednosti)

* 1. Postupci javne nabavke za dodjelu ugovora male vrijednosti su:
1. konkurentski zahtjev za dostavu ponuda; i
2. direktni sporazum.
	1. Ugovorni organ provodi postupak konkurentskog zahtjeva za dostavu ponuda u slučaju da je procijenjena vrijednost nabavke robe ili usluge manja od iznosa od 80.000,00 KM, odnosno kada je za nabavku radova procijenjena vrijednost manja od iznosa od 120.000,00 KM, pri čemu ni ukupna procijenjena vrijednost istovrsnih nabavki na godišnjem nivou nije jednaka ili veća od 80.000,00 KM za robe ili usluge, odnosno 120.000,00 KM za radove.
	2. Ugovorni organ provodi postupak direktnog sporazuma za nabavku robe, usluga ili radova čija je procijenjena vrijednost jednaka ili manja od iznosaod 15.000,00 KM, pri čemu ni ukupna procijenjena vrijednost istovrsnih nabavki na godišnjem nivou nije veća od 15.000,00 KM.
	3. Ugovorni organ može za vrijednosti nabavke iz st. (2) i (3) ovog člana provesti jedan od postupaka Dijela trećeg ovog zakona.

Član 124.

(Konkurentski zahtjev za dostavu ponuda)

* 1. Konkurentski zahtjev za dostavljanje ponuda je postupak u kojem ugovorni organ priprema pojednostavljenu tendersku dokumentaciju koja sadrži: opis/tehničku specifikaciju predmeta nabavke, minimum dokumenata kojim se dokazuje kvalifikovanost ponuđača (ako ih zahtijeva), rok za dostavljanje ponuda i način pripreme i dostavljanja ponuda.
	2. U postupku konkurentskog zahtjeva za dostavljanje ponuda donosi se odluka o pokretanju postupka nabavke i objavljuje obavještenja o nabavci, istovremeno sa tenderskom dokumentacijom na javnom dijelu informacionog sistema e-nabavke.
	3. Ponuđači preuzimaju tendersku dokumentaciju putem informacionog sistema e-Nabavke. Novčana naknada za tendersku dokumentaciju se ne može zahtijevati.
	4. Ugovorni organ određuje rok za dostavljanje ponuda koji ne može biti kraći od deset dana od dana objavljivanja obavještenja.
	5. Ponuđač može putem informacionog sistema e-Nabavke zatražiti pojašnjenje tenderske dokumentacije najkasnije četiri dana prije isteka roka za dostavljanje ponuda.
	6. Ugovorni organ putem informacionog sistema e-Nabavke, odgovara na zahtjev za pojašnjenje tenderske dokumentacije najkasnije dva dan isteka roka za dostavljanje ponuda.
	7. Ako odgovor ugovornog organa dovodi do izmjena i/ili dopuna tenderske dokumentacije i te izmjene i/ili dopune od ponuđača zahtijevaju da izvrše znatne izmjene i/ili da prilagode njihove ponude, ugovorni organ dužan je produžiti rok za dostavljanje ponuda zahtjeva najmanje za četiri dana.
	8. Ugovorni organ imenuje komisiju za nabavku u skladu sa članom 33. ovog zakona i predviđa javno otvaranje ponuda u sladu sa članom 91. ovog zakona.
	9. U informacionom sistemu e-Nabavke moguće je generisati izvještaje o preuzimanju tenderske  dokumentacije od strane ponuđača i izvještaj o pitanjima i odgovorima u vezi sa tenderskom dokumentacijom, koji su pravno valjani bez potpisa i pečata.

Član 125.

(Dodjela ugovora u postupku konkurentskog zahtjeva)

* + 1. Dodjela ugovora u postupku konkurentskog zahtjeva za dostavu ponuda zasniva se na kriteriju ekonomski najpovoljnije ponude, u skladu s odredbama člana 92. ovog zakona.
		2. Svaki ponuđač može ponuditi samo jednu cijenu, i to ukupnu cijenu, koju ne može mijenjati nakon isteka roka za dostavu ponuda. Ugovorni organ ne može pregovarati o ponudi, kao ni o cijeni.
		3. Kada ugovorni organ primi jednu prihvatljivu ponudu, dodjeljuje ugovor tom ponuđaču i to najkasnije u roku od deset dana računajući od dana prijema odluke ugovornog organa o izboru najpovoljnijeg ponuđača.

Član 126.

(Direktni sporazum)

1. Postupak direktnog sporazuma provodi se na način da se osigura poštivanje općih principa iz člana 3. ovog zakona. Ugovorni organ bira ponuđača na način koji garantuje najbolјu razmjenu vrijednosti za novac.
2. Ugovorni organ u pravilu pisanim putem ili putem informacionog sistema e-Nabavke traži prijedlog cijene ili ponudu od jednog ili više privrednih subjekata koji obavlјaju djelatnost koja je predmet javne nabavke.
3. Nakon što primi prijedlog cijene ili ponudu na jedan od načina iz stava (2) ovog člana, koji je ugovorni organ odabrao, ugovorni organ prihvata prijedlog cijene ili ponudu privrednog subjekta.
4. U postupku direktnog sporazuma je dozvolјeno pregovaranje o cijeni ili ponudi.
5. Direktni sporazum se smatra zaklјučenim prilaganjem računa ili druge odgovarajuće dokumentacije.
6. Izvještaj o provedenom postupku direktnog sporazuma iz člana 109. stav (1) ovog zakona, ugovorni organ objavljuje na javnom dijelu informacionog sistema e-Nabavke.

POGLAVLJE II. UGOVORI NA ČIJU DODJELU SE PRIMJENJUJE POSEBAN REŽIM

Član 127.

(Ugovori u oblasti odbrane i sigurnosti)

Postupci, uslovi, zahtjevi, definicije pojmova, izuzeća i ostala bitna pitanja u vezi s dodjelom ugovora u oblasti odbrane i sigurnosti bit će uređena pravilnikom koji donosi Vijeće ministara BiH na prijedlog Agencije.

Član 128.

(Ugovori koje dodjeljuju diplomatsko-konzularna predstavništva i misije Bosne i Hercegovine)

Ugovori koje dodjeljuju diplomatsko-konzularna predstavništva i misije Bosne i Hercegovine, a čija je vrijednost manja od vrijednosnih razreda iz člana 36. st. (3) i (4) ovog zakona, bit će uređeni posebnim pravilnikom koji će donijeti Vijeće ministara BiH, na prijedlog Ministarstva vanjskih poslova Bosne i Hercegovine i uz prethodnu saglasnost Agencije.

Član 129.

(Ugovori za društvene i druge posebne usluge iz Aneksa II ovog zakona)

1. Za nabavku društvenih i drugih posebnih usluga iz Aneksa II ovog zakona, ugovorni organ objavljuje obavještenje o nabavci i ispravku obavještenja o nabavci na javnom dijelu informacionog sistema e-Nabavke.
2. Ugovorni organ je dužan u postupku javne nabavke usluga iz stava (1) ovog člana da postupa u skladu sa općim principima iz člana 3. ovog zakona.
3. Za nabavku usluga iz stava (1) ovog člana, ugovorni organ može provesti i jedan od postupaka javne nabavke, definisanih u Dijelu trećem i Dijelu petom ovog zakona, a u zavisnosti od ispunjenosti uslova određenih ovim zakonom za pojedinu vrstu postupka.
4. Ukoliko ugovorni organ nabavlja društvene i druge posebne usluge iz Aneksa II ovog zakona od jednog dobavljača, primjenjuje kriterij za dodjelu ugovora iz člana 92. ovog zakona, donosi odluku iz člana 98. ovog zakona, te u slučaju dodjele ugovora zaključuje ugovor na period koji ne može biti duži od četiri godine.
5. Ukoliko ugovorni organ nabavlja društvene i druge posebne usluge iz Aneksa II ovog zakona od više dobavljača, period korištenja usluge ne može biti duži od četiri godine računajući od dana objave obavještenja o nabavci. U ovom slučaju nije obavezno zaključenje ugovora, te se račun za pruženu uslugu može smatrati ugovorom.
6. Ugovorni organ je dužan da u obavještenju o nabavci i javnom pozivu utvrdi primjeren rok za prijem ponuda, ne kraći od deset dana od dana objave obavještenja o nabavci.
7. Postupak javne nabavke društvenih i drugih posebnih usluga iz Aneksa II ovog zakona, ugovorni organ pokreće odlukom iz člana 41. ovog zakona.
8. Ukoliko javna nabavka društvenih i drugih posebnih usluga iz Aneksa II ovog zakona nije u planu javnih nabavki/privremenom planu javnih nabavki ugovornog organa, ugovorni organ donosi odluku o izmjeni plana javnih nabavki/privremenog plana javnih nabavki, kojom dopunjava i/ili mijenja plan javnih nabavki/privremeni plan javnih nabavki.
9. Javni poziv za nabavku društvenih i drugih posebnih usluga iz Aneksa II ovog zakona objavljuje se na javnom dijelu informacionog sistema e-Nabavke istovremeno sa obavještenjem o nabavci iz stava (1) ovog člana. Izmjene i/ili dopune javnog poziva se vrše na način da ugovorni organ objavljuje novi dokument na javnom dijelu sistema e-Nabavke.
10. Postavljanje zahtjeva za pojašnjenje javnog poziva i odgovora s pojašnjenjem vrši se putem informacionog sistema e-Nabavke tokom čitavog perioda trajanja javnog poziva, s tim da je ugovorni organ dužan odgovoriti na postavljeni zahtjev za pojašnjenje najkasnije u roku od pet dana računajući od dana postavljanja zahtjeva za pojašnjenje javnog poziva, a najkasnije četiri dana prije isteka roka za prijem ponuda. Ako odgovor ugovornog organa dovodi do izmjena i/ili dopuna javnog poziva i te izmjene i/ili dopune od ponuđača zahtijevaju da izvrše znatne izmjene i/ili da prilagode njihove ponude, ugovorni organ dužan je produžiti rok za dostavljanje ponuda zahtjeva najmanje za četiri dana.
11. Javni poziv iz stava (3) ovog člana, sadrži podatke o:
12. ugovornom organu;
13. nazivu predmeta nabavke;
14. opisu iz Jedinstvenog rječnika javne nabavke;
15. procjenjenoj ukupnoj vrijednosti nabavke;
16. tehničkoj specifikaciji u skladu sa članom 82. ovog zakona;
17. uslovima za kvalifikaciju, ukoliko se zahtijevaju;
18. kriteriju za dodjelu ugovora, ukoliko je primjenjivo;
19. načinu dostavljanja ponuda;
20. da li se usluga nabavlja od jednog ili više dobavljača;
21. periodu trajanja ugovora ili korištenja usluge;
22. roku za prijem ponuda (datum i vrijeme).
23. U informacionom sistemu e-Nabavke moguće je generisati izvještaje o preuzimanju javnog poziva od strane ponuđača i izvještaj o pitanjima i odgovorima u vezi sa javnim pozivom, koji su pravno valjani bez potpisa i pečata.
24. U postupku nabavke društvenih i posebnih usluga iz Aneksa II ovog zakona, ugovorni organ može predvidjeti uslove za kvalifikaciju iz čl. 72.- 79., a u skladu sa članom 71. ovog zakona.
25. Za nabavku društvenih i drugih posebnih usluga iz Aneksa II ovog zakona ugovorni organ može osnovati komisiju za javnu nabavku, u skladu sa članom 33. ovog zakona.
26. Ugovorni organ može rezervirati pravo učešća u postupcima javne nabavke za nabavku zdravstvenih, društvenih i kulturnih usluga, koje su obuhvaćene oznakama JRJN: 75121000-0, 75122000-7, 75123000-4, 79622000-0, 79624000-4, 79625000-1, 80110000-8, 80300000-7, 80420000-4, 80430000-7, 80511000-9, 80520000-5, 80590000-6, od 85000000-9 do 85323000-9, 92500000-6, 92600000-7, 98133000-4 i 98133110-8 za poslovne subjekte koji ispunjavaju uslove propisane stavom (17) ovog člana.
27. Poslovni subjekt iz stava (15) ovog člana mora kumulativno ispunjavati slijedeće uslove:
	* + 1. njegov je cilj obavljanje javnih usluga koje su povezane s pružanjem usluga iz stava (15) ovoga člana,
			2. dobit se reinvestira radi ostvarenja cilja poslovnog subjekta, a ako se dobit raspodjeljuje ili preraspodjeljuje, to bi se trebalo temeljiti na principu učešća,
			3. upravljačke ili vlasničke strukture poslovnog subjekta temelje se na vlasništvu zaposlenika ili principu učešća ili zahtijevaju aktivno učešće zaposlenika, korisnika ili zainteresiranih strana.
28. Trajanje pojedinog rezerviranog ugovora za usluge iz stava (15) ovoga člana ne može biti duže od tri godine.
29. U planu javnih nabavki/privremenom planu javnih nabavki, u obavještenju o nabavci usluga iz Aneksa II ovog zakona i javnom pozivu ugovorni organ mora naznačiti da je postupak javne nabavke za nabavku zdravstvenih, društvenih i kulturnih usluga koje su obuhvaćene JRJN oznakama iz stava (15) ovoga člana rezerviran isključivo za poslovne subjekte koji ispunjavaju uslove iz stava (16) ovoga člana.
30. Ugovorni organ objavljuje obavještenje o dodjeli ugovora u skladu sa članom 106. stav (2) ovog zakona.

DIO ŠESTI - INSTITUCIJE ZA PRAĆENJE PRIMJENE ZAKONA

Član 130.

(Institucije)

Agencija i URŽ su institucije nadležne za praćenje primjene ovog zakona i podzakonskih akata.

Član 131.

(Agencija za javne nabavke Bosne i Hercegovine)

1. Agencija je samostalna upravna organizacija sa statusom pravnog lica. Agencija ima sjedište u Sarajevu i pečat u skladu sa Zakonom o pečatu institucija Bosne i Hercegovine (u daljnjem tekstu: Zakon o pečatu institucija BiH).
2. Agencija ima dvije filijale sa sjedištem u Banjoj Luci i Mostaru. Filijale nemaju status pravnih lica. Filijale imaju pečate identične pečatu Agencije, koji dodatno sadrže naziv i sjedište filijale.
3. Uloga Agencije je da osigura pravilno provođenje ovog zakona. Za ostvarivanje uloge Agencije utvrđene su sljedeće nadležnosti:
4. priprema i izrada nacrta zakona, nacrta izmjena i dopuna zakona i pratećih podzakonskih akata, u svrhu osiguranja njihove djelotvornosti i svrsishodnosti;
5. unapređenje informiranosti ugovornih organa i ponuđača o propisima o javnim nabavkama i njihovim ciljevima, postupcima i metodama;
6. objavljivanje priručnika i uputstava, kao i izrada i ažuriranje standardnih obrazaca i modela u skladu s odredbama ovog zakona;
7. pružanje tehničke pomoći i savjetodavnih mišljenja ugovornim organima i ponuđačima u vezi s pravilnom primjenom ovog zakona i podzakonskih akata;
8. uspostavljanje sistema praćenja postupaka koje provode ugovorni organi za nabavku robe, usluga i radova, s ciljem edukacije i otklanjanja uočenih nepravilnosti u pojedinačnim postupcima javnih nabavki;
9. prikupljanje podataka, izrada analize i objavljivanje informacija u vezi s postupcima javnih nabavki i dodijeljenim ugovorima o javnim nabavkama;
10. razvijanje i uspostava elektronskih informacionih sistema u oblasti javnih nabavki u Bosni i Hercegovini;
11. pokretanje, podržavanje i stvaranje pretpostavki za razvoj prakse elektronskih nabavki i komunikacija u oblasti javnih nabavki;
12. organiziranje i održavanje obuka za ovlaštene predavače i službenike za javne nabavke, objavljivanje informacija u vezi s obukama, te priprema priručnika i drugih pratećih materijala za profesionalni razvoj u oblasti javnih nabavki u skladu s podzakonskim aktom koje donosi Vijeće ministara BiH;
13. praćenje rada ovlaštenih predavača i vođenje evidencije o akreditiranim predavačima iz oblasti javnih nabavki i službenicima za javne nabavke;
14. izrada godišnjih izvještaja za Vijeće ministara BiH.
15. Agencija ima direktora i Odbor Agencije.
16. Direktor Agencije ima status sekretara s posebnim zadatkom. Izbor i imenovanje direktora Agencije, s mogućnošću jednog ponovnog imenovanja, kao i razrješenje s dužnosti je u nadležnosti Vijeća ministara BiH, u skladu s odredbama Zakona o državnoj službi u institucijama BiH.
17. Direktor Agencije predstavlja i zastupa Agenciju, rukovodi radom Agencije, organizira i osigurava zakonito i efikasno obavljanje poslova iz nadležnosti Agencije, donosi podzakonske i druge akte kojim se osigurava zakonito i efikasno obavljanje poslova i odgovoran je za rad Agencije.
18. Odbor Agencije nadležan je da razmatra pitanja u vezi s funkcioniranjem i unapređenjem sistema javnih nabavki, te daje prethodnu saglasnost na akte, kojim se uređuje sistem javnih nabavki, koje donosi Vijeće ministara BiH ili direktor Agencije.
19. Odbor Agencije ima pet članova. Članovi Odbora Agencije su predstavnici Ministarstva finansija i trezora BiH, entitetskih ministarstava finansija, Direkcije za evropske integracije, i predstavnik Vlade Brčko Distrikta BiH. Posmatrači u Odboru Agencije su predstavnici: Vanjskotrgovinske komore BiH, Udruženja poslodavaca BiH i entiteta, te nevladinog sektora, direktor Agencije i predsjedavajući URŽ-a. Vijeće ministara BiH imenuje članove Odbora Agencije i to na mandat od pet godina. Odbor Agencije donosi poslovnik o radu u roku od 30 dana od dana objavljivanja odluke o imenovanju u "Službenom glasniku BiH".
20. Članovi Odbora Agencije, većinom glasova, između sebe biraju predsjedavajućeg i zamjenika predsjedavajućeg, na period od dvije godine. Odbor Agencije održava sjednice najmanje dva puta godišnje. Za rad članova Odbora Agencije isplaćuje se naknada u skladu s odlukom Vijeća ministara BiH.
21. Odbor Agencije na sjednicama vodi zapisnike, te priprema informacije i inicijative koje, preko Agencije, upućuje Vijeću ministara BiH na usvajanje.
22. Svi ugovorni organi u Bosni i Hercegovini dužni su sarađivati s Agencijom i Odborom Agencije kada oni obavljaju svoje aktivnosti koje proističu iz nadležnosti utvrđenih ovim zakonom i podzakonskim aktima.

Član 132.

(Ured za razmatranje žalbi Bosne i Hercegovine)

* 1. URŽ je samostalna, nezavisna institucija sa statusom pravnog lica, sa sjedištem u Sarajevu. URŽ ima pečat u skladu sa Zakonom o pečatu institucija BiH.
	2. URŽ ima 17 članova.
	3. URŽ sa sjedištem u Sarajevu ima sedam članova, od čega po dva iz reda naroda u BiH, jedan iz reda ostalih, pri čemu su dva člana iz reda naroda u BiH iz Republike Srpske, četiri iz reda naroda iz Federacije Bosne i Hercegovine, a jedan iz reda ostalih alternativno se bira iz jednog ili drugog entiteta.
	4. Tri člana URŽ-a sa sjedištem u Sarajevu, između kojih se bira predsjedavajući, moraju imati univerzitetsko obrazovanje pravnog smjera i položen pravosudni ispit. Ostala četiri člana URŽ-a su stručnjaci s visokom stručnom spremom u oblasti izvođenja radova, javnih nabavki, transporta ili strateškog poslovnog upravljanja.
	5. URŽ ima dvije filijale, sa sjedištima u Banjoj Luci i Mostaru. Filijale nemaju status pravnih lica. Filijale imaju pečate identične pečatu URŽ-a, koji kao jedinu dopuštenu razliku sadržava naziv i lokaciju filijale.
	6. Filijale u Banjoj Luci i Mostaru imaju po pet članova, od kojih su tri člana priznati stručnjaci upravnog prava i/ili upravnog postupka, a dva člana su stručnjaci u oblasti izvođenja radova, javnih nabavki, transporta i strateškog poslovnog upravljanja i biraju se putem javnog oglasa.
	7. URŽ sa sjedištem u Sarajevu nadležan je za donošenje odluka po žalbama za vrijednosti nabavke u iznosu većem od 800.000,00 KM, kao i za sve nabavke institucija Bosne i Hercegovine i institucija Brčko Distrikta BiH, i drugih ugovornih organa Bosne i Hercegovine i Brčko Distrikta BiH.
	8. Filijale URŽ-a u Banjoj Luci i Mostaru nadležne su za donošenje odluka po žalbama za vrijednosti nabavke do 800.000,00 KM. Nadležnost filijale određuje se prema entitetskom sjedištu ugovornog organa.
	9. URŽ rješava po žalbama u postupcima javne nabavke.
	10. Članovi URŽ-a su u izvršavanju svoje funkcije nezavisni, jednaki i vezani isključivo za Ustav BiH i zakone u Bosni i Hercegovini.
	11. Članove URŽ-a imenuje Parlamentarna skupština Bosne i Hercegovine (u daljnjem tekstu: PSBiH). PSBiH donosi odluku o pokretanju i provođenju procedure izbora i imenovanja, imenovanju ad hoc komisije za izbor i imenovanje članova URŽ-a. Ad hoc komisija sačinjava listu uspješnijih kandidata i dostavlja je PSBiH koja imenuje na dužnost i razrješava dužnosti članove URŽ-a.
	12. Mandat članova URŽ-a je pet godina, s mogućnošću jednog ponovnog imenovanja. U slučaju prijevremenog razrješenja jednog od članova URŽ-a, novi član URŽ-a imenuje se za ostatak mandata.
	13. Ako PSBiH ne imenuje blagovremeno članove URŽ-a, članovima URŽ-a produžava se mandat do imenovanja novih članova, ne duže od osam mjeseci.
	14. Funkcija članova URŽ-a nespojiva je s bilo kojom drugom posrednom ili neposrednom, stalnom ili povremenom dužnosti, sa izuzetkom akademskih, naučnih ili publicističkih aktivnosti.
	15. PSBiH može člana URŽ-a prijevremeno razriješiti dužnosti samo u slučajevima ako član URŽ-a:
1. podnese ostavku PSBiH;
2. je pravosnažno osuđen za krivično djelo na kaznu zatvora u trajanju dužem od šest mjeseci;
3. trajno izgubi radnu sposobnost za obavljanje svoje funkcije;
4. ispuni uslove propisane članom 71. stav (1) tačka a) alineja 1) Zakona o radu u institucijama Bosne i Hercegovine ("Službeni glasnik BiH", br. 26/04, 7/05, 48/05, 60/10, 32/13 i 93/17).
	1. URŽ ima pravilnik o unutrašnjoj organizaciji, koji se usvaja na općoj sjednici URŽ-a i za koji glasa natpolovična većina svih članova URŽ-a.
	2. URŽ ima poslovnik o radu URŽ-a, koji usvaja na općoj sjednici URŽ-a i za koji glasa natpolovična većina svih članova URŽ-a.
	3. Članovi URŽ-a i svi zaposleni u URŽ-u dužni su u svom radu čuvati tajnost podataka u skladu sa zakonom.
	4. URŽ podnosi PSBiH godišnji izvještaj o radu, nakon što ga usvoji natpolovična većina svih članova URŽ-a.

DIO OSMI – PRAVNA ZAŠTITA U POSTUPCIMA JAVNIH NABAVKI

POGLAVLJE I. POSTUPAK PRAVNE ZAŠTITE

Odjeljak A. Opće odredbe

Član 133.

(Stranke u postupku)

* 1. Stranke u postupku pravne zaštite su: žalilac, ugovorni organ i odabrani ponuđač, a svojstvo stranke mogu imati i drugi privredni subjekti, koji imaju pravni interes u predmetnom postupku javne nabavke.
	2. Pri razmatranju žalbe izjavljene u skladu sa članom 139. stavom (5) ovog zakona, URŽ o vođenju postupka po žalbi obavještava odabranog ponuđača, odnosno kandidata u fazi u kojoj je izjavljena žalba.
	3. Svaka stranka ima pravo izjasniti se o zahtjevima i navodima druge strane i predložiti dokaze. URŽ svakoj stranci u postupku dostavlja podneske koje zaprimi u predmetu, o kojima se raspravlja o glavnoj stvari ili predlažu nove činjenice i dokazi.
	4. Svaka stranka ovlaštena je razgledati spis predmeta, osim onog dijela ponude i dokumentacije, koji je u skladu sa zakonom utvrđen tajnim ili povjerljivim.
	5. Ugovorni organ dužan je u postupku po žalbi, na zahtjev URŽ-a, dostaviti dokumentaciju u roku koji odredi URŽ.
	6. U slučaju elektronskog postupka dokumentacija je URŽ-u dostupna u informacionom sistemu e-Nabavke.

Član 134.

(Dostavljanje pismena u inozemstvo)

Stranci koja učestvuje u postupku po žalbi pred URŽ-om, a čije je sjedište, prebivalište ili boravište izvan BiH, URŽ može poštom dostaviti pismeno.

Član 135.

(Jezik postupka)

Postupak pravne zaštite vodi se na jednom od jezika koji su u službenoj upotrebi u Bosni i Hercegovini i uz upotrebu latiničnog ili ćiriličnog pisma.

Član 136.

(Aktivna legitimacija)

Žalbu može podnijeti svaki privredni subjekat koji ima ili je imao interes za dodjelu ugovora o javnoj nabavci i koji učini vjerovatnim da je u konkretnom postupku javne nabavke bila ili mu je mogla biti prouzrokovana šteta zbog nezakonitog postupanja ugovornog organa, a koje se u žalbi navodi kao povreda ovog zakona i podzakonskih akata od strane ugovornog organa u postupku javne nabavke.

Član 137.

(Period mirovanja)

1. Ugovorni organ ne može potpisati ugovor o javnoj nabavci u roku 15 dana od dana kada su ponuđači obaviješteni o izboru najpovoljnijeg ponuđača.
2. Zabrana potpisivanja ugovora iz stava (1) ovog člana ne primjenjuje se:
3. ako je samo jedan ponuđač učestvovao u otvorenom postupku, pregovaračkom postupku bez objave obavještenja i u postupku dodjele ugovora o nabavci društvenih i drugih posebnih usluga iz Aneksa II ovog zakona i njegova ponuda je izabrana pod uslovom da nije objavljeno ex ante obavještenje o transparentnosti.
4. ako je samo jedan ponuđač učestvovao u drugoj fazi ograničenog postupka, pregovaračkog postupka s objavom obavještenja i takmičarskog dijaloga i njegova ponuda je izabrana;
5. u slučaju dodjele ugovora u sklopu okvirnog sporazuma ili dinamičkog sistema kupovine.
6. U slučaju da na odluku o dodjeli ugovora u postupku nabavke male vrijednosti nema žalbe, ugovorni organ dužan je zaključiti ugovor u roku od 10 dana od dana obavještavanja učesnika postupka o izboru najpovoljnijeg ponuđača.

Odjeljak B. Izjavljivanje žalbe

Član 138.

(Način izjavljivanja žalbe)

* 1. Privredni subjekt koji namjerava izjaviti žalbu, obavještava ugovorni organ o navodnoj povredi ovog zakona i podzakonskih akata od strane ugovornog organa i o svojoj namjeri da izjavi žalbu, pod uslovom da to ne utiče na suspenziju u skladu sa članom 148. ovog zakona ili bilo kojim drugim rokovima za izjavljivanje žalbe.
	2. Žalba se izjavljuje URŽ-u putem ugovornog organa u pisanoj formi direktno, elektronskim putem, ako je elektronsko sredstvo definirano kao način komunikacije u tenderskoj dokumentaciji, ili preporučenom poštanskom pošiljkom, osim u slučaju elektronske žalbe koja se izjavljuje putem informacionog sistema e-Nabavke što će detaljnije biti definisano podzakonskim aktom u skladu sa članom 162. ovog zakona.
	3. Osim u slučaju elektronske žalbe, žalba se podnosi u dovoljnom broju primjeraka, a koji ne može biti manji od tri, kako bi mogla biti uručena kvalificiranom kandidatu ili izabranom ponuđaču, kao i drugim strankama u postupku.
	4. Ugovorni organ putem informacionog sistema e-Nabavke obavještava ponuđače o zaprimanju žalbe.
	5. Osim u slučaju elektronske žalbe, datum zaprimanja žalbe direktno kod ugovornog organa, odnosno datum zaprimanja žalbe elektronskim putem uz osiguranje dokaza o upućivanju, odnosno zaprimanju žalbe, ili datum predaje na poštu preporučene poštanske pošiljke smatra se danom uručivanja žalbe.
	6. U slučaju direktne predaje žalbe, ugovorni organ dužan je izdati žaliocu potvrdu o vremenu prijema žalbe.
	7. Ako ugovorni organ odbije izdati potvrdu o vremenu zaprimanja, smatrat će se da je žalba podnesena u roku, osim ako ugovorni organ ne dokaže suprotno.

Član 139.

(Postupak ugovornog organa po žalbi)

1. Ugovorni organ dužan je u roku od deset dana od dana zaprimanja žalbe utvrditi da li je žalba blagovremena, dopuštena, uredna, izjavljena od ovlaštenog lica i od lica koje ima aktivnu legitimaciju.
2. Ako ugovorni organ utvrdi da je žalba neblagovremena, nedopuštena, neuredna i izjavljena od neovlaštenog lica, od lica koje nema aktivnu legitimaciju, odbacit će je zaključkom. Protiv ovog zaključka žalilac ima mogućnost podnošenja žalbe URŽ-u i to u roku od pet dana od dana prijema zaključka.
3. Ako istovremeno uz žalbu nije dostavljen dokaz iz člana 144. stav (1) tačka i) ovog zakona o plaćenoj naknadi za pokretanje žalbenog postupka, u iznosu propisanom članom 146. ovog zakona, na osnovu kojeg se može nesumnjivo utvrditi da je transakcija izvršena, ugovorni organ odbacit će žalbu kao neurednu bez pozivanja žalioca na dopunu ili ispravak. Na ovaj zaključak ugovornog organa žalilac nema pravo žalbe URŽ-u i on je konačan. Protiv ovog zaključka žalilac može pokrenuti upravni spor pred Sudom Bosne i Hercegovine u roku od 30 dana od dana prijema. Tužba za pokretanje upravnog spora ne odgađa izvršenje pobijanog zaključka ako Sud Bosne i Hercegovine drugačije ne odluči.
4. Ako je žalba blagovremena, dopuštena, uredna i izjavljena od ovlaštenog lica i lica koje ima aktivnu legitimaciju, ugovorni organ, razmatrajući žalbu, može utvrditi da je ona djelimično ili u cijelosti osnovana i svojim rješenjem ispraviti radnju, preduzeti činjenje, izmijeniti i/ili dopuniti tendersku dokumentaciju ili može postojeću odluku ili rješenje staviti van snage i zamijeniti je drugom odlukom ili rješenjem, ili poništiti postupak javne nabavke u slučaju da su ispunjeni uslovi iz člana 97. st. (2) i (3) ovog zakona, te o tome obavijestiti učesnike u postupku javne nabavke na način određen ovim zakonom, u roku od deset dana od dana prijema žalbe.
5. Protiv rješenja ugovornog organa iz stava (4) ovog člana može se izjaviti žalba URŽ-u, putem ugovornog organa, u roku od deset dana od dana prijema rješenja. Ugovorni organ prosljeđuje žalbu URŽ-u sa svojim izjašnjenjem i dokumentacijom u roku od pet dana od datuma zaprimanja.
6. Ako ugovorni organ postupajući po žalbi utvrdi da je žalba blagovremena, dopuštena, uredna, izjavljena od ovlaštenog lica i lica koje ima aktivnu legitimaciju, ali da je u cijelosti neosnovana, neće donositi odluku o tome, ali je dužan u roku od pet dana od datuma zaprimanja žalbu proslijediti URŽ-u, sa svojim izjašnjenjem na navode žalbe, kao i kompletnom dokumentacijom u vezi s postupkom protiv kojeg je izjavljena žalba.

Član 140.

(Rokovi izjavljivanja žalbe ugovornom organu)

1. Žalba se izjavljuje u roku od deset dana:
2. od dana objave obavještenja o nabavci u odnosu na podatke iz obavještenja o nabavci, odnosno u roku od deset dana od dana objave tenderske dokumentacije u odnosu na sadržaj tenderske dokumentacije;
3. od dana objave ispravke obavještenja o nabavci u odnosu na podatke iz ispravke obavještenja o nabavci, odnosno u roku od deset dana od dana izmjene i/ili dopune tenderske dokumentacije u odnosu na sadržaj izmjene i/ili dopune tenderske dokumentacije;
4. od prijema odluke o kvalifikovanosti kandidata ili odluke o izboru najpovoljnijeg ponuđača ili odluke o poništenju postupka;
5. od dana kada je ugovorni organ trebao donijeti odluku iz postupka, a propustio je da je donese,
6. od dana objave obavještenja o uspostavljanju sistema kvalifikacije, u odnosu na podatke iz obavještenja o uspostavljanju sistema kvalifikacije, odnosno u roku od deset dana od dana objave dokumentacije koja se odnosi na sistem kvalifikacije;
7. od dana objave ispravke obavještenja o uspostavljanju sistema kvalifikacije, u odnosu na podatke iz ispravke obavještenja o uspostavljanju sistema kvalifikacije, odnosno u roku od deset dana od dana objave izmjene i/ili dopune dokumentacije koja se odnosi na sistem kvalifikacije u odnosu na sadržaj izmjene i/ili dopune dokumentacije;
8. od dana prijema negativne odluke o kvalifikaciji u sistemu kvalifikacije;
9. od dana prijema odluke o prestanku/osporavanju kvalifikacije u sistemu kvalifikacije;
10. od dana objave informacije o pregovaračkom postupku bez objave obavještenja o nabavci zajedno sa tenderskom dokumentacijom za fazu pretkvalifikacije, u odnosu na podatke iz informacije i tenderske dokumentacije za fazu pretkvalifikacije;
11. od dana objave ispravke informacije o pregovaračkom postupku bez objave obavještenja o nabavci zajedno sa izmjenom i/ili dopunom tenderske dokumentacije za fazu pretkvalifikacije, u odnosu na podatke iz ispravke informacije i izmjene i/ili dopune tenderske dokumentacije za fazu pretkvalifikacije;
12. od dana objave obavještenja o nabavci usluga iz Aneksa II, u odnosu na podatke iz obavještenja o nabavci, odnosno u roku od deset dana od dana objave javnog poziva u odnosu na sadržaj javnog poziva;
13. od dana objave ispravke obavještenja o nabavci usluga iz Aneksa II, u odnosu na podatke iz ispravke obavještenja o nabavci, odnosno u roku od deset dana od dana objave izmjene i/ili dopune javnog poziva u odnosu na sadržaj izmjene i/ili dopune javnog poziva.
14. Žalba se izjavljuje najkasnije 30 dana po saznanju da je ugovor zaključen bez provedenog postupka javne nabavke u suprotnosti s ovim zakonom, a najkasnije u roku od jedne godine od dana zaključenja ugovora u tom postupku.
15. U slučaju dodjele ugovora na osnovu okvirnog sporazuma iz člana 55. stav (5) tačka b) ovog zakona ili u okviru dinamičkog sistema kupovine iz člana 162. ovog zakona, žalba se izjavljuje u roku od deset dana nakon što ugovorni organ obavijesti ponuđače da je ugovor na osnovu okvirnog sporazuma ili dinamičkog sistema kupovine zaključen u odnosu na postupak dodjele ugovora u sklopu okvirnog sporazuma ili dinamičkog sistema kupovine.
16. U slučaju pregovaračkog postupka bez objave obavještenja, žalba se izjavljuje najkasnije:
17. 10 dana od dana objave dobrovoljnog *ex ante* obavještenja o transparentnosti, ako je ovo obavještenje objavljeno;
18. 30 dana od dana objave obavještenja o dodjeli ugovora, ako dobrovoljno *ex ante* obavještenje o transparentnosti nije objavljeno.
19. U postupku nabavke koji se provodi putem konkurentskog zahtjeva žalba se izjavljuje u roku od pet dana od dana:
20. objave obavještenja o nabavci u odnosu na podatke iz obavještenja o nabavci, odnosno u roku od pet dana od dana objave tenderske dokumentacije u odnosu na sadržaj tenderske dokumentacije;
21. objave ispravke obavještenja o nabavci u odnosu na podatke iz ispravke obavještenja o nabavci, odnosno u roku od pet dana od dana izmjene i/ili dopune tenderske dokumentacije u odnosu na sadržaj izmjene i/ili dopune tenderske dokumentacije;
22. prijema odluke o izboru najpovoljnijeg ponuđača ili prijema odluke o poništenju postupka nabavke.
23. U postupku direktnog sporazuma žalba nije dopuštena.
24. Žalilac koji je propustio izjaviti žalbu prema odredbama st. (1) do (5) ovog člana gubi pravo tražiti ispitivanje zakonitosti po istom osnovu, u kasnijoj fazi postupka.

Odjeljak C. Pravna zaštita pred URŽ-om

Član 141.

(Dokazivanje u postupku po žalbi)

* 1. Stranke u postupku dužne su iznijeti sve činjenice na kojima zasnivaju svoje zahtjeve ili odluke, postupke, radnje ili nečinjenja, te predložiti dokaze kojima se te činjenice utvrđuju.
	2. U postupku pravne zaštite ugovorni organ dužan je dokazati postojanje činjenica i okolnosti na osnovu kojih je donio odluku o pravima, preduzeo radnje ili propuštanja te proveo postupke, koji su predmet postupka po žalbi.
	3. U postupku pravne zaštite žalilac je dužan dokazati ili bar učiniti vjerovatnim postojanje činjenica i razloga koji se tiču pravnog interesa na podnošenje žalbe, povreda postupka ili povreda primjene materijalnog prava, koje su istaknute u žalbi, za koje zna ili bi trebalo da zna.

Član 142.

(Bitne povrede zakona)

* 1. U postupcima javne nabavke apsolutno bitne povrede zakona su one povrede o kojima URŽ vodi računa po službenoj dužnosti i koje mogu dovesti do poništenja postupka u potpunosti ili djelimično, i to:
1. neusklađenost tenderske dokumentacije s ovim zakonom ili podzakonskim aktima, koja je uslijed nedorečenosti, protivrječnosti ili nejasnosti dovela do nemogućnosti utvrđivanja osnovanosti žalbenih navoda ili koja je usljed bitnih propusta dovela do narušavanja osnovnih principa ovog zakona, odnosno nezakonite dodjele ugovora;
2. povrede postupka prilikom otvaranja ponuda, zahtjeva za učešće;
3. rok za dostavljanje ponuda ili zahtjeva za učešće nije produžen, a postojala je obaveza u skladu odredbama ovoga zakona;
4. nakon isteka roka za dostavljanje ponuda u postupcima u kojima nije dozvoljeno pregovaranje ugovorni organ je vodio pregovore ili je ponuđač izmijenio svoju ponudu suprotno odredbama ovoga zakona.
	1. Relativno bitne povrede zakona su povrede koje mogu dovesti do poništenja postupka javne nabavke, ako se uspostavi direktna veza između povrede i ishoda postupka.

Član 143.

(Ovlaštenja URŽ-a)

* 1. URŽ u postupku pravne zaštite postupa u granicama zahtjeva iz žalbe, a po službenoj dužnosti u odnosu na povrede opisane u članu 142. stav (1) ovog zakona.
	2. URŽ nije dužan kontrolirati činjenično i pravno stanje koje je bilo predmet prethodne žalbe u istom postupku javne nabavke.

POGLAVLJE II. ŽALBA, ODLUČIVANJE PO ŽALBI I SUDSKA ZAŠTITA

Član 144.

(Sadržaj žalbe)

* 1. Žalba sadrži:
1. ime ili naziv žalioca, prebivalište ili sjedište žalioca, ime zastupnika ili opunomoćenika žalioca ako ga ima;
2. naziv ugovornog organa protiv kojeg se podnosi žalba;
3. broj i datum postupka javne nabavke i podatke o objavljivanju obavještenja o javnoj nabavci, ako je obavještenje objavljeno;
4. broj i datum odluke o izboru ponude, poništenju postupka ili druge odluke ugovornog organa;
5. druge podatke o radnji, propuštanju radnje ili postupcima ugovornog organa koji su predmet postupka ili o predmetu nabavke;
6. opis činjeničnog stanja;
7. opis povreda ovog zakona i podzakonskih akata i obrazloženje;
8. prijedlog dokaza;
9. dokaz o plaćenoj naknadi za pokretanje žalbenog postupka, u iznosu propisanom članom 146. ovog zakona, na osnovu kojeg se može nesumnjivo utvrditi da je transakcija izvršena;
10. potpis žalioca ili potpis ovlaštenog lica odnosno opunomoćenika (ako ga žalilac ima) i pečat (ako ga žalilac ima), izuzev u slučaju elektronske žalbe.
	1. Dokaz iz stava (1) tačka i) ovog člana o plaćenoj naknadi za pokretanje žalbenog postupka, u iznosu propisanom članom 146. ovog zakona, na osnovu kojeg se može nesumnjivo utvrditi da je transakcija izvršena, obavezno se dostavlja ugovornom organu istovremeno uz žalbu.

Član 145.

(Postupak s neurednom žalbom)

* 1. Ako dostavljena žalba ne sadrži podatke i dokaze iz člana 144. ovog zakona, osim u slučaju ako dostavljena žalba ne sadrži podatak i dokaz iz člana 144. stav (1) tačka i) ovog zakona, kada ugovorni organ donosi zaključak u skladu s članom 139. stav (3) ovog zakona, ugovorni organ poziva žalioca da upotpuni žalbu u roku od tri dana od dana prijema zahtjeva za dopunu. Ako žalilac ne postupi po zahtjevu ugovornog organa, žalba će biti odbačena kao neuredna, u skladu s članom 139. stav (2) ovog zakona.
	2. U postupku pravne zaštite pred URŽ-om i URŽ ispituje da li dostavljena žalba sadrži podatke i dokaze iz člana 144. ovog zakona. Ako dostavljena žalba ne sadrži podatke i dokaze iz člana 144. ovog zakona, osim u slučaju ako dostavljena žalba ne sadrži podatak i dokaz iz člana 144. stav (1) tačka i) ovog zakona, kada ugovorni organ donosi zaključak u skladu s članom 139. stav (3) ovog zakona, URŽ poziva žalioca da upotpuni žalbu u roku od tri dana od dana prijema zahtjeva za dopunu. Ako žalilac ne postupi po zahtjevu URŽ-a, žalba će biti odbačena kao neuredna, u skladu s članom 149. stav (1) tačka b) ovog zakona.

Član 146.

(Naknada za pokretanje žalbenog postupka)

* 1. Žalilac je obavezan platiti naknadu za pokretanje žalbenog postupka u iznosu od:
		1. 750,00 KM za procijenjenu vrijednost nabavke do 50.000,00 KM;
		2. 1.200,00 KM za procijenjenu vrijednost nabavke od 50.001,00 KM do 80.000,00 KM;
		3. 3.000,00 KM za procijenjenu vrijednost nabavke od 80.001,00 KM do 250.000,00 KM;
		4. 5.250,00 KM za procijenjenu vrijednost nabavke od 250.001,00 KM do 400.000,00 KM;
		5. 7.500,00 KM za procijenjenu vrijednost nabavke od 400.001,00 KM do 800.000,00 KM;
		6. 11.250,00 KM za procijenjenu vrijednost nabavke od 800.001,00 KM do 9.000.000,00 KM;
		7. 15.000,00 KM kada je vrijednost nabavke jednaka ili veća od 9.000.000,00 KM.

(2) Žalilac uplaćuje odgovarajući iznos naknade iz stava (1) ovog člana na osnovu podataka o procijenjenoj vrijednosti nabavke iz tenderske dokumentacije.

* 1. Žalilac uplaćuje odgovarajući iznos naknade iz stava (1) ovog člana na osnovu podatka iz tenderske dokumentacije o procijenjenoj vrijednosti lota na koji se žali, odnosno zbiru procijenjenih vrijednosti lotova na koje se žali, u slučaju kada se žalba ne odnosi na nabavku u cjelini nego na jedan ili više lotova.
	2. Prije razmatranja žalbe ugovorni organ dužan je utvrditi da li je žalilac uz izjavljenu žalbu dostavio dokaz iz člana 144. stav (1) tačka i) ovog zakona o plaćenoj naknadi za pokretanje žalbenog postupka, u iznosu propisanom ovim članom, na osnovu kojeg se može nesumnjivo utvrditi da je transakcija izvršena.
	3. Ako procijenjena vrijednost nabavke nije poznata u trenutku izjavljivanja žalbe URŽ-u ili nije objavljena, naknada za pokretanje žalbenog postupka plaća se u iznosu od 2.000,00 KM. URŽ će pozvati žalioca na plaćanje razlike naknade u određenom roku ako se tokom žalbenog postupka utvrdi da je naknada plaćena u nedovoljnom iznosu.
	4. Naknada se uplaćuje u korist budžeta institucija Bosne i Hercegovine i međunarodnih obaveza Bosne i Hercegovine i ona je nepovratna u slučaju neosnovane žalbe.
	5. U slučaju osnovane ili djelimično osnovane žalbe, a i u slučaju neuredne žalbe, za koju se eventualno naknadno utvrdi da je uplata naknade za pokretanje žalbenog postupka izvršena, ugovorni organ u roku sedam dana od dana donošenja odluke po žalbi dostavlja URŽ-u dokumentaciju radi pokretanja postupka povrata naknade za pokretanje žalbenog postupka. URŽ u roku od sedam dana od dana zaprimanja dokumentacije od ugovornog organa donosi posebno rješenje o povratu naknade za pokretanje žalbenog postupka, koja se mora provesti u roku od 30 dana od dana zaprimanja rješenja o povratu naknade za pokretanje žalbenog postupka u skladu s Instrukcijom o načinu uplate, kontrole i povrata taksi propisanih ovim članom.

Član 147.

(Postupanje URŽ-a po žalbi)

1. URŽ po zaprimanju žalbe utvrđuje blagovremenost, dopuštenost te da li je žalba izjavljena od ovlaštenog lica i od lica koje ima aktivnu legitimaciju.
2. Kada URŽ utvrdi da je žalba blagovremena, dopuštena i izjavljena od ovlaštenog lica i od lica koje ima aktivnu legitimaciju, nastavit će razmatrati žalbene navode.

Član 148.

(Suspenzivno djelovanje žalbe)

* + 1. Izjavljena žalba ima suspenzivno dejstvo dok ugovorni organ ne donese rješenje ili zaključak po žalbi.
		2. Žalba izjavljena na odluku o izboru odgađa zaključenje ugovora o javnoj nabavci ili okvirnog sporazuma do:
			1. isteka roka za izjavljivanje žalbe, ili
			2. do donošenja odluke URŽ-a.
		3. Žalba izjavljena na rješenje ili zaključak iz stava (1) ovog člana ili neosnovana žalba koju je ugovorni organ sa svojim izjašnjenjem i komplentnom dokumentacijom proslijedio URŽ-u u skladu sa članom 139. stav (6) ovog zakona, odgađa nastavak postupka javne nabavke, zaključenje i/ili izvršenje ugovora o javnoj nabavci ili okvirnog sporazuma do donošenja odluke URŽ-a.
		4. Izjavljena žalba ne sprečava potpisivanje ugovora o javnoj nabavci za lotove na koje nije izjavljena žalba.

Član 149.

(Odluke po žalbi)

1. U postupku pravne zaštite URŽ može:
2. obustaviti postupak po žalbi zbog odustajanja od žalbe;
3. odbaciti žalbu zaključkom zbog nenadležnosti, nedopuštenosti, neurednosti, neblagovremenosti i zbog toga što je izjavljena od lica koje nema aktivnu legitimaciju;
4. odbiti žalbu zbog neosnovanosti;
5. usvojiti žalbu, poništiti odluku, postupak ili radnju u dijelu u kojem je povrijeđen zakon ili podzakonski akti;
6. odlučiti o zahtjevu ugovornog organa za nastavak postupka javne nabavke u bilo kojem trenutku nakon prijema žalbe, a do donošenja odluke URŽ-a, po ispunjenju uslova u smislu da odluka o obustavi postupka ne prouzrokuje nesrazmjernu štetu na račun javnog interesa. Zahtjev ugovornog organa za nastavak postupka mora biti obrazložen, a teret dokazivanja na postojanje okolnosti za nastavak postupka je na ugovornom organu. URŽ će donijeti odluku po zahtjevu za nastavak postupka javne nabavke u roku od pet dana od dana dostavljanja dokumentacije po žalbi od strane ugovornog organa, odnosno podnošenja zahtjeva, ako je zahtjev dostavljen nakon što je ugovorni organ dostavio žalbu s dokumentacijom;
7. poništiti ugovor o javnoj nabavci ili okvirni sporazum u okolnostima iz stava (2) ovog člana.
8. URŽ će poništiti ugovor o javnoj nabavci ili okvirni sporazum ako je ugovorni organ:
9. primijenio pregovarački postupak bez objavljivanja obavještenja u suprotnosti s odredbama ovog zakona;
10. propustio objaviti obavještenje o nabavci na javnom dijelu informacionog sistema e-Nabavke ako se to zahtijeva ovim zakonom;
11. zaključio ugovor ili okvirni sporazum u suprotnosti s članom 137. ovog zakona ako to sprečava URŽ da razmotri žalbu prije zaključenja ugovora ili okvirnog sporazuma;
12. zaključio ugovor ili okvirni sporazum bez primjene postupka javne nabavke, osim u slučajevima kada to ovaj zakon dopušta,
13. zaključio ugovor u sklopu okvirnog sporazuma u suprotnosti s članom 55. stavom (5) ovog zakona;
14. zaključio ugovor u sklopu dinamičkog sistema kupovine u suprotnosti s podzakonskim aktom iz člana 162. ovog zakona.
15. U zavisnosti od razloga poništenja iz stava (2) ovog člana, uzimajući u obzir sve relevantne okolnosti, uključujući težinu povrede ovog zakona i postupanje ugovornog organa, URŽ može poništiti ugovor ili okvirni sporazum uključujući i sve njegove pravne posljedice od trenutka njegova nastanka ili poništiti ugovor ili okvirni sporazum samo u odnosu na one ugovorne obveze koje još nisu ispunjene.
16. URŽ može donijeti odluku kojom zaključeni ugovor o javnoj nabavi ili okvirni sporazum ostaje na snazi u cijelosti ili djelomično iako je zaključen u suprotnosti sa stavom (2) ovog člana ako, nakon što je razmotrio sve relevantne okolnosti, utvrdi da prevladavajući razlozi u vezi s općim interesom zahtijevaju da ugovor treba ostati na snazi.
17. Ekonomski interesi mogu se smatrati prevladavajućim razlozima u vezi s općim interesom u smislu stava (4) ovog člana samo u iznimnim okolnostima kada bi poništenje ugovora dovelo do nesrazmjerinih posljedica. Ekonomski interesi u direktnoj vezi s ugovorom ili okvirnim sporazumom kao što su troškovi zbog zakašnjenja u izvršenju ugovora ili okvirnog sporazuma, troškovi provođenja novog postupka javne nabavke, troškovi koji mogu nastati zbog promjene privrednog subjekta koji izvršava ugovor ili okvirni sporazum i troškovi pravnih obaveza koje su rezultat poništenja ugovora ili okvirnog sporazuma ne mogu se smatrati prevladavajućim razlozima u vezi s općim interesom.
18. Ako URŽ u skladu sa stavom (3) ovog člana poništi ugovor ili okvirni sporazum samo u odnosu na one ugovorne obveze koje još nisu ispunjene, ili donese odluku u skladu sa stavom (4) ovog člana, dužna je ugovornom organu odrediti novčanu kaznu.
19. URŽ odlukom određuje iznos novčane kazne iz stava (6) ovog člana i rok u kojem ju je ugovorni organ obavezan platiti. Novčana kazna određuje se srazmjerno ispunjenju djelimično poništenog ugovora ili okvirnog sporazuma, preostalim ugovornim obvezama koje još nisu ispunjene, odnosno cijelom ugovoru ili okvirnom sporazumu koji se ostavlja na snazi u cijelosti, a može se izreći u iznosu od 10 % do 20 % vrijednosti ugovora.
20. Novčana kazna iz stava (6) ovog člana uplaćuje se u korist budžeta državnog, entitetskog ili lokalnog nivoa u kojem ugovorni organ ima sjedište.
21. U slučajevima iz stava (2) tač. a), b) i d) ovog člana, ugovor o javnoj nabavci ili okvirni sporazum neće biti predmet poništenja, ako:
	1. je ugovorni organ imao opravdane razloge da smatra da postupa u skladu s ovim zakonom,
	2. je ugovorni organ objavio dobrovoljno ex ante obavještenje o transparentnosti u kojem je obrazložio ispunjenje uslova utvrđenih ovim zakonom koji opravdavaju primjenu postupka bez objave obavještenja i izrazio svoju namjeru o zaključenju ugovora, i
	3. ugovor ili okvirni sporazum nije zaključen prije isteka perioda od 15 dana nakon objave dobrovoljnog ex ante obavještenja o transparentnosti.
22. U slučajevima iz stava (2) tač. e) i f) ovog člana, ugovor neće biti predmet poništenja, ako:
	1. je ugovorni organ imao opravdane razloge da smatra da postupa u skladu s članom 55. stavom (5) odnosno s podzakonskim aktom iz člana 160. ovog zakona,
	2. je ugovorni organ odluku o izboru sa detaljno obrazloženim razlozima za izbor u skladu sa čl. 97. i 98. ovog zakona, dostavio svim ponuđačima, i
	3. ugovor nije zaključen prije isteka perioda od 15 dana od dana kada su ponuđači obaviješteni o izboru najpovoljnijeg ponuđača.
23. URŽ o glavnoj stvari odlučuje rješenjem, a u ostalim slučajevima zaključkom.
24. URŽ je dužan donijeti zaključak ili rješenje po žalbi u roku od 15 dana od dana kada ugovorni organ kompletira žalbu, ali ne kasnije od 30 dana od dana kada primi žalbu od ugovornog organa.
25. U izuzetno složenim slučajevima predsjedavajući URŽ-a zaključkom može produžiti rok iz stava (3) ovog člana, ali ne duže od 30 dana. Ovaj zaključak dostavlja se svim strankama u postupku.
26. Rješenje ili zaključak URŽ-a iz ovog člana je konačno i izvršno.

Član 150.

(Spajanje postupaka)

1. Ako postoji više žalbi, koje se odnose na isti postupak javne nabavke, predsjedavajući URŽ-a može donijeti zaključak o spajanju postupaka, bez utvrđivanja postojanja bilo kakvih drugih uslova za spajanje postupaka. U tom slučaju donosi se jedno rješenje po žalbama u tom postupku javne nabavke. Rokovi se računaju od datuma prijema posljednje žalbe.
2. Protiv zaključka URŽ-a iz stava (1) ovog člana nije dopušteno izjaviti pravni lijek u skladu s ovim zakonom.

Član 151.

(Odlučivanje URŽ-a)

* 1. URŽ u postupcima po žalbi odlučuje u vijećima sastavljenim od predsjednika vijeća i dva člana vijeća.
	2. U složenim slučajevima i slučajevima međunarodnih vrijednosnih razreda predsjedavajući vijeća predlaže da se slučaj rješava na plenarnoj sjednici.
	3. U plenumu se zasjeda u slučajevima kada se donosi novi stav u odnosu na ranije zauzete stavove.
	4. U slučajevima iz st. (2) i (3) ovog člana predsjedavajući vijeća donosi poseban zaključak.
	5. Članovi URŽ-a ne mogu se suzdržati od glasanja.
	6. Zaključak iz člana 148. stav (2) ovog zakona potpisuje predsjednik vijeća i akt se ovjerava pečatom URŽ-a.
	7. Sastav vijeća za odlučivanje po žalbi utvrđuje predsjedavajući URŽ-a posebnim rješenjem. Predsjedavajući URŽ-a može predsjedavati vijećem za odlučivanje po žalbi.
	8. Zaključci i rješenja URŽ-a, te presude Suda Bosne i Hercegovine po njima, URŽ objavljuje na javnom dijelu informacionog sistema e-Nabavke. Presude Suda Bosne i Hercegovine po zaključcima ugovornih organa, ugovorni organ objavljuje na javnom dijelu informacionog sistema e-Nabavke.

Član 152.

(Izuzeće zbog sukoba interesa)

1. Član URŽ-a ili drugo lice koje je uključeno u postupanje u određenom predmetu ne može donositi odluku o njemu ili biti uključeno u postupak odlučivanja ako je s ponuđačem ili ugovornim organom, pravnim predstavnikom ili licem koje su ovlastili ponuđač, ugovorni organ ili njihovi pravni predstavnici, članovi uprave ili odgovorni predstavnici: u poslovnoj vezi, u direktnoj ili indirektnoj (uključujući rodbinsku vezu zaključno sa četvrtim stepenom) rodbinskoj vezi, u bračnoj (čak i ako je došlo do razvoda braka) ili vanbračnoj zajednici ili u tazbinskoj vezi zaključno s trećim stepenom.
2. Član URŽ-a, odnosno drugo lice koje je bilo u radnom odnosu, tj. zaposleno kod ponuđača ili ugovornog organa, a od prestanka radnog odnosa nisu protekle dvije godine u skladu sa stavom (1) ovog člana, ne može donositi odluke o određenom predmetu, niti biti uključen u postupak rješavanja istog predmeta URŽ-a.
3. U slučaju postojanja razloga iz st. (1) i (2) ovog člana kao i drugih razloga za izuzeće, član URŽ-a mora bez odgađanja obavijestiti predsjedavajućeg URŽ-a, koji je dužan donijeti odluku o izuzeću člana URŽ-a. Protiv ove odluke nije dopuštena žalba u skladu s ovim zakonom. Odredbe ovog stava primjenjuju se i na drugo lice koje je uključeno u rješavanje određenog predmeta, ako po odredbama ovog člana ne može biti uključeno u postupak njegovog rješavanja.
4. U slučaju da kod predsjedavajućeg URŽ-a postoje razlozi iz st. (1) i (2) ovog člana, predsjedavajući URŽ-a dužan je bez odgađanja o tome obavijestiti ostale članove URŽ-a, koji donose odluku o izuzeću.
5. Protiv odluke iz st. (3) i (4) ovog člana nije dopušteno posebno izjavljivanje pravnog lijeka u skladu s ovim zakonom.

Član 153.

(Upravni spor)

1. Protiv odluke URŽ-a ugovorni organ i učesnici u postupku mogu pokrenuti upravni spor pred Sudom Bosne i Hercegovine (u daljnjem tekstu: Sud BiH) u roku od 30 dana od dana prijema odluke.
2. Upravni spor po tužbi koju podnesu stranke u postupku javne nabavke vodi se po hitnom postupku, a odluka po tužbi donosi se u roku 60 dana od dana prijema tužbe.
3. Ugovorni organ ili učesnik u postupku može podnijeti i zahtjev za odgađanje konačnog rješenja ili zaključka URŽ-a, zajedno s tužbom kojom se pokreće upravni spor u roku iz stava (1) ovog člana.
4. Cijeneći javni interes i štetu koju bi odgađanje konačne odluke URŽ-a moglo izazvati, o zahtjevu iz stava (3) ovog člana rješava Sud BiH posebnim rješenjem, kojim odgađa izvršenje konačne odluke URŽ-a na određeno vrijeme ili do donošenja odluke suda po tužbi u upravnom sporu.

DIO OSMI - POSTUPAK PRAĆENJA I PREKRŠAJNE ODREDBE, SUPSIDIJARNA PRIMJENA, TROŠKOVI I ŠTETA U POSTUPKU JAVNE NABAVKE

POGLAVLJE I. POSTUPAK PRAĆENJA I PREKRŠAJNE ODREDBE

Član 154.

(Postupak praćenja)

* 1. Agencija provodi praćenje iz člana 131. stav (3) tačka e) ovog zakona u postupcima javne nabavke u kojim nije bila izjavljena žalba.
1. Postupak praćenja javne nabavke se provodi na osnovu slijedećih izvora:
	* + 1. obavještenja, godišnjih obavještenja i izvještaja koje su ugovorni organi dužni objavljivati na javnom dijelu informacionog sistema e-Nabavke,
			2. planova javnih nabavki/privremenih planova javnih nabavki objavljenih na javnom dijelu informacionog sistema e-Nabavke
			3. objava osnovnih elemenata ugovora i izmjena osnovnih elemanata ugovora na javnom dijelu informacionog sistema e-Nabavke
			4. zahtjeva ponuđača, ugovornih organa i drugih zainteresiranih strana (nevladinih organizacija, medija, i sl.),
			5. zahtjeva od strane drugih nadležnih institucija (inspekcija, policijskih organa, sudova, tužilaštava i dr.),
			6. izvještaja nadležnih ureda za reviziju, u dijelu izvještaja koji se odnose na javne nabavke, u edukativne svrhe sprječavanja najčešćih grešaka u istim.
2. Izvor praćenja ne može biti tenderska dokumentacija koje sačinjavaju ugovorni organi.
3. Agencija provodi praćenje na osnovu slijedećih kriterija:
4. procijenjena vrijednost javne nabavke,
5. težina nepravilnosti,
6. posredan značaj.
7. Težina nepravilnosti je stepen povrede ovog zakona i podzakonskih akata iz oblasti javnih nabavki, posebno ukoliko je dokazana povreda osnovnih principa javnih nabavki definisanih ovim zakonom:
8. trošenje javnih sredstava,
9. pravedna i aktivna konkurencija među ponuđačima,
10. jednak tretman (nediskriminacija),
11. transparentnost, s posebnim naglaskom na ispunjenost uslova za primjenu pregovaračkog postupka bez objave obavještenja o nabavci.
12. Po zaprimljenom zahtjevu za praćenje, ugovorni organ je dužan dostaviti izjašnjenje u skladu sa članom 131. stav (3) tačka e) i stav (11) ovog zakona, u roku od 7 dana od dana zaprimanja zahtjeva za izjašnjenjem zajedno sa eventualnim dokazima da nije prekršen ovaj zakon i pripadajući podzakonski akti.
13. Agencija neće provoditi praćenje:
	* + 1. ako se utvrdi da nije nadležna,
			2. ako je protekao rok od tri godine od okončanja postupka javne nabavke ili zaključenja ugovora bez provedenog postupka nabavke,
			3. ako je u predmetnom postupku izjavljena žalba ili je ponuđač/kandidat propustio izjaviti žalbu u propisanom roku,
			4. ako zahtjev ili predstavka ni nakon poziva da upotpuni zahtjev ili predstavku ne sadrži sve podatke potrebne za postupak praćenja i to:
		+ naziv ugovornog organa koji je navodno počinio povredu ovog zakona i podzakonskih akata,
		+ naziv i adresu podnosioca zahtjeva,
		+ precizne podatke o izvoru,
		+ opis činjeničnog stanja, i
		+ referirajuću odredbu ovog zakona i podzakonskih akata koja je u postupku javne nabavke prekršena.
14. Zahtjev za praćenje koji ne bude sadržavao sve podatke iz stava (7) tačka d) ovog člana, arhivira se.
15. Anonomni zahtjevi se ne razmatraju.
16. Po okončanom postupku praćenja, Agencija dostavlja izjašnjenje ugovornog organa podnositelju zahtjeva i može podnijeti zahtjev za pokretanje prekršajnog postupka.

Član 155.
(Prekršajne odredbe)

* 1. URŽ podnosi zahtjev za pokretanje prekršajnog postupka kod nadležnog suda, kada utvrdi da je bilo povreda postupka javne nabavke koje predstavljaju prekršaj u smislu odredbi ovog zakona. U slučajevima kada nije bilo postupka po žalbi, Agencija podnosi zahtjev za pokretanje prekršajnog postupka nadležnom sudu, kada utvrdi povrede ovog zakona koje su u njenoj nadležnosti.
	2. Novčanom kaznom u iznosu od 3.000,00 do 30.000,00 KM kaznit će se za prekršaj ugovorni organ:
1. ako nabavi robu, radove ili usluge bez provođenja postupaka javne nabavke propisanih ovim zakonom osim u slučajevima kada je to ovim zakonom dopušteno;
2. ako postupak javne nabavke izuzme od primjene ovog zakona suprotno odredbama ovog zakona;
3. ako ne zaštiti podatke koje mu proslijedi privredni subjekat, označivši ih kao povjerljive, a koji prema odredbama ovog zakona mogu biti proglašeni povjerljivim;
4. ako se ne pridržava uslova i načina javne nabavke prema procijenjenim vrijednostima i dijeli vrijednost nabavke s namjerom izbjegavanja primjene propisanog postupka nabavke;
5. ako primijeni pregovarački postupak bez objave obavještenja suprotno odredbama čl. 44., 45., 46., 47. i 51. ovog zakona i ako nisu bili ispunjeni uslovi za primjenu ove vrste postupka javne nabavke;
6. ako ne odredi rokove za prijem zahtjeva za učešće i ponuda u skladu sa čl. 67, 68. i 69. ovog zakona;
7. ako ne odgovori, odnosno pojasni tendersku dokumentaciju u skladu sa upitom potencijalnog kandidata/ponuđača u zakonskom roku putem informacionog sistema e-Nabavke;
8. ako ne objavi odluke za koje je ovim zakonom propisana obaveza objave na javnom dijelu informacionog sistema e-Nabavke;
9. ako ne okonča postupak javne nabavke u skladu sa članom 97. stav (1) ovog zakona;
10. ako zaključi ugovor o javnoj nabavci koji nije u skladu s odabranom ponudom i uslovima određenima u tenderskoj dokumentaciji;
11. ako ne objavi godišnje obavještenje o dodjeli ugovora za okvirni sporazum ili godišnje obavještenje o dodjeli ugovora za usluge iz Anexa II ovog zakona ili ga objavi na javnom dijelu informacionog sistema e-Nabavke nakon 30.01. tekuće godine, za ugovore iz prethodne godine;
12. ako zaključi ugovor sa ponuđačem kojeg je bio obavezan isključiti iz postupka javne nabavke;
13. ako na zahtjev URŽ-a ne dostavi traženu dokumentaciju ili onemogući uvid u dokumentaciju;
14. ako ne izvrši rješenje URŽ-a;
15. ako ne objavi obavještenje o dodjeli ugovora, obavještenje o poništenju postupka ili ne objavi izvještaj o dodijeljenom ugovoru u roku definisanom ovim zakonom;
16. ako ne objavi plan javnih nabavki na javnom dijelu informacionog sistema e-Nabavke u roku od 30 dana od usvajanja budžeta/finansijskog plana;
	* + 1. ako ne objavi osnovne elemente ugovora u roku od 30 dana od dana zaključenja ugovora na javnom dijelu informacionog sistema e-Nabavke,
			2. ako nastavi postupak javne nabavke, zaključi ugovor o javnoj nabavci ili okvirni sporazum u toku suspenzivnog dejstva žalbe suprotno članu 148. ovog zakona;
	1. Novčanom kaznom u iznosu od 1.000,00 do 10.000,00 KM kaznit će se odgovorno lice ugovornog organa za prekršaj iz stava (2) ovog člana.
	2. Novčanom kaznom u iznosu od 1.000,00 do 10.000,00 KM kaznit će se za prekršaj ponuđač:
		1. ako je dao netačne podatke u dokumentima kojima dokazuje ličnu, poslovnu, finansijsku, tehničku i profesionalnu sposobnost,
		2. ako odustane od ugovora,
		3. ako zloupotrijebi pravo na žalbu, na način da uz žalbu ne dostavi dokaz o plaćenoj naknadi za pokretanje žalbenog postupka, u iznosu propisanom članom 148. ovog zakona, na osnovu kojeg se može nesumnjivo utvrditi da je transakcija izvršena.
	3. Novčanom kaznom u iznosu od 1.000,00 do 5.000,00 KM kaznit će se i odgovorno lice ponuđača za prekršaj iz stava (4) ovog člana;
	4. Zahtjev za pokretanje prekršajnog postupka URŽ podnosi nadležnom sudu prema sjedištu ugovornog organa.
	5. Kazne izrečene u prekršajnom postupku su prihod budžeta Bosne i Hercegovine.
	6. URŽ, rješavajući u postupku po žalbi, a na osnovu stanja u spisu, može podnijeti krivičnu prijavu.

POGLAVLJE II. SUPSIDIJARNA PRIMJENA

Član 156.

(Supsidijarna primjena pravila upravnog postupka)

Na postupak pred URŽ-om koji nije uređen odredbama ovog zakona primijenit će se odredbe Zakona o upravnom postupku.

Član 157.

(Odnos prema ostalim propisima)

Na odgovornost ugovornih strana za ispunjavanje obaveza iz ugovora o javnoj nabavci primjenjuju se odgovarajuće odredbe zakona o obligacionim odnosima.

POGLAVLJE III. NAKNADA TROŠKOVA POSTUPKA

Član 158.

(Pravo na naknadu troškova u postupku javne nabavke)

1. Ako ugovorni organ povrijedi odredbe ovog zakona ili podzakonskih akata, privredni subjekat ima pravo od ugovornog organa zahtijevati naknadu troškova za pripremu ponude i troškova učešća u postupku javne nabavke.
2. Pravo iz odredbe stava (1) ovog člana ne postoji ako je, nakon donošenja odluke o izboru ili nakon odluke o poništenju postupka javne nabavke, URŽ utvrdio da kandidat/ponuđač čija ponuda nije razmatrana, ni uz poštivanje odredbi ovog zakona i podzakonskih akata, ne bi imao realne izglede za izbor njegove ponude, ili čija je žalba odbijena.
3. U postupku pravne zaštite svaka stranka snosi troškove prouzrokovane postupkom, kao što su troškovi dolaženja, gubljenja vremena (neizvršavanja redovnih radnih obaveza) od redovnih poslova, za pravno zastupanje i stručno pomaganje. Troškovi za pravno zastupanje nadoknađuju se samo u slučajevima kad je takvo zastupanje bilo nužno i opravdano sa jasno preciziranim razlozima nužnosti.
4. URŽ odlučuje o troškovima žalbenog postupka, određuje ko snosi troškove žalbenog postupka i njihov iznos te kome se i u kojem roku moraju platiti.
5. Stranka na čiju je štetu žalbeni postupak okončan dužna je protivnoj stranci nadoknaditi jasno precizirane opravdane troškove koji su joj nastali učešćem u žalbenom postupku.
6. U slučaju odustajanja od žalbe, odbijanja ili odbacivanja žalbe, žalilac nema pravo na naknadu troškova žalbenog postupka.
7. U slučaju djelomičnog usvajanja žalbe, URŽ može odlučiti da svaka stranka snosi svoje troškove, da se troškovi žalbenog postupka podijele na jednake dijelove ili da se podijele razmjerno usvajanju žalbe.
8. U slučaju usvajanja žalbe, URŽ svojom odlukom nalaže ugovornom organu plaćanje troškova žalbenog postupka žaliocu u roku od osam dana od dana prijema rješenja URŽ-a.
9. Žalba može sadržavati zahtjev za naknadu troškova žalbenog postupka koji mora biti određen i dostavljen URŽ-u prije donošenja odluke.
10. Na žalbene postupke za naknadu troškova pravnog zastupanja visina naknade određuje se prema visini naknade na koju advokati imaju pravo u upravnim postupcima u neprocjenjivim predmetima.

Član 159.

(Nadležnost u postupku naknade troškova)

1. Za rješavanje zahtjeva za naknadu troškova u postupku javne nabavke iz člana 158. stava (1) ovog zakona nadležan je URŽ.
2. Zahtjev za naknadu troškova dopušten je samo ako je URŽ utvrdio da:
3. zbog postupanja suprotno odredbama ovog zakona ili podzakonskih akata, odluka nije donesena na osnovu uslova iz tenderske dokumentacije; ili
4. je izbor postupka javne nabavke bez objave obavještenja bio suprotan ovom zakonu; ili
5. je odluka o poništenju postupka javne nabavke bila suprotna odredbama ovog zakona ili podzakonskih akata; ili
6. je odluka o izboru, koja je u korist jednog privrednog subjekta donesena bez učešća drugih subjekata u postupku, na osnovu odredbi ovog zakona ili podzakonskih akata bila nedopustiva; ili
7. ugovorni organ, nakon znatnog prekoračenja roka za donošenje odluke i suprotno zahtjevu ponuđača da se nastavi postupak javne nabavke, postupak nije nastavio, niti ga je okončao odlukom o izboru najpovoljnijeg ponuđača, odnosno odlukom o poništenju.

Član 160.

(Naknada štete)

Svaki od učesnika postupka javne nabavke koji je pretrpio štetu zbog povrede ovog zakona ima mogućnost pokrenuti postupak za ostvarivanje prava na naknadu štete zbog izmakle dobiti i gubitka prilike pred nadležnim sudom, prema općim propisima o naknadi štete.

DIO DEVETI – USKLAĐIVANJE SA PRAVNOM TEČEVINOM EVROPSKE UNIJE, PRESTANAK VAŽENJA I PRELAZNE I ZAVRŠNE ODREDBE

Član 161.

(Usklađivanje sa pravnom tečevinom Evropske unije)

Ovim zakonom se preuzimaju odredbe Direktive 2014/24/EU Evropskog parlamenta i Vijeća od 26. februara 2014. o javnim nabavkama i o stavljanju izvan snage Direktive 2004/18/EZ, Direktive 2014/25/EU Evropskog parlamenta i Vijeća od 26. februara 2014. o nabavkama subjekata koji djeluju u sektoru vodoprivrede, energetskom i saobraćajnom sektoru te sektoru poštanskih usluga i stavljanju izvan snage Direktive 2004/17/EZ, 2014/25, Direktive 2007/66/EZ Evropskog parlamenta i Vijeća od 11. decembra 2007. o izmjeni direktiva Vijeća 89/665/EEZ i 92/13/EEZ u vezi s poboljšanjem učinkovitosti postupaka pravne zaštite koji se odnose na sklapanje ugovora o javnim nabavkama, i Direktive 2009/81/EZ Evropskog parlamenta i Vijeća od 13. jula 2009. o usklađivanju postupaka nabavke za određene ugovore o radovima, ugovore o nabavci robe i ugovore o uslugama koje sklapaju ugovorni organi ili ugovorni organi u području odbrane i sigurnosti te izmjeni direktiva 2004/17/EZ i 2004/18/EZ.

1. Član 162.
2. (Elektronske nabavke, elektronske aukcije, dinamički sistem kupovine, elektronski katalozi, elektronska žalba)
3. Elektronske nabavke, elektronska aukcija, dinamički sistem kupovine, elektronski katalozi, elektronska žalba i postupak po elektronskoj žalbi, način, rokovi i početak primjene bit će definirani podzakonskim aktima koje donosi Vijeće ministara BiH.

Član 163.

(Prestanak važenja)

* + - 1. Danom početka primjene ovog zakona prestaje da važi Zakon o javnim nabavkama Bosne i Hercegovine („Službeni glasnik BiH‟, br. 39/14, 59/22 i 50/24).
	1. Danom početka primjene ovog zakona prestaju da važe podzakonski akti doneseni na osnovu Zakona iz stava (1) ovog člana, i to:
		1. Pravilnik o uspostavljanju i radu komisije za nabavke ("Službeni glasnik BiH", br. 103/14 i 49/23),
		2. Pravilnik o formi garancije za ozbiljnost ponude i izvršenje ugovora ("Službeni glasnik BiH", broj 90/14),
		3. Pravilnik o praćenju postupaka javnih nabavki ("Službeni glasnik BiH", broj 72/16),
		4. Pravilnik o postupku dodjele ugovora o uslugama iz Aneksa II Zakona o javnim nabavkama ("Službeni glasnik BiH", broj 2/23),
		5. Uputstvo o vođenju i uspostavljanju sistema kvalifikacije ("Službeni glasnik BiH", broj 96/14),
		6. Uputstvo o uslovima i načinu na koji sektorski ugovorni organ dodjeljuje ugovore povezanom preduzeću, poslovnom partnerstvu ili sektorskom ugovornom organu koji je sastavni dio poslovnog partnerstva ("Službeni glasnik BiH", broj 97/14),
		7. Zapisnik o otvaranju ponuda i uputstvo o načinu vođenja zapisnika o otvaranju ponuda ("Službeni glasnik BiH", broj 90/14).

Član 164.

(Prelazne i završne odredbe)

1. Svi postupci koji su započeti prije stupanja na snagu ovog zakona će se nastaviti i okončati uz primjenu odredbi Zakona o javnim nabavkama ("Službeni glasnik BiH", br. 39/14, 59/22 i 50/24).
2. Ovaj zakon stupa na snagu osmog dana od dana objavljivanja u "Službenom glasniku BiH", a primjenjivat će se istekom dvanaest mjeseci od dana stupanja na snagu ovog zakona, osim odredbi člana 2. stav (1) tač. dd) i ee), čl. 11 i 12. i člana 80. stav (3) ovog zakona, koji se primjenjuju od dana pristupanja Bosne i Hercegovine Evropskoj uniji.
3. Ovaj zakon objavit će se i u službenim glasilima entiteta i Brčko Distrikta BiH.

|  |  |
| --- | --- |
| Broj \_\_\_\_\_\_\_\_\_\_\_\_\_\_\_\_DD.MM.GGGG. godineSarajevoPredsjedavajućiPredstavničkog domaParlamentarne skupštine BiH\_\_\_\_\_\_\_\_\_\_\_\_\_\_\_\_\_\_\_, s. r. |  Predsjedavajući Doma naroda Parlamentarne skupštine BiH \_\_\_\_\_\_\_\_\_\_\_\_\_\_\_\_\_\_\_\_, s. r. |

ANEKS I

LISTA RADOVA NA KOJE SE PRIMJENJUJE ZAKON O JAVNIM NABAVKAMA

Ovi radovi uključuju izgradnju novih i rekonstrukciju postojećih objekata, kao i uobičajene popravke i redovno održavanje:

|  |  |  |  |
| --- | --- | --- | --- |
| Grupa | Klasa | Predmet | Opis radova |
| 1 |  | Priprema gradilišta |  |
|  | 11 | Rušenje zgrada, odvoz zemlje, demontaža objekata | Ova klasa uključuje: * rušenje zgrada i drugih građevina;
* raščišćavanje gradilišta;
* izmještanje i prebacivanje zemlje:
1. kopanje zemlje,
2. punjenje zemljom,
3. poravnanje i gradiranje gradilišta,
4. kopanje rovova, kanala,
5. razbijanje i uklanjanje stijena,
6. rušenje eksplozivima itd.
* priprema gradilišta za miniranje:
1. uklanjanje viška tereta, naslaga minerala
2. ostali radovi na razvoju i pripremi lokacije za izvođenje.
* drenažu gradilišta;
* drenaža poljoprivrednog i šumskog zemljišta.
 |
|  | 12 | Bušenje i burgijanje  | Ova klasa uključuje: * probno bušenje, probno burgijanje, uzimanje uzoraka jezgre u svrhu gradnje, te u geofizičke, geološke ili slične svrhe.

Ova klasa isključuje: * bušenje izvora sirove nafte ili plina za proizvodnju (vidjeti klasu 25);
* bušenje izvorišta vode (vidjeti klasu 25);
* potapanje jama i okna;
* kopanje okomitih rovova;
* iskorištavanje naftnih i plinskih polja, geofizičko, geološko i seizmičko mjerenje.
 |
| 2 |  | Izgradnja cijele građevine ili njenih dijelova, građevinarstvo |  |
|  | 21 | Izgradnja zgrada i građevinski radovi | Ova klasa uključuje: * gradnju svih tipova zgrada;
* gradnju građevina u građevinarstvu, i to:
1. mostove, nadvožnjake, podvožnjake,
2. vijadukte,
3. tunele i metroe,
4. dugačke cjevovode,
5. komunikacijske i elektrovodove,
6. gradske cjevovode,
7. gradske komunikacijske i elektrovodove;
* pomoćne gradske radove;
* montažu i podizanje montažnih građevina na gradilištu;

Ova klasa isključuje: * uslužne aktivnosti vezane za vađenje nafte i plina;
* građevinske radove, osim zgrada, za stadione, bazene, sportske dvorane, teniske terene, golf-terene i druge sportske objekte (vidjeti klasu 23);
* instalacije u zgradama (vidjeti grupu 3);
* završavanje zgrada (vidjeti grupu 4);
* arhitektonske i inženjerske usluge za građenje;
* vođenje građevinskog projekta.
 |
|  | 22 | Podizanje krovnih pokrova i okvira | Ova klasa uključuje: * podizanje krovova;
* pokrivanje krovova;
* hidroizolaciju.
 |
|  | 23 | Gradnja autoputeva, cesta, aerodroma i sportskih objekata | Ova klasa uključuje: * gradnju autoputeva, cesta, svih puteva za vozila i pješake, ulica;
* gradnju željeznica;
* gradnju aerodromskih pista;
* građevinske radove, izuzev zgrada, za stadione, bazene, sportske dvorane, teniske terene, golf-terene i druge sportske objekte;
* bojenje oznaka na autoputevima, cestama, ulicama, na površini i na parking-prostorima.

Ova klasa isključuje prethodne zemljane radove.  |
|  | 24 | Gradnja vodoprivrednih objekata | Ova klasa uključuje gradnju: * vodenih puteva;
* luka i riječnih radova;
* marina;
* gatova;
* brana i nasipa;
* bagerovanje;
* radove ispod površine.
 |
|  | 25 | Drugi građevinski radovi koji uključuju posebne zanatske radove | Ova klasa uključuje specifične građevinske poslove koji su zajednički za različite vrste objekata, a koje zahtijevaju posebne vještine ili opremu: * izgradnju temelja, uključujući i odvoz zemlje;
* bušenje i gradnju vodenih izvorišta, potapanje jama i okna;
* podizanje gotovih čeličnih elemenata;
* savijanje čelika;
* polaganje cigle i kamena ili drugih materijala;
* podizanje i skidanje skela i radnih platformi, uključujući najam skela i radnih platformi;
* podizanje dimnjaka i industrijskih peći;

Ova klasa isključuje najam skele bez podizanja i demontaže (skidanja).  |
| 3 |  | Građevinske instalacije |  |
|  | 31 | Instaliranje električnih instalacija i priključaka (sklopova)  | Ova klasa uključuje instalacije u zgradama ili drugim građevinskim objektima i projektima: * električnih žica i sklopova;
* telekomunikacijskih sistema;
* električnih grijnih sistema;
* rezidencijalnih antena;
* protivpožarnih sistema i alarma;
* alarmnih protivprovalnih sistema;
* liftova i eskalatora;
* gromobrana i sl.
 |
|  | 32 | Aktivnosti izolacionih radova  | Ova klasa uključuje: * toplotne instalacije;
* zvučne ili vibracione izolacije u zgradama i drugim građevinskim projektima.

Ova klasa isključuje hidroizolaciju (vidjeti klasu 22.).  |
|  | 33 | Vodovodne instalacije  | Ova klasa uključuje instalacije u zgradama ili drugim građevinskim projektima: * vodovodne instalacije i sanitarnu opremu;
* plinske instalacije i priključke;
* opremu za grijanje, ventilaciju, hlađenje ili klimu;
* sisteme za prskanje.

Ova klasa isključuje instalaciju električnih sistema za grijanje (vidjeti klasu 31.)  |
|  | 34 | Druge instalacije u zgradama  | Ova klasa uključuje: * instalaciju rasvjete i signalnih sistema na cestama, željeznicama, aerodromima i lukama;
* instalaciju u zgradama ili drugim građevinskim projektima ostalih instalacija, kablova i vodova.
 |
| 4 |  | Završni građevinski radovi  |  |
|  | 41 |  | Ova klasa uključuje: * postavljanje u zgradama ili drugim građevinskim projektima unutrašnjeg ili vanjskog gipsa ili štukature, malterisanje uključujući slične materijale.
 |
|  | 42 |  | Ova klasa uključuje: * montažu gotovih vrata, prozora, te okvira za vrata i prozore, ugradbene kuhinje, stepenice, opremu za prodavnice i prodajne objekte, kao i slične elemente od drveta ili drugih materijala;
* unutrašnje završne radove (npr. stropove, oblaganje površina lamperijom, montažu pokretnih pregrada i dr.).

Ova klasa isključuje postavljanje parketa i drugih drvenih podloga (vidjeti klasu 43).  |
|  | 43 |  | Ova klasa uključuje: * postavljanje, polaganje, vješanje ili uklapanje u zgradama ili drugim građevinskim projektima:
* zidova ili podnih ploča od keramike ili rezanog kamena;
* parketa ili drugih drvenih podnih podloga;
* tepiha ili linoleumskih podnih obloga, uključujući i gumene i plastične obloge;
* teraco, mramorne, granitne ili škriljčane podne ili zidne obloge;
* tapete.
 |
|  | 44 |  | Ova klasa uključuje: * unutrašnje ili vanjsko bojenje zgrada;
* bojenje građevina;
* montažu stakla, ogledala i drugih staklenih površina;

Ova klasa isključuje montažu prozora (vidjeti klasu 42).  |
|  | 45 |  | Ova klasa uključuje: * instalaciju privatnih bazena;
* instalaciju parnih praonica;
* razbijanje pijeska i slične aktivnosti za gradnju eksterijera;
* druge radove završavanja gradnje i završne radove.

Ova klasa isključuje čišćenje zgrada i drugih građevina.  |
| 5 |  | Najam opreme |  |
|  | 50 | Najam opreme za gradnju ili rušenje s radnikom koji upravlja opremom  | Ova klasa isključuje najam mašina i opreme za gradnju ili rušenje bez radnika koji upravljaju opremom.  |

ANEKS II

DRUŠTVENE I DRUGE POSEBNE USLUGE

|  |  |
| --- | --- |
| Oznaka JRJN  | Opis |
| 75200000-8; 75231200-6; 75231240-8; 79611000-0; 79622000-0 [usluge pribavljanja osoba za pomoć u domaćinstvu]; 79624000-4 [usluge pribavljanja osoblja za medicinsku njegu] i 79625000-1 [usluge pribavljanja medicinskog osoblja] od 85000000-9 do 85323000-9; 98133100- 5, 98133000-4; 98200000-5; 98500000-8 [privatna domaćinstva sa zaposlenim osobljem] i od 98513000-2 do 98514000-9 [usluge posredovanja za radnu snagu za domaćinstva, usluge agencijskog osoblja za domaćinstva, usluge uredskog osoblja za domaćinstva, osoblje za rad na određeno vrijeme za domaćinstva, usluge pomoći u kući i usluge domaćinstva] | Zdravstvene, društvene i povezane usluge |
| 85321000-5 i 85322000-2, 75000000-6 [usluge uprave, odbrane i socijalnog osiguranja], 75121000-0, 75122000-7, 75124000-1; od 79995000-5 do 79995200-7; od 80000000-4 usluge obrazovanja i stručnog osposobljavanja do 80660000-8; od 92000000-1 do 92700000- 879950000-8 [usluge organizovanja izložbi, sajmova i kongresa], 79951000-5 [usluge organizovanja seminara], 79952000-2 [usluge organizovanja raznih događanja], 79952100-3 [usluge organizovanja kulturnih događanja], 79953000-9 [usluge organizovanja festivala], 79954000-6 [usluge organizovanja proslava], 79955000-3 [usluge organizovanja modnih revija], 79956000-0 [usluge organiziranja sajmova i izložbi] | Administrativne, društvene, obrazovne, zdravstvene usluge i usluge vezane uz kulturu |
| 75300000-9 | Usluge obveznog socijalnog osiguranja, osim ako se radi o neprivrednim uslugama od općeg interesa |
| 75310000-2, 75311000-9, 75312000-6, 75313000-3, 75313100-4, 75314000-0, 75320000-5, 75330000-8, 75340000-1 | Usluge u vezi s naknadama |
| 98000000-3; 98120000-0; 98132000-7; 98133110-8 i 98130000-3 | Druge usluge zajednice, društvene i lične usluge, uključujući usluge sindikata, političkih organizacija, udruženja mladih i drugih organizacija s članstvom |
| 98131000-0 | Vjerske usluge |
| 55100000-1 do 55410000-7; 55521000-8 do 55521200-0 [55521000-8 usluge dostavljanja pripremljene hrane u privatna domaćinstva, 55521100-9 usluge redovnog dovoženja hrane, 55521200-0 usluge dostave hrane] 55520000-1 usluge dostavljanja pripremljene hrane, 55522000-5 usluge dostavljanja pripremljene hrane za prijevozna poduzeća, 55523000-2 usluge dostavljanja pripremljene hrane za ostala poduzeća ili ustanove, 55524000-9 usluge dostavljanja pripremljene hrane u škole 55510000-8 usluge menze, 55511000-5 usluge menze i druge usluge restorana sa samoposluživanjem zatvorenog tipa, 55512000-2 usluge vođenja menze, 55523100-3 usluge školskih obroka | Hotelijerske i ugostiteljske usluge |
| 79100000-5 do 79140000-7; 75231100-5; | Pravne usluge, u mjeri u kojoj one nisu isključene na osnovu člana 10a. stava (1) tačke d) |
| 75100000-7 do 75120000- 3; 75123000-4; 75125000-8 do 75131000-3 | Druge administrativne usluge i državne usluge |
| 75200000-8 do 75231000-4 | Pružanje usluga za zajednicu |
| 75231210-9 do 75231230-5; 75240000-0 do 75252000-7; 794300000-7; 98113100-9 | Zatvorske usluge, usluge javne sigurnosti i spasilačke usluge u mjeri u kojoj one nisu isključene na osnovu člana 10a. stava (1) tačka h) |
| 79700000-1 do 79721000-4 [istražiteljske usluge i usluge u području sigurnosti, usluge u području sigurnosti, usluge nadzora alarmnih uređaja, čuvarske službe, usluge nadzora, usluge sistema praćenja, usluge potrage za bjeguncima, usluge patrolnih službi, usluge izdavanja identifikacijskih znački, istražiteljske usluge i usluge detektivskih agencija] 79722000- 1[grafološke usluge], 79723000-8 [usluge analize otpada] | Istražiteljske usluge i usluge u području sigurnosti  |
| 98900000-2 [usluge koje pružaju ekstrateritorijalne organizacije i organi] i 98910000-5 [usluge koje su svojstvene međunarodnim organizacijama i organima] | Međunarodne usluge |
| 64000000-6 [poštanske i telekomunikacijske usluge], 64100000-7 [poštanske i kurirske usluge], 64110000-0 [poštanske usluge], 64111000- 7 [poštanske usluge u vezi s dnevnom štampom i časopisima], 64112000-4 [poštanske usluge u vezi s pismima], 64113000-1 [poštanske usluge u vezi s paketima], 64114000-8 [poštanske šalterske usluge], 64115000-5 [iznajmljivanje poštanskog sandučića], 64116000-2 [usluge podizanja na pošti], 64122000-7 [unutrašnje kancelarijske poštanske i dostavljačke usluge | Poštanske usluge |
| 50116510-9 [usluge protektiranja guma], 71550000-8 [kovačke usluge] | Razne usluge |